
«  Mais  sus  tout  je  te  prie  ne  penser,  ni 
»  estimer  de  moy,  que  je  sois  celuy  Pas- 
»  sevent  qui  ha  escript  contre  monsieur 
»  Liset,  Abbé  de  Sainct  Victor,  près  Pa- 
ns :  car  s'a  este'  un  nommé  Théodore 
■■  Bè^e,  de  Bourgoigne,  jadis  prieur  de 
Lonjumeau  :  et  celuy  qui  l'ha  corrigé. 
■>  s'a  esté  un  nommé  Pierre  Viret,  d'Orbe 
•>  en  Savoye...  » 

Oh!  non,  cher  ami  Passèrent,  tu  ne 
cours  aucun  risque  d'être  confondu  avec 
l'auteur  de  /"Epistola  Passavantii,  avec  «  le 
nommé  »  Théodore  de  Bè^e.  Tu  ne  pré- 
tends, sans  doute,  ni  à  sa  finesse,  ni  à  son 
éloquence  :  ce  n'est  pas  toi  qui  aurais  écrit 
les  Epigrammes  à  Candide,  ni  l  Histoire 
des  Églises  Réformées  ;  mais,  tel  que  tu 
es.  tu  me  plais  asse^,  bon  gros  moine  moi- 
nant  de  moinerie,  et  si,  après  trois  siècles, 
il  m'était  possible  de  soulever  ton  masque 
(je  veux  dire  ton  capuchon),  par  Saint 
François!  quelle  face  épanouie,  quel  œil 
rutilant,  quelle  bouche  lippue  et  gour- 
mande tu  me  donnerais  à  admirer  ! 

Comme  tu  as  bien  raison,  d'ailleurs    de 

faire  Ji  de  ce  nommé  Théodore  de  Bè$e,  et 
de  ce  nommé  Pierre  Viret  !  Des  .gens  in- 
quiets et  brouillons,  des  Réformateurs 
trouble-fête,  qui  ne  savent  se  poser  nulle 
part  ;  qui  pourraient  vivre  heureux  dans 
leurs  grasses  abbayes  c  de  Lonjumeau  et 
d'ailleurs,  »  et  qui  abandonnent  tout,  prieu- 
rés, prébendes,  bénéfices,  pour  s'en  aller 
je  ne  sais  où,  à  la  recherche  de  l'absolu  ! 
Toi,  au  moins,  tu  acceptes  la  vie  comme 
elle  vient  ;  tu  es  moine  en  France,  tu  au- 
rais été  bowçe  au  Japon  :  il  faut  bien  être 
quelque  chose  en  ce  bas-monde,  et  il  est  si 
commode  de  se  laisser  vivre,  en  tramant  sa 
besace  de  château  en  château,  et  en  buvant 
du  meilleur,  sous  le  bon  soleil  de  Provence 
ou  de  Languedoc  ! 

Aussi  tu  les  arranges  de  la  belle  façon, 
ces  prétendus  Réformateurs;  et  quand, 
dans  tes  tournées  journalières,  tu  rencon- 
tres l'ami  Pasquin  à  la  porte  de  son  cou- 
vent, tu  lui  en  contes  de  drôles  sur  la  vie 
qu'ils  mènent  à  Genève.  J'avais  ouï  dire 
que  ces  fanatiques,  un  nommé  Calvin  entre 
autres,  maigre  et  blême,  exerçaient  là-bas 
une  intolérance  de  mœurs  excessive  :  que 
l'adultère  y  était  puni  de  mort  :  que  l'a- 
mour lui-même,  l'amour,  ce  droit  de 
l'homme  s'il  en  fut,  y  était  persécuté  sous 
le  nom  baroque  de  fornication.    Ah  !    tu 

sais  bien,  toi,  ce  qui  le  rend  si  blême  et  si 
maigre,-  ce  Calvin  ! 

Eh  bien,  vrai,  j'aimerais  à  te  croire, 
mon  gros  père  Passevent  ;  f  aimerais  à  me 
figurer  Jean  Calvin  «  encharbonnant  la 
Charbonnière  »,  et  Théodore  de  Bè\e  «  le- 
vant de  Hulcu  la  belle  Candide»,  et  Ma- 
thiirin  Cordier,  curé  de  Rouen,  «  allant  à 
l'Évangile  avec  trois  nepveux  et  une  niepee 
''les  nepveux  à  ses  frères)  »  :  car  pas  plus 
que  toi  je  ne  suis  rigoriste;  une  religion 
farouche  n'est  pas  du  tout  mon  fait,  et  je 
trouve  peu  de  charmes  à  V Inquisition, 
qu'elle  étouffe  le  cœur  ou  l'esprit,  qu'elle 
soit  Genevoise  ou  Romaine,  que  l'inquisi- 
teur s'appelle  Calvin  ou  Dominique. 

I.   L. 


Le  Passevent  Parisien,  attribué  par  Du  Verdier  à 
Antoine  Cathalan  ou  Catalan.  Cordelier  Albigeois,  et 
par  d'autres  à  Artus  Désiré,  a  joui  d'une  grande  vogue 
parmi  les  Catholiques  :  il  en. a  été  fait  la  même  année, 
1 556.  à  Paris.  Lyon  et  Toulouse,  cinq  éditions  au  moins 

voir  le  Manuel  de  Brunet).  Celle  que  nous  avons  sui- 
vie  est  la  troisième,   Paris,  veufve  Nicolas  Buffet, 

t556,  in-i6  ;  elle  n'est  pas  mentionnée  par  le  Manuel. 
Il  en  existe  à  la  Bibliothèque  Nationale,  inventaire 
D/21973,  un  exemplaire  qui  a  appartenu  au  savant 
Huet.  evêque  d'Avranchcs,  mais  qui  est  malheureuse- 
ment incomplet  du  dernier  feuillet.  La  Bibliothèque  de 
l'Arsenal  en  possède  un  autre,  parfaitement  conservé, 
dont  nous  avons  dû  la  communication  à  l'obligeance  de 
M.  Paul  Lacroix. 

AU 


Lecteur    Chrestien 


elon  le  dire  du  sage 
Salomon,  Toutes  cho- 
ses ont  leur  temps  :  par- 
quqy  est  montré  que 
l'homme  faict  aujourd'hui  des  cho- 
ses imperfaictes ,  lesquelles  il  para- 
chève le  lendemain.  Et  à  l'exemple 
de  l'Apostre  qui  a  escrit  VEpistre 
aux   He brie ux  sa?is  y  mettre  son 

nom  propre,  qui  m'a  contrainct  de 
faire  imprimer  ce  présent  dia- 
logue,  jusqu'à  la  troisième  fois , 
sans  y  mettre  mon  nom  propre 
(jusque  à  quelque  temps,  et  quand 
bon  semblera  à  mes  seigneurs  et 
supérieurs),  afin  qiïil  fust  plustost 
mis  en  lumière  au  monde,  pour  di- 
vertir ceux  qui  maintiennent  les  Lu- 
thériens comme  prêcheurs  de  vérité, 
comme  plusieurs  m'ont  asseuré , 
qu'il-pensoient  ainsi  estre.  Et  aussi 
pour  iiesmouvoir  davantage  les 
lieux  voisins  des  ennemis  de  Dieu 
et  de  son  Église  à  mutination  contre 
ma  personne  (comme  fav  aperce u 
journellement  par  les  lardons  et 
plaquars  public^,  nyà  sédition  con- 
tre mon  souverain  Seigneur  et  Roy 
très-chrestien ,  cognoissant  telles 
gens  estre  par  trop  pfomt\  à  émo- 
tion et  vengence  quasi  pour  rien,  et 
estre  en  trop  grand  nombre  parmv 


la  Chrestientê,  et  cecy  par  l'exces- 
sive liberté  et  relaxation  de  justice, 
qui  est  la  cause  principale  que  m'en 
suis  désisté  et  déporté  jusques  à 
présent.  Dont  je  remercie  Dieu  le 
créateur  qui  me  délivre  tous  les 
jours  de  leurs  meschantes  entrepri- 
ses, faictes  contre  moy,  par  tel\ 
ennemis  de  Dieu  et  de  son  Eglise, 
à  fin  de  pouvoir  désormais  mettre 
la  main  à  la  plume,  et  démonstrer 
à  chacun  (par  les  lieux  que  je  récite 
à  la  fin  du  prohne  du  présent  dialo- 
gue) la  vie  de  ces  sismatiques  et  sé- 
ditieux, estre  directement  contraire 
à  la  sainte  Escripture,  laquelle  il\ 
interprètent  tout  à  leur  avantage  et 
liberté,  et  tout  au  contraire  du  bien 
et  honneste  vivre,  induisant  chacun 
à  croire  et  tenir  le  mal  estre  bien, 
et  le  bien  estre  mal.  Et  d'avantage 
qu'il-  maintiennent  par  leur  ex- 
t renie  audace  et  arrogance)  le  dire 

des  Sainct\  et  bons  personnages, 
comme  follie  et  chose  vaine,  et  le 
leur  comme  vérité  et  -parole  divine  : 
ce  que  ne  firent  jamais  aucuns  héré- 
tiques depuis  la  création  du  monde 
jusques  à  maintenant,  qui  font  cinq 
mil',  huict  cens  et  vingt  quatre  ans  : 
et  de  la  nativité  nostre  Seigneur 
Jésuchrist,  mil'  cinq  cens  cinquante 
et  six.  Et  qu'il  soit  audible  que 
depuis  trente  neuf  ans  en  çà  la  vé- 
rité de  la  saincte  Escriture  soit  esté 
révélée  en  l'Eglise  de  Jésuchrist, 
par  un  apostat  Martin  Luther,  et 
par  autres  pis  que  luy,  et  que  toute 
la  Chrestienté  aie  demeuré  en  ido- 
lâtrie jusques  à  leur  advènement 
(comme  il\  disent  estre),  et  quelle 
mérite  estre  maintenant  réformée 
par  tel-  réformateurs ,  desquels 
(Lecteur  Chrestienjje  te  raconte  en 
partie  leur  vie  en  ce  présent  dialo- 
gue :    et  non  du    tout,    nv  pas  la 

centième  partie  de  leur  ênormite\, 
sinon  de  ce,  qui  m'a  peu  souvenir 
avoir  peu  de  nies  yeulx,  et  ouy  de 
mes  oreilles,  et  sceu  des  personna- 
ges que  je  récite  à  témoings, par  l'es- 
pace de  dixhuict  moys  :  sans  jamais 
pouvoir  escrire  un  mot,  sur  peine  de 
la  vie ,  sinon  seullement  depuis 
vingt  deux  mois,  ou  environ,  que  je 
suis  retourné  en  Chrestienté  :  sa- 
chant très-bien  tout  ce  que  tel\  ré- 
formateurs scavent  faire  à  tous  ceux 
qui  leur  contreviennent ,  et  fusse 
bien  le  fil\  ou  fille,  à  ses  propres 
père  ou  mère.  Et  pour  ce  ceux  du 
pays  en  sont  bien  saou^,  et  fâchés 
tant  que  rien  plus,  voiant  tel\  vi- 
cieux et  énormes  les  prêcher  ordi- 
nairement, et  les  reprendre  en  pu- 
blic, quasi  pour  rien.  Et  si  hardy 
de  les  oser  regarder  seullement  ny 
parler  de  eux,  sinon  en  les  magni- 
fiant et  louant,  comme  prêcheurs  de 

vérité,  car  le  propre  et  naturel  de 
un  Luthérien  est,  de  despriser  cha- 
cun, et  estimer  soy  mesme,  de  cecy 
chacun  en peult porter  tesmoignage, 
quelle  obéissance  tel\portent  à  leurs 
pères,    mèreS)  supérieurs,  et   à   la 
saincte  mère    Église,    et    chacun 
d'eux,  s  estimant  Docteur,  et  mieux 
entendre  la  saincte  Escriptare,  et 
icelle  sçavoir  interpréter,  plus  que 
ne  firent  jamais  les  sainct\  Docteurs 
du  temps  passé,  ny  du  présent.  Et 
leur  exécrable  arrogance  est  bien 
monstrée,  quand  il~  ont  prifise  la 
hardiesse    de    vouloir    abattre    le 
sainct  Sacrement  de  l'Autel,  et  pré- 
cieux corps  de  notre  Seigneur  Jé- 
suchrist ,   qui   a  dit  en  baillant  le 
pain  à  ses  Apostres  à  sa  dernière 
Cène  :  Prenez  et  mangez,  cela  est 
mon  corps  qui  sera  livré  pour  vous. 
Et   ces    audacieux  dient  que  non, 
comme  voulant  dire  que  Jésuchrist 

a  menty,  qui  est  parole   insupor- 
table.  Et  je  laisse  maintenant  pen- 
ser à  chacun,  et  juger  quel*  estime 
il\  font   du  reste  des  Evangiles, 
s'il%   croient  le    verbe  divin   estre 
faict  chair,  veu  que  sainct  Jean,  qui 
n'est  que  simple  créature,  le  dit  : 
ny    aux    commandements,    tant   de 
l'Église    que  des   Princes,   et   des 
pères  et  mères.    Dont  je  mesmer- 
veille  de  la  longue  pacience  de  Dieu, 
qui  ne  nous  abisme  tous  ensemble, 
veu   que  nous  endurons  en  nostre 
présence  tel  crime  de  divine  majesté, 
sans  eslever  notre  voix,   ny  crier 
à  larme  contre  tel{  blasphémateurs. 
Il  se  voit  manifestement  que   leur 
doctrine  est  fauce  et  adultérée,  veu 
qiiil\  ne  l'osent  desploier  en  public, 
ny  la  présenter  à  la  touche  jà  ap- 
prouvée par  plusieurs  conciles,  tant 
orientaux  qu'occidentaux  :  qui  re- 
dargue  bien  nostre  pusillanimité  et 

laschetê  de  tueur,  qui  se  décline  et 
fléchit  plustost  au  mal  qu'au  bien, 
et  au  vice  que  à  la  vertu,  aimant 
beaucoup  mieux  escouter  gens  de 
meschante  vie,  que  non  les  sainct\ 
Pères,  qui  ont  vescu  si  vertueuse- 
ment et  si  fidèlement  travaillé,  pour 
convertir  les  infidèles  et  payens  à 
lafoy  de  Jésuchrist,  tant  par  bonne 
doctrine  que  par  bon  exemple  de  vie. 
Et  ces  hérétiques  font  tout  au  con- 
traire, induisant  chacun  à  vivre  en 
toute  liberté  et  volupté  effrénée, 
tant  par  leur  doctrine,  que  par  leur 
manière  de  vivre  :  qui  est  la  cause 
principalle,  que  ceux  qui  sont  de 
mauvaise  vie,  facillement  adhèrent 
à  eux,  et  les  maintiennent  et  accep- 
tent comme  prêcheurs  de  vérité.  Et 
ceux  qui  renions tr eut  le  bien  et  hon- 
neste  vivre  au  monde,  et  qu  il  faut 
restituer  à  Vautruy,  et  faire  péni- 
tence,   et  imiter   Jésuchrist  et  ses 

sainct\  Apostres  et  autres  saine t\ 
personnages  :  tel\  sont  tenu\  d'eux 
comme  séducteurs  et  ab'useurs  de 
peuple,  et  appelles  Caffars,  ou  d'au- 
tres noms  plus  inhonestes  et  exé- 
crables, ce  que  tcl^  réformateurs  ne 
liront  point  en  toutes  les  épistres, 
ny  actes  Apostolicques,  et  ne  trouve- 
rout  aussi  en  quelques  histoires,  que 
jamais  les  Apostres  ou  autres  mar- 
tirs  usassent  de  telle  forme  et  ma- 
nière de  réformer  :  ne  quil\  conver- 
tissent le  monde  par  placquars , 
menasses  de  mort,  mutinations , 
tant  de  jour  que  de  nuict,  et  par 
tous  autres  moiens  illicites,  tant 
contre  Dieu,  que  contre  son  Église, 
et  contre  toute  l'obéissance  des 
seigneurs  :  ne  se  souciant  qued'estre 
les  plus  fors  par  quelque  moien  que 
se  soit.  Et  pource  je  me  tiens  plus 
que  assuré  qu  incontinent  que  tel\ 
réformateurs  Évangéliques,   seau- 

vont  mon  nom,  qu'il\  me  persécute- 
ront en  quelque  moien  que  ce  soit, 
soit  à  la  vie,  ou  à  V honneur,  comme 
il  y  ont  jà  commencé,  par  l'opinion 
qu'il\  ont  seulement  contre  ma  per- 
sonne, ne  soy  souciant  que  de  mes- 
dire  et  controuver ,  comme  si  par 
injures  il\  se  vouldroient  justifier 
et  dire  estre  justes  :  toutefois  je 
diray  bien  qu'il  y  a  différence  et 
contrariété^  à  soy  dire  et  confesser 
estre  pécheur,  et  demeurer  sou\ 
l'obéissance  de  la  saine  te  mère 
Eglise  :  et  à  soy  séparer  de  la  com- 
munion des  Chrestiens  et  estre  hé- 
rélicque,  et  maintenir  le  vice  estre 
vertu,  et  la  vertu  estre  vice  :  comme 
faict  telle  canaille  :  ce  qui  nie  donne 
plus  de  fermeté  à  continuer,  pour 
maintenir  la  querelle  de  Jésuchrist, 
et  de  son  Église,  jusques  à  la  mort  : 
moy  recommandant  aux  prières  de 
chacun,  à  prier  Dieu  pour  moy,  qui 

b. 

luy  plaise  me  donner  force,  et  bon 
cueur,  comme  à  la  bonne  et  saincte 
Judith  pour  trencher  la  teste  à  Holo- 
ferries,  et  mettre  toute  son  armée  en 
désarroy,  etfuitte.  Car  je  suis  plus 
qu'assuré,  que  si  tel\  réformateurs 
se  sentoient  les  plus  fort\  {qui  jà 
n'advienne),  nous  pourrions  bien 
tost  dire  nostre  In  manus  tuas, 
Domine,  sans  attendre  d'eux  pitié 
ny  miséricorde.  Et  pour  ce  prions 
Dieu  qui  luy  plaise  tenir  les  Princes 
Chrestiens  en  bonne  paix,  afin  quil\ 
puissent  purger  chacun  son  pais  de 
tel\  hérétiques  et  sismatiques  d'entre 
les  Chrestiens.  Et  ce  faisant  Dieu 
sera  glorifié  et  honnoré,  son  Église 
sera  purgée,  et  tous  les  supérieurs 
seront  obéis  et  redoutés  comme  il 
s  appartient,  et  ainsi  que  je  prie 
estre  à  jamais  :  faict  ce  XX.  de 
JuingM.D.LVI. 


Passèrent 


FAISANT     SON      PROÈME 


î  les  testes  sans  raison  cher- 
chent se  secourir  les  unes 
aux  autres,  chacune  en  leur 
espèce,  que  doit  faire  l'homme  qui 
est  faict  et  formé  créature  raison- 
nable :  s  il  voit  quelque  chose  "qui 
soit  en  préjudice  et  danger  contre 
son  prochain,  et  mesmement  des 
choses  qui  concernent  la  religion 
ou   salut  de  conscience    d'un   cha- 

cun?  Qui  a  esté  la  cause,  que  ne 
fay  rescrit,  mon  ami  Pasquin,  de 
mes  nouvelles,  depuis  mon  départe- 
ment de  Rome,  ayant  le  vouloir  de 
te  venir  pailler  bec  à  bec  :  si  je 
n  eusse  esté  empesché  par  ma  longue 
pérégrination  au  pays  de  ceulx  qui 
se  disent  vivre  selon  la  reigle  de  la 
réformation  Évangélique.  Et  pour 
mieux  sçavoir  leur  vie,  et  conversa- 
tion domestique,  et  pour  les  pouvoir 
donner  à  congnoistre  à  un  chascunau 
doigt,  veu  que  tout  le  inonde  en  est 
troublé,  et  plusieurs  pays  et  royau- 
mes en  sont  ruine-,  et  beaucoup  de 
simples  et  pauvres  gens  en  sont 
brusle^,  et  des  autres  bannis,  qui  ne 
sçaur  oient  donner  raison  pour  quoy, 
sinon  pour  mieulx  pouvoir  vivre  en 
leur  liberté.  Et  je  fasseure,  que 
pas  un  seul  de  leurs  vénérables 
prescheurs,  et  paillard-  de  leur 
Eglise,  ne  voudr oient  seulement  tou- 

cher  du  doigt  le  feu  pour  maintenir 
leur  doctrine  et  loy  :  ains  en  leurs 
banquet?,  et  après  q\Cil\  sont  soul\, 
Calvin,  Farel,  et  Viret,  qui  sont 
les  premiers  de  leur  Église,  s'en 
mocquent  et  disent  de  ceux  qui  se 
font  truster,  qiiil\  sont  comme  les 
moutons,  qui  se  jettent  d'eux 
mesmes  dedans  la  rivière,  suyvant 
leurs  compaignons,  qui  sont  alle\ 
les  premiers,  et  au  devant.  Si  tu  me 
veux  prester  audience  ^connue  est 
ton  ordinaire),  je  te  diray  le  tout 
de  ce  que  j'ay  veu,  et  ouy  de  ces 
vénérables  par  l'espace  de  dixhuict 
mois,  sans  jamais  faillir  à  une  de 
leurs  assemblées,  pour  mieux  pou- 
voir cognoistre  leur  impudence  et 
asseurée  arrogance  contre  Dieu,  et 
son  Église  :  et  le  tout  ay  faict  à 
l'exemple  de  la  bonne  et  saincte  Ju- 
dith, ayant  Dieu  seul  pour  mon  se- 
crétaire,  et    conseiller.   Mais  sus 


—   XXII    — 

tout  je  te  prie  ne  penser,  ri  y  estimer 
de  moy,  que  je  sois  celuy  Passevent 
qui  ha  escript  contre  monsieur 
Liset,  Abbé  de  Sainct  Victor,  près 
Paris  :  car  s'a  esté  un  nommé 
Théodore  Be\e,  de  Bourgoigne,  ja- 
dis prieur  de  Lonjumeau  :  et  celuy 
qui  l'ha  corrigé,  s'a  esté  un  nommé 
Pierre  Viret,  d'Orbe  en  Savoy  e, 
desquels  tu  oyras  en  ce  présent  livre 
leur  vie,  et  des  autres  tel%  vénéra- 
bles personnages,  qui  ne  cessent 
journellement  de  mesdire,  et  escrire 
contre  le  Pape,  Vappellant  Anté- 
christ, et  l'Empereur,  et  les  Roy  s, 
et  Princes  chrestiens,  les  nomment 
bourreaux,  tirans,  et  autres  injures 
atroces  :  le  tout  en  leurs  sermons, 
et  en  la  présence  de  leurs  seigneurs, 
sans  en  estre  punis  ny  corrige^.  Et 
si  je  vois  que  mon  labeur  te  soit 
agréable  et  plaisant,  je  te  promet^ 
qu'avecques  un  simple  comment,  ou 

bien  des  annotations  sus  la  canoni- 
que S.  Jacques,  et  sus  la  première 
s  ai  net  Jehan,  et  sus  V  unième  de  la 
première  saine t  Paul,  aux  Corin- 
thiens,  et   sus  le  vingt   troisième 
saine  t  Matthieu,  de  mettre  tous  ces 
abominables ,  et  détestables  vi- 
vons sans  Loy,  en  fin  et 
ruine,  avecques  Y  aide 
de    Dieu    auquel 
soit  honneur 
et  gloire. 
Amen. 


L'Aucteur  aux  Lecteurs 


HH^sai  ise\,  Chrestiens,  lise\  ce  livre, 
î&m  Oit  vous  voirre\,  sans  disputer, 
IBJSa&l  La  forme,  et  manière  de  vivre, 
Des  bons  prophètes  de  Luther. 
Pour  bien  confondre  et  confut er 
Tous  ceux  qui  à  Genève  vont, 
Lise\  les  grans  péche\  quil\font, 
En  détestant  leur  pauvre  vie, 
Et  je  vous  monstreray  s  ils  sont 
Aussi  gens  de  bien  comme  on  crie. 


Passevent  Parisien 


RESPONDANT    A 


Ta sq u in    T^omain 


PASQLTN. 

u  sois  le  bien  retourné  du  voiage,  à 
moy  et  à  plusieurs  autres  désiré.  Je 
pense  et  tiens  pour  asseuré  que  le 
mesme  Dieu  qui  délivra  la  bonne 
Judith  et  son  Eglise  d'Israël  par  sa  main  :  il 
t'ha  assisté  et  délivré  de  plusieurs  entreprinses, 
ou  trahisons  contre  toy  dressées  par  telz  inri- 
delles,  et  ennemis  à  Dieu,  et  par  conséquent 
aux  hommes. 


PASSEVENT. 


Je  voy  bien  que  ton  ancienneté  et  longue 
expérience  te  taict  docte  :  concluant  qu'un 
infidelle  à  Dieu,  et  à  ses  loix,  habondc  en 
tous  vices,  tant  énormes  qu 'ilz  soient. 


Passevent 


PASQUIN. 

Tu  veulx  donc  dire  que  telz  Evangéliques 
sont  énormes,  et  détestables  en  leur  manière 
de  vivre?  Il  me  sembleroit  qu'ilz  eussent  quel- 
que couverture  d'honnesteté ,  et  civilité  : 
mesmement  avecques  les  hostes,  et  estran- 
giers  qui  passent  par  leurs  pais. 

PASSEVENT. 

Hz  s'appellent  tous  frères,  et  sœurs  entre 
eux  :  qui  est  tiltre  pour  tromper  et  décevoir 
chacun,  si  subtil  qu'il  soit. 

PASQUIN. 

Comment  dis  tu  qu'ilz  s'appellent  tous 
frères,  et  sœurs,  c'est  donc  comme  à  une  re- 
ligion? 

PASSEVENT. 

Voire,  et  bien  bigarrée,  car  icelle  est  com- 
posée de  toutes  les  sortes  des  religions  de 
Chrestienté. 

PASQUIN. 

Et  j'avois  entendu  dire,  que  tous  estoient 
mariez,  et  par  conséquent  d'une  religion.  Je 
ne  sçay  pas  si  tu  veulx  dire  de  plusieurs  re- 
ligions, en  façon  d'abillemens,  ou  autrement. 

PASSEVENT. 

Il  est  bien  vray,  qu'en  mariage  chacun  ha 
une    femme  publiquement  :   mais  en  secret, 


Parisien.  3 

qui  en  peult  avoir,  qu'il  en  preigne.  Et  tou- 
chant les  habillemens,  les  prédicans,  ou  ceux 
qui  y  prétendent,  ilz  sont  vestus  comme  noz 
procureurs  et  advocatz,  sauf  le  bonnet  quarré, 
et  telz  sont  tenuz,  et  estimez  pour  l'Église, 
et  tous  les  autres  sont  vestus  comme  noz 
marchans,  et  estimez  ainsi  que  laicz, 

PASQLIN'. 

Et  comment  doncques  fais  tu  telle  compo- 
sition de  toutes  sortes  de  religions?  dy  le  moy 
tout  au  long,  je  te  prie. 

PASSEVENT. 

C'est,  que  chacun  tient  les  coustumes  et 
gestes  de  vivre  accoustumées  :  les  prestres, 
comme  prestres,  les  moines,  comme  moines, 
les  Jacopins,  comme  Jacopins,  les  Cordeliers, 
comme  Cordeliers,  et  ainsi  des  autres. 

PASQt'IN. 

Chacun  donc  faict  comme  il  avoit  accous- 
tumé?  c'est  que  les  prestres  disent  leurs 
heures  canoniques,  et  les  Moines  font  leurs 
abstinences,  et  les  Jacopins  font  leurs  jeus- 
nes,  et  les  Cordeliers  ne  portent  point  d'ar- 
gent, et  ainsi  de  tous  les  autres  ordres  et  reli- 
gions? 

PASSEVENT. 

Nenny,  nenny.  Hz  ne  prient,  ni  ne  jeusnent, 
ny  ne  font  aucunes  œuvres  méritoires  non 
plus  que  chiens  et  bestes  enragées,  mais  di- 

sent  et  preschent  que  Jésuchrist  a  tout  satis- 
faict  pour  nous,  et  qu'il  est  venu  pour  les 
pécheurs,  et  non  pas  pour  les  justes. 

PASQUIN. 

Et  de  quelle  religion  tiennent  ilz  le  plus  de 
leurs  ordonnances  et  reigle? 

PASSEVENT. 

C'est  de  la  religion  des  Cordeliers,  car  la 
pluspart  d'eux  ne  portent  point  d'argent, 
pour  en  donner,  et  vont  à  pied  par  le  païs 
pour  ne  rien  despendre,  et  à  fin  de  faire 
mieulx  du  pauvre,  et  la  chatte  mitte,  et  du 
bon  frère  mittou,  devant  ceulx  qui  leur  de- 
mandent :  les  hommes  qui  ont  estez  religieux 
portent  leurs  robbes  toutes  d'un  costé  et  sus 
une  espaule,  et  les  femmes  qui  ont  estez  non- 
nains,  sont  coiffées  de  mesmes. 

PASQUIN. 

Et  les  gros  paillardz  de  leur  Eglise,  comme 
Calvin,  Farel,  et  Viret,  vont  ilz  à  pied  aussi 
bien  que  les  autres  prédicans  des  villages? 

PASSEVENT. 

Il  s'en  fault  beaucoup,  car  ilz  vont  à  cheval 
dedans  et  dehors. 

PASQUIN. 

Comment  cela?  par  la  ville,  comme  prélats 
et  grans  seigneurs? 

PASSEVENT. 

Tu  m'entends  bien,  et  à  demy  mot  :  ce 
néantmoins  je  le  te  veux  déclarer,  c'est  en 
chambre,  et  qui  pis  est  aux  despens  d'autruy. 

PASQUIN. 

Je  te  prie,  déclaire  moy  bien  cest  article, 
car  beaucoup  de  gros  personnages  et  gens 
d'estime  tiennent  propos  d'eux  de  par  deçà. 

PASSEVENT. 

Je  vois  bien,  que  tu  veux  user  de  leurs 
propos  :  car  ilz  ont  accoustumé  de  respondre 
à  ceulx  qui  les  reprennent  de  quelque  vice  : 
Nous  sommes  j à  congneu^  long  temps  y  a  en 
l'Eglise.  Et  je  te  respons,  que  Ion  parle  bien 
d'un  brigand,  ou  d'une  putain  publique,  com- 
bien quilz  sont  très  bien  congneuz  et  renom- 
mez parmy  le  monde. 

PASQUIN. 

Ne  fais  pas  autre  estime  de  Calvin,  et  de 
ses  compaignons,  que  comme  des  brigans,  ou 
putains  publiques,  d'entre  les  gens  de  bien  ? 

PASSEVENT. 

Non  :  car  un  brigand  faict  le  coup  luy 
mesmes,  mais  cestuy  cy,  non  seullement  est 
brigand,  mais  faict  brigander  plusieurs  asseu- 
rément,  et  sortir  de  leur  foy,  et  de  leur  reli- 
gion, par  ses  escriptz  et  sermons  et  mauvais 


Passevent 


exemples  :  ce  qu'un  brigand,  ny  une  putain, 
ne  le  font  pas  faire. 


PASQUIN. 

Dy  moy  donc  la  vie  d'un  tel  vénérable  Cal- 
vin, que  tu  appelles  paillard  de  leur  Église. 

PASSEVENT. 

C'est  celuy  en  personne,  qui  ha  tenue  une 
Nonnain,  qui  est  sortie  de  l'abbaie  de  Vieil- 
mur  en  Albigeois,  l'espace  de  cinq  ans  hors 
de  son  logis,  à  deux  escus  le  mois  de  pension 
de  la  bourse  des  pauvres  de  Genève,  en  telle 
pénitence  qu'elle  vint  tous  les  jours  à  son  lo- 
gis pour  luy  faire  son  lict,  ou  bien  pour  ap- 
prendre sa  leçon  comment  elle  devroit  porter 
la  croix  et  charge  de  mariage,  et  soy  gouver- 
ner selon  la  loy  des  Évangéliques. 

PASQUIN. 

Je  croy  que  tu  te  mocques,  de  me  détenir 
tel  propos  de  telz  personnages  d'estime. 

PASSEVENT. 

Mocquer?  je  t'asseure  qu'ilz  ne  se  sont  pas 
mocquez,  car  au  cinquième  an,  madame  la 
Nonnain  se  voyant  grosse  de  cinq  moys,  et 
pour  couvrir  l'honneur  de  l'Église  de  Genève, 
et  de  son  paillard  :  il  a  fallu  que  monsieur 
de  Rocayrolz,  jadis  chanoine  d'Albi,  et  son 
fiancé  ou  mieulx  favory  en  l'Abbaye,  soit 
venu  de  son  pais,  et  ait  abandonnez  ses  bé- 

néfices,  et  dissimulé  à  tousses  parens  et  amis 
d'aller  à  Romme,  pour  venir  à  Genève,  et 
obéir  aux  lettres  de  Calvin  :  sus  peine  de 
perdre  la  vache,  et  le  veau,  jà  de  cinq  mois 
engendré  :  ou  d'estre  accusé  à  son  pais 
comme  un  Luthérien  par  Calvin,  et  ses  tes- 
moings  de  mesmes. 

PASQUIN. 

Je  te  prie,  raconte  moy  bien  au  long  le 
mariage  de  monsieur  de  Rocairolz,  jadis  cha- 
noine d'Albi,  maintenant  coucu  en  herbe. 

PASSEVENT. 

Après  que  le  Chanoine  fust  arrivé  à  Ge- 
nève, soy  dissimulant  aller  à  Romme,  comme 
dict  est,  et  eust  salué  Calvin,  tout  inconti- 
nent fust  renvoie  à  Lausanne  dix  lieues  de 
là  à  l'église  de  Viret,  pour  se  faire  dénoncer 
et  publier  trois  dimenches,  comme  est  la 
coustume,  le  fiancé  de  madame  la  Nonnain 
grosse,  laquelle  autant  en  faisoit  en  Genève. 
Et  je  te  laisse  penser  comment  Calvin  répli- 
quoit  en  grande  diligence  la  leçon  à  la  dame 
Nonnain,  veu  qu'il  n'avoit  que  quinze  jours 
de  terme,  ou  environ,  pour  accomplir  sa  vo- 
lupté effrénée. 

PASQUIN. 

Comment?  le  vénérable  Calvin  se  sépara  il 
des  nopees  du  pauvre  Chanoine,  qui  estoit 
venu  en   si   grande  diligence?    et  de  la  dame 

Nonnain  au  paravant  tant  aymée,  et  pour  te- 
nir son  cas  plus  secret? 

PASSEVENT. 

Nanny  :  mais  pour  faire  plus  son  cas  à  la 
descouverte,  il  accompagna  la  Nonnain  à 
Lausanne,  desguisé  en  coureur  de  poste  :  et 
passa  à  trois  chevaux  par  Nyon  et  Morges,  et 
arriva  un  jeudy  au  soir,  et  puis  prescha  le 
vendredy  matin,  ayant  la  robbe  de  Viret  sur 
son  doz,  et  après  disner  il  se  partit  pour  aller 
à  Neufchastel,  trouver  Farel  leur  grand  Apos- 
tre,  pour  lui  conter  comment  tout  estoit  allé. 
Et  ce  pendant  furent  faictes  les  nopces  entre 
le  Chanoine  et  la  Nonnain,  qui  portoit  un 
chappeau  de  rosmarin  en  teste,  comme  une 
pucelle  de  Marolle,  qui  ne  l'a  pas  gardée  d'en- 
fanter un  filz  dedans  quatre  mois  après  ses 
nopces.  Et  ainsi  fut  menée  depuis  l'église 
jusques  à  la  maison  du  juge,  son  logis,  par 
Viret  et  Vailler,  les  deux  ministres  de  Lau- 
sanne. 

PASQUIN. 

Et  puis  Calvin  abandonna  il  ainsi  sa  truie 
pleine,  sans  revoir  si  le  Chanoine  y  auroit 
rien  affolé,  ny  gastér 

PASSEVENT. 

Je  vois  bien  que  telz  propos  te  plaisent,  et 
je  t'asseure  qu'à  eulx  les  faictz  leur  plaisent 
plus,  jusques  à  ce  qu'ilz  en  sont  tous  mai- 
gres, blesmes  et  défaictz,  tant  que  chacun  de 

bon  jugement  diroit  qu'ilz  sortent  de  la  fosse. 
Dont  le  pauvre  menu  peuple  en  est  trompé  et 
déçeu,  pensant  d'eux  que  ce  soit  par  quelque 
austérité  ou  pénitence,  laquelle  ilz  deftendent 
de  faict,  et  de  doctrine,  niant  toutes  bonnes 
œuvres. 

PASQUIN. 

Est  ce  la  croix  de  Calvin,  et  de  tous  ses 
compaignons  paillardz  (à  bondroict  appeliez 
de  leur  Église,  qu'ils  portent  si  joyeusement 
en  ce  monde  ? 

PASSEVENT. 

Appelles  tu  ce  la  croix?  ce  qu'ilz  font  por- 
ter plustost  à  leurs  femmes  :  qui  est  la  cause 
que  Calvin  et  ses  compaignons  sont  mainte- 
nuz  d'un  tas  de  bannis  pour  leurs  crimes, 
ou  bien  d'un  tas  d'apostatz  des  Religions,  pour 
vivre  plus  en  leur  liberté  charnelle,  et  en  tous 
vices,  comme  en  récitant  la  vie  d'un  chacun 
je  te  diray. 

PASQUIN. 

Je  te  prie,  retourne  au  propos  du  mariage 
de  madame  la  Nonnain,  et  comment  tout  alla 
après. 

PASSEVENT. 

Je  t'ay  jà  dit  que  le  Dimenche  furent  faites 
les  nopces,  et  que  Viret  et  son  compaignon 
menèrent  la  Nonnain,  et  davantage  ilz  dis- 
nèrent  aux  nopces  :  et  puis  le  vendredy  en- 
suyvant,  Calvin  revint  de  Neufchastel,  et 
prescha  à  Lausanne,  et  après  disner  passa  par 

devant  le  logis  de  sa  Nonnain  habillée  en  da- 
moyselle,  logée  chez  le  juge,  l'attendant  pas- 
ser à  la  fenestre,  tenant  sa  contenance  en 
femme  de  bien  :  comme  de  ce  faire  Calvin 
l'avoit  cinq  ans  apprinse  aux  dépens  de  la 
bourse  des  pauvres.  Et  ainsi  Calvin,  habillé 
en  postillon,  passa  devant  elle,  luy  disant  à 
Dieu  de  la  teste  en  bon  frère  mittou,  et  s'en 
retourna  à  Genève  pour  faire  ses  lamenta- 
tions avecques  d'autres,  et  mesmement  avec- 
ques  la  Charbonnière,  et  pour  prescher  le 
Dimenche  ensuivant,  comme  bon  paillard  de 
leur  Eglise. 

PASQUIN. 

Te  souvienne  que  tu  m'as  dit  que  dedens 
quatre  mois  la  femme  du  pauvre  jenin  mon- 
sieur le  Chanoyne  a  enfanté  :  dy  moy  com- 
ment tout  est  allé  et  qui  a  esté  le  compaire? 

PASSEVENT. 

Madame  la  Nonnain  ha  fait  un  beau  filz  à 
monsieur  le  Chanoine  dedens  trois  mois  et 
demy  :  et  le  compaire  c'a  esté  maistre  Ray- 
mond, prédicant  à  Genève,  et  compagnon  de 
Calvin  en  tous  butins,  et  en  quelque  sorte 
que  tu  le  vouldras  prendre. 

PASQUIN. 

Je  te  prie,  s'il  ne  te  vient  en  desplaisir,  dy 
moy  un  petit  de  leur  manière  de  baptizer,  et 
quel  ordre  ilz  tiennent  :  s'ils  ont  parrain  et 
marraine? 

PASSEVENT. 

Ne  te  souvient  il  point,  de  ce  que  j'ay  dit  au 
commencement  et  en  mon  Proëme,  c'est  que 
tu  ayes  patience  jusques  à  ce  que  je  com- 
mence les  lieux  là  mentionnez?  par  lesquelz 
toute  leur  forme  de  Religion  s'en  ira  comme 
fumée,  et  de  ce  je  t'asseure,  qu'ilz  en  on 
belle  peur. 

PASQLTN. 

Et  dy  moy  donc  touchant  à  leurs  céré- 
monies extérieuses,  pour  mieux  veoir  et  con- 
gnoistre  leurs  badinages  et  mocqueries  de 
Dieu,  et  des  sainetz  sacremens  de  son  Église. 

PASSEVENT. 

Après  le  sermon,  le  prêcheur  ou  diacre  du 
lieu  tout  de  bout,  teste  descouverte,  il  récite 
quatre  ou  cinq  oraisons  jà  ordonnées  par 
Calvin  et  autres,  chacun  en  son  siège  selon 
leur  fantasie,  contenant  plus  que  nostre  bap- 
tesme.  Et  combien  qu'il  y  ait  plusieurs  en- 
fans,  ilz  ne  dient  qu'une  fois  Je  vous  baptise, 
et  puis  jettent  de  l'eaue  leur  plaine  main,  sus 
le  visage  des  enfans,  laquelle  ilz  ont  prise  de 
la  main  de  la  sage  femme.  Ilz  n'ont  en  leurs 
baptesmes  qu'un  Parrain,  ou  une  Marraine, 
qui  porte  l'enfant  tout  au  devant,  et  après 
vient  la  sage  femme,  qui  porte  une  aiguière 
pleine  d'eau,  et  une  serviete  pour  sécher  les 
mains  au  prédicant  ou  diacre.  Et  après  sui- 
vent les  hommes,  et  puis  les  femmes  deux 

à  deux,  comme  si  un  seul  homme,  ou  une 
seule  femme  pouvoit  engendrer,  qui  démons- 
tre bien  leursottise  et ignorancede l'institution 
du  Parrain  et  Marraine  :  et  ains  qui  pis  est, 
ilz  ne  se  soucient  point  si  leurs  enfans  meu- 
rent sans  estre  baptisés,  qui  te  déclaire  en 
peu  de  parolles  quelz  ilz  sont  au  fondement 
de  toute  nostre  Religion  Chrestienne.  Les  uns 
attendent  le  Dimenche,  les  autres  seullement 
après  les  sermons,  et  des  autres  à  trois  heures 
de  soir  :  qui  démonstre  bien  leur  division  et 
discord  ensemble,  comme  mieux  au  long  je 
diray  en  la  conclusion  et  fin  du  présent  livre, 
où  je  monstreray  la  division  qui  est  entre 
telz  Évangéliques,  et  réformateurs  du  monde. 

PASQUIN. 

Je  te  prie,  dy  moy  davantage,  de  quelz 
noms  ilz  ont  accoustumé  de  nommer  leurs 
enfans  ou  filles,  afin  que  je  puisse  cognoistre 
les  enfans  des  Luthériens  parmy  les  autres, 
par  le  moien  des  noms  de  leurs  enfans. 

P  ASSEYENT. 

Les  Luthériens  appellent  et  nomment  leurs 
enfans  et  filles  des  noms  des  sainctz  per- 
sonnages qui  furent  devant  Jésuchrist,  et  ce 
à  fin  d'abattre  par  tous  moiens  la  mémoire 
des  sainctz  qui  ont  estes  canonizés  après  nostre 
seigneur  Jésuchrist,  et  desquelz  la  saincte 
mère  Eglise  faict  solennité,  et  commémora- 
tion, et  les  tient  pour  sainctz  et  bien  heureux 
en  gloire  :  les  uns  les  nomment   Abraham, 

ou  David,  ou  Jacob,  ou  Daniel,  ou  Isaye  :  les 
autres  Samuel,  ou  Nephtalim,  ou  Judith,  ou 
Hester,  ou  Rebeca,  ou  de  quelque  autre  nom. 

PASQUIN. 

Je  vois  bien  que  ton  dire  est  véritable,  c'est 
que  depuis  qu'un  est  infidèle  à  sa  Loy,  à  bon 
droict  il  sera  infidèle  et  desloyal  aux  hommes, 
et  je  pense  qu'en  telz  réformez  Évangéliques 
tout  vice  y  règne.  Mais  dy  moy  de  la  Char- 
bonnière, et  de  la  bourse  des  pauvres  de 
Genève. 

PASSEVENT. 

La  Charbonnière  est  un  jeune  Nonnain  le- 
vée de  Milau  en  Rouergue,  par  un  filz  de  la 
ville  nommé  Charbonnier  :  lequel,  quand  il 
fust  arrivé  dedans  Genève,  et  ayant  faict  la 
court  à  Calvin,  comme  est  de  tous  lacoustume, 
voyant  Calvin  que  la  Charbonnière  seroit 
meilleure  pour  luy,  que  non  pas  pour  le 
Charbonnier,  tout  incontinent  pensa  d'en  faire 
séparation,  disant  au  Charbonnier  qu'il  avoit 
séduite  la  pauvre  fille,  et  qu'elle  estoit  de  gros 
parens,  le  bravant  et  menassant  du  dangier 
de  sa  vie  :  et  à  la  Charbonnière  faisoit  dire 
une  autre  chanson  par  maistre  Raimond,  son 
compaignon  au  butin,  qu'elle  dist,  que  le 
Charbonnier  l'avoit  encharbonnée  devant  que 
l'espouser,  et  par  tel  moyen  comme  paillarde 
elle  seroit  séparée  de  son  Charbonnier,  comme 
luy  mesme  m'a  conté,  présent  grand  Jean,  et 
Berthran,  apothicaire,  et  puis  remise  au  con- 

seil  de  Calvin,  et  de  son  Eglise,  congrégation 
de  paillards  et  bannis,  seroit  remariée  :  et 
cecy  voyant  le  tin  Charbonnier,  s'en  fuit  à 
Lausanne  avec  sa  Charbonnière,  et  là  demeure 
jusques  à  maintenant  faisant  le  mestier  de 
mercerie. 

PASQUIN. 

O  quel  paillard  de  leur  Église  est  ce  Diable 
enragé  de  Calvin!  il  veut  tout  calver  et  des- 
couvrir, sans  avoir  peur  ny  craincte,  que  la 
Charbonnière  le  macheurast,  et  le  list  devenir 
tout  noir. 

PASSEVENT. 

C'est  celuy  qui  presche  aux  autres  qu'il  fault 
estre  asseuré.  et  hardy,  et  ne  fault  rien  crain- 
dre ny  douter,  et  je  t'asseure  qu'il  est  si  har- 
dy, qu'il  vint  la  quaresme  de  l'an  mil  cinq 
cens  cinquante  quatre,  en  une  grosse  ville  de 
France,  habillé  en  gentilhomme,  à  six  chevaux 
de  poste,  et  ce  pendant  que  j'estois  en  ma  pé- 
régrination :  et  illec  demeura  deux  jours  et 
trois  nuictz,  selon  que  bon  luy  sembla,  et  ce 
pendant  tout  le  jour  les  quatre  avec  honno- 
rable  compagnie  et  riche,  se  pourmenoient 
par  la  ville,  pour  dogmatizer  :  et  le  soir  le 
grand  paillard  Calvin  sortoit  pour  aller  là  où 
bon  luy  sembloit  soupper,  et  là  trouvoit  l'as- 
semblée des  frères  frapars,  pour  deviser  com- 
ment se  pourroit  faire  quelque  mutination 
contre  le  prince,  comme  est  leur  coustume, 
ou  quelque  vollerie  contre  les  pauvres  enfans 
deDieu,  et  Chrestiens,  comme  plusieurs  dignes 

de  foy  le  virent,  ne  pensant  que  ce  fust  luy, 
qui  cecy  m'ont  dict  et  maintenu.  Du  reste  de 
sa  vie,  je  m'en  remetz  à  ce  que  ceux  de  Noyon 
en  Picardie,  en  disent,  que  quand  le  bon 
sainct  homme  Calvin  s'en  alla  de  la  Chres- 
tienté,  il  s'oublia  du  tout,  sauf  que  de  vendre 
tous  ses  bénéfices  argent  content. 

PASQUIN. 

C'est  autant  à  dire  que  le  plus  asseuré  et 
meschant  de  telz  réformez  Évangéliques,  est 
le  meilleur  de  tous,  et  tenu  pour  le  plus  homme 
de  bien. 

PASSEVENT. 

Ouy  bien,  mais  qu'il  se  garde  de  la  justice 
criminelle,  car  c'est  icelle  qui  les  met  sur  la 
roue  et  au  gibet.  Et  sans  icelle,  feroit  aussi 
bon  estre  à  plain  midy  au  païs  de  telz  Évan- 
géliques, comme  dedens  un  bois  avecques  des 
brigands  ou  voleurs  à  l'heure  de  minuict. 

PASQUIN. 

Et  je  pensois  que  leur  sermon  de  tous  les 
jours  les  instruict  à  bien  vivre,  et  à  faire  bien 
les  uns  aux  autres,  comme  je  voy  que  noz 
putains  et  courtisannes  publicques  serrent 
leurs  bordeaux  la  sepmaine  peneuse,  et  font 
des  aulmosnes,  et  pleurent  leurs  péchez,  et  au- 
cunes d'elles  se  battent,  voire  jusques  à  tomber 
par  terre  comme  mortes  parmy  les  rues  de 
Romme. 

PASSE VENT. 

Leurs  sermons  ne  leur  servent,  sinon  pour 
appeller  le  Pape  Antéchrist,  et  les  Cardinaux 
cuisiniers,  et  les  Prestres  et  Moines  vermine 
et  cafardz,  et  les  Roy  s  et  Princes  bourreaux 
et  tyrans  du  Pape,  et  de  l'Antéchrist  :  le  tout 
en  présence  de  leurs  seigneurs  sans  en  estre 
punis,  ny  moins  reprins,  Et  tout  le  peuple  est 
instruict  à  vivre  en  toute  liberté  de  vie,  sans 
aucunes  œuvres.  Et  je  te  laisse  penser  quelle 
vie  tient  l'homme,  qui  est  en  sa  liberté,  et 
sans  craincte  ny  de  Dieu,  ny  des  hommes. 

PASQUIN. 

Et  tu  m'as  dit  au  paravant,  qu'ilz  ont  une 
bourse  pour  les  pauvres,  de  laquelle  j'ay  ouy 
dire  qu'ilz  marient  des  pauvres  filles,  et  re- 
montent ceux  qui  par  les  fortunes  de  ce 
monde  ont  estez  privez  de  leurs  biens. 

PASSEVENT. 

Lon  dit  bien  vray  :  que  de  loingpaïs  grosse 
mensonge.  Hz  donnent  bien  à  entendre  aux 
gens  du  pays,  qu'ilz  l'ont  ordonnée  pour 
cela,  mais  je  t'ay  jà  dict  que  tout  se  faict  par 
le  vouloir  de  Calvin,  car  ses  frères  et  seurs 
en  sont  enrichiz,  et  aux  autres,  s'il  leur  est 
donné  trois  gros  du  païs,  qui  sont  trois  ca- 
rolus  de  monnoye  de  France,  chacune  sep- 
maine,  c'est  tout,  et  si  c'est  quelque  pauvre 
personnage,   combien   qu'il   soit   homme   de 

bien,    s'il    ne   plaist  à  Calvin,   il  fault  qu' 
abandonne  le  pays,   ou  bien  il  sera  tenu  de 
Calvin,  et  de   tous  ses  compaignons  comme 
excommunié  et  séparé  d'eux,  et  de  leur  Église. 


PASQUIN'. 

Et  j'eusse  pensé  que  les  aulmosnes  feussent 
estes  faictes  à  tous  indifférentement  sans 
acceptation  des  personnes. 

PASSEVENT. 

Il  s'en  fault  beaucoup,  car  si  quelqu'un  va 
de  par  de  là,  qu'il  n'ait  esté  mis  en  prison 
pour  leur  Loy,  entre  nous,  ce  qu'ilz  appellent 
souffrir  pour  la  parolle,  ou  bien  qu'il  soit 
banny  de  Chrestienté,  car  de  prendre  d'autres 
gens  en  leur  compaignie,  ce  leur  feroit  un 
grand  deshonneur,  il  ne  faict  rien,  ou  bien  il 
fault  que  tel  porte  lettres  à  Calvin,  des  Lu- 
thériens du  pays  de  là  d'où  il  part,  ce  qu'ilz 
appellent  tesmoignage  des  frères  et  de  leur 
Église,  car  autrement  il  seroit  tenu  pour  un 
papiste,  et  idolâtre,  ou  un  espion,  et  ennemy 
de  leur  Loy. 

PASQUIN. 

Et  comment  fis  tu  en  faisant  ton  entrée 
avecques  telz  Évangéliques,  veu  que  tu  dis 
qu'ilz  ne  reçoivent  personne  en  leur  compai- 
gnie, s'il  n'est  banny  de  la  Chrestienté,  ou 
qu'il  ait  esté  mis  en  prison  pour  maintenir  et 
défendre  leur  Loy,  ce  qu'ilz  appellent  souffrir 

pour  la  parolle  de  Dieu,  ou  bien  qu'il  porte 
tesmoignage  des  frères  Luthériens  du  lieu 
qu'il  despart  de  la  Chrestienté  \  Je  te  prie, 
récite  moy  tout  au  long  le  moyen  que  tu  tins 
à  fin  que  ny  moy,  ny  autre  ne  puissions  avoir 
quelque  mauvaise,  et  meschante  opinion  de 
toy. 

PASSEVENT. 

Je  te  remercie,  mon  amy  Pasquin,  de  ce 
que  tu  m'advertis  d'une  chose  qui  pourroit 
offencer  plusieurs  de  moy.  Le  moyen  que  je 
tins  pour  t'en  dire  la  pure  vérité,  tout  incon- 
tinent que  je  fus  arrivé  à  Genève,  et  voiant 
que  par  tous  moiens  et  en  mesdisant,  chacun 
cherchoit  la  ruine  de  la  Chrestienté,  et  Église 
de  Jesuchrist,  souz  le  tiltre  et  espèce  de  réfor- 
mation, qui  fut  bien  esbay  ?  ce  fut  moy,  et 
après  que  l'un  me  laissoit,  l'autre  me  repre- 
noit,  pour  sçavoir  si  je  congnoissois  quelques 
frères,  de  la  congnoissancede  la  vérité  Évangé- 
lique  à  Paris,  au  lieu  d'où  je  venois  :  et  moy 
estant  bien  nouveau  en  tel  langage,  lequel 
jamais  je  n'avois  ouy  parler,  et  craignant 
estre  surprins  par  ma  responce,  me  recom- 
manday  à  Dieu  :  mon  conducteur,  et  seul  se- 
crétaire, qui  faict  parler  les  muetz  quand  bon 
luy  semble,  par  le  vouloir  duquel,  je  respondis 
que  jamais  je  ne  m'estois  fié  en  personne, 
veu  que  la  justice  s'en  faisoit  si  griefvement 
en  France,  qui  estoit  la  cause  et  raison  que 
je  ne  congnoissois  pas  un  des  frères.  Et  alors 
chascun  me  dict,  que  l'avois  faict  très-bien,  et 
que  Dieu  m'avoit  faict  une  singulière  grâce, 

d'estre  sorty  ainsi  de  la  Papisterie,  et  de  Pa- 
bominable  idolâtrie,  mon  honneur  saulve, 
ce  que  bien  peu  d'eux  pourroit  ainsi  dire  : 
laquelle  responce  je  continuois,  à  tous  ceux 
qui  après  m'enquestoient. 

PASQUIN. 

Je  te  prie,  dy  moy  sans  plus  dilaier,  qui 
sont  ceux  qui  fonssent,  et  baillent  à  telle 
bourse  ?  car  j'ay  entendu  dire  qu'il  y  a  bien 
dedans  Genève,  huict  mille  chefz  de  maison, 
ou  plus,  sans  ceux  qui  sont  aux  autres  villes  d'a- 
lentour, et  n'est  possible  qu'en  tel  nombre  il 
n'y  ait  beaucoup  de  pauvres  gens  meslez. 

PASSEVENT. 

Tu  me  demandes  une  chose  que  je  désire- 
rois  sçavoir  pour  monstrer  telz  aulmosniers, 
et  en  quoy  ilz  applicquent  leurs  biens  :  pour 
nourrir  un  tas  de  canaille,  et  parens  de  Calvin, 
Farel,  Viret,  et  autres  favoris,  et  de  leur  ligue, 
et  telz  envoient  par  tous  costez  de  Chrestienté 
leurs  espions  et  semeurs  de  leurs  hérésies, 
avecques  charges  de  livres  tant  contre  la  messe, 
que  contre  les  sainctz  Sacremens,  mesmement 
en  Provence,  et  Normandie,  desquelz  pais  Ge- 
nève, et  tout  à  l'entour,  en  est  remply,  nom- 
mément d'un  Noël,  filz  de  Rouen,  menusier, 
Robert,  taneur,  filz  d'Edrux  en  Normandie, 
Viou  et  son  gendre,  merciers,  Pierre  Regnard, 
et  un  nommé  Esperit,  hoste  à  Genève,  tenant 
pour  enseigne  l'orengier,  tous  deux  Proven- 
ceaux,   qui   viennent    plusieurs     fois    l'année 

pour  prendre  et  desrober  des  églises,  et  ail- 
leurs, tant  par  leurs  mains,  que  par  autres,  et 
pour  porter  ce  que  les  pauvres  abusez  don- 
nent à  leur  bourse.  Et  puis  celuy  qui  a  mieux 
d'entre  eux  faicte  la  levée,  est  de  Calvin,  Viret, 
et  des  autres  le  bien  venu,  et  festoie. 

PASQUIN. 

Et  dy  moy  comment  ilz  peuvent  entrer  aux 
villes  de  la  Chrestienté,  et  porter  leurs  livres 
pour  empoisonner  la  religion  Chrestienne, 
sans  estre  pris  et  saisis  de  telle  peste  sur  eux  ? 

PASSEVEXT. 

Aucuns,  comme  est  esprit  qui  est  le  plus 
fin  et  cauteleux,  il  vient  avecques  un  asne 
chargé  de  deux  paniers  pleins  de  vieux  dra- 
peaux, et  parmy  plusieurs  livres  de  Calvin, 
Viret,  et  Bèze,  qui  sont  les  principaux  composi- 
teurs entre  telz  Évangéliques;  des  autres  por- 
tent des  besaces  de  vilageois  pleines  de  livres, 
et  quand  ilz  sont  à  deux  ou  trois  lieues  des 
villes  de  la  Chrestienté,  alors  ilz  les  baillent 
à  quelque  pauvre  paisant,  en  dissimulant  estre 
lassés  et  foulés  de  leur  chemin,  et  leur  bail- 
lent dix  ou  douze  soulz  content  de  l'argent 
qui  ne  leur  couste  guère  à  gaigner,  leur  pro- 
mettant le  disner  ou  soupper,  le  voiage  faict, 
à  fin  qu'ilz  ayent  plus  de  courage  de  bien 
servir  les  frères  mittouars,  et  en  dire  du  bien, 
combien  que  de  droict  pour  porter  telles  be- 
saces, il  ne  leur  fauldroit  que  quatre  ou  cinq 
soulz,  et  puis  adressent  telz  messagiers  aux 

logis  des  frères,  qu'ilz  ont  en  toutes  les  villes 
de  la  Chrestienté,  et  les  bons  frères  viennent 
deux  ou  trois  jours  après,  bien  foulez  sans 
rien  porter,  et  des  autres  les  mettent  parmy 
leurs  balles  de  marchandise,  tant  de  draps, 
toilles,  tapisseries  que  autres  choses,  comme 
j'ay  veu  faire  dedans  Genève.  Et  si  tu  penses 
que  je  te  die  mensonge  (mon  amy  Pasquin) 
je  te  laisse  penser  en  toy  mesme,  que  devien- 
nent les  livres  que  six  imprimeurs,  pour  le 
moins,  font  dedans  Genève  à  deux  ou  trois 
presses  chascun,  veu  que  telz  livres  ne  se  dis- 
tribuent point  aux  Allemaignes,  pource  qu'ilz 
sont  la  pluspart  en  Françoys  :  par  nécessité  il 
fault  qu'ilz  les  portent  et  distribuent  par  la 
Chrestienté,  car  chasque  marchant  cherche  de 
vendre  sa  marchandise. 


PASQUIN. 

Et  touchant  de  la  bourse  des  pauvres,  je 
pensois  que  telle  bourse  fust  des  biens  qu'ilz 
ont  prins  des  églises,  tant  du  revenu,  que  des 
reliquères,  et  joyaux,  ou  autres  ornemens,  car 
ilz  ne  sçavent  dire  autre  chanson  avecques 
Judas  contre  nous,  sinon  qu'il  seroit  mieux 
que  tant  de  calices  et  ornemens  d'église,  fus- 
sent distribuez  aux  pauvres.  Et  par  ainsi  je 
pense  qu'ilz  sont  tous  maintenant  riches  des 
biens  et  revenus  des  églises. 

PASSEVENT. 

Tu  es  bien  déçeu,  car  les  seigneurs  ont  tout 

happé,  et  les  baillent  et  arrentent  au  plus  en- 
chérissant. Et  de  cela  en  est  fasché  Calvin,  et 
tous  les  autres  ses  compaignons  paillards  de 
leur  Église,  qu'ilz  ont  laissé  perdre  le  revenu 
des  Évesques,  et  des  Chanoines,  comme  Cal- 
vin disoit  un  soir  après  bien  boire  en  la  mai- 
son de  Viret  à  Lausanne,  présent  maistre 
Geoffroy,  libraire,  Dominique,  brodeur,  et  au- 
tres, qui  cecy  m'ont  dict  :  «  Nous  avons  esté 
bien  malheureux  de  laisser  perdre  au  com- 
mencement nostre  auctorité,  et  noz  biens 
d'Église,  et  l'avons  laissé  prendre  à  ces  bri- 
gands de  seigneurs,  et  pour  ce  nous  voions 
comment  nous  sommes  estimez,  et  prisés  des 
seigneurs,  et  du  peuple,  au  regard  des  Éves- 
ques etPrélatz  delà  Papisterie.  »  Et  si  bien  ilz 
travaillent  nuict  et  jour,  et  quasi  le  Dimen- 
che,  ce  néantmoins  quand  se  vient  au  bout  de 
Tannée,  tout  y  est  court,  qui  démonstre  bien 
l'ire  de  Dieu  estre  desploiée  sur  eux,  et  de 
cecy  ceux  du  pais  s'émerveillent  fort,  que 
tout  y  vient  de  jour  en  jour  plus  cher. 


PASQUIN. 

Et  par  quelle  raison  les  seigneurs  ont  usur- 
pez les  biens  des  légatz  des  trespassez,  lesquelz 
avoient  esté  donnés  aux  églises  et  couvents, 
veu  qu'ilz  tiennent  telz  légatz  et  donnations 
estre  iniques  et  injustes?  Il  me  semble  qu'ilz 
les  devroient  retourner  et  rendre  à  leurs  hé- 
ritiers, et  prochains  parens  :  et  non  point  le 
retenir  comme  leur  propre,  et  bien  particu- 
lier. 

PASSEVENT. 

Tu  vois  évidentement  que  Calvin  en  est  bien 
fâché,  et  tous  ses  compaignons,  car  ilz  aime- 
roient  mieux  cela  mettre  sur  leurs  consciences, 
et  de  leurs  parens,  plustost  que  sur  celles 
des  seigneurs.  Et  c'est  la  cause  principalle 
par  laquelle  Calvin,  Farel,  Yiret,  et  tous 
leurs  compaignons  prédicans,  sont  maintenus 
des  seigneurs  en  leurs  meschancetés,  crai- 
gnans  s'ilz  faisoient  autrement,  ou  quelque 
chose  contre  eux,  rendre  le  tout.  Combien  que 
cecy  soit  directement  contre  le  commande- 
ment de  Dieu,  de  ne  prendre  le  bien  d'au- 
truy,  et  le  devoir  de  justice,  et  d'équité  est 
de  rendre  à  chacun,  ce  qui  luy  appartient. 

PASQUIN. 

Et  dy  moy  donc  dequoy  ilz  ont  une  telle 
bourse  pour  nourrir  tant  de  pauvres,  ou  bien 
que  leur  Loy  et  secte,  qu'ilz  disent  Évangé- 
lique,  ne  soit  establie  et  ordonnée  sinon  pour 
les  riches,  et  pour  ceux  qui  ont  de  quoy 
vivre  seulement  ? 

PASSEVENT. 

Hz  commencent  bien  à  tenir  tel  ordre,  que 
qui  n'en  a,  il  est  le  fort  mal  venu,  et  bien 
desprisé,  et  tenu  entre  eux  pis  qu'un  chien. 
Touchant  des  biens  de  la  bourse,  et  de  ceux 
qui  les  donnent,  ce  sont  les  riches  Luthé- 
riens qui  sont  parmy  le  monde,  qui  desrobent 
aux   pauvres   Chrestiens,    quatre    vings,    ou 

cent  escus,  ou  plus,  pour  en  donner  un  à  la 
bourse  de  Genève.  Et  avecques  ce,  ilz  ont  li- 
cence de  Calvin,  de  jamais  n'aller  à  la  messe, 
ny  soy  confesser,  ny  jeusner,  ni  prier,  ni 
aller  en  pellérinage,  de  manger  chair  tous  les 
jours  et  estre  désobéissans  à  toutes  les  or- 
donnances de  l'Église.  Brief,  ilz  ont  toute 
liberté  de  vivre  sans  aucune  Loy,  ny  craincte 
de  Dieu,  et  moins  des  hommes. 

PASQUIN. 

Et  quelle  raison  ont  ces  abominables  et 
détestables  de  vouloir  deffendre  et  garder  que 
Ton  n'allé  point  à  la  messe,  là  où  Dieu  se 
communique  à  nous  visible,  soubz  les  espèces 
de  pain,  et  de  vin,  et  en  chair,  comme  il 
promist  à  ses  Apostres  en  faisant  sa  saincte 
Cène,  en  leur  donnant  son  corps  à  manger, 
qui  devoit  souffrir  mort  le  jour  suyvant,  tant 
pour  eux,  que  pour  les  ridelles,  qui  cecy  dé- 
voient croire? 

PASSEVENT. 

Combien  que  je  t'aye  dénié  de  ne  vouloir 
parler  en  ce  présent  livre  des  saincts  Sacre- 
ments :  toutesfois  j'en  diray  bien  peu,  pour- 
ce  que  le  temps  me  presse,  et  veu  que  l'abo- 
minable Viret,  en  ce  mois  d'Aoust  dernier 
passé,  en  l'an  mil  cinq  cens  cinquante  quatre, 
à  faicte  la  Notomie  de  la  messe,  laquelle  à 
ma  volunté  ne  feust  pas  à  présent  en  noz 
quartiers,  et  depar  deçà,  et  en  icelle  il  appelle 
le  sainct  Sacrement,  une  idole  la  plus  détes- 
table qui  feut  jamais,  qui  est  parolle  de  blas- 

phcme.  Et  sa  raison  est,  que  ce  n'est  qu'un 
pain  faict  et  cuict  comme  un  autre,  ayant  son 
mesme  goust  qu'au  paravant,  et  qu'il  ne  se 
sçait  garder  des  vers,  ny  de  corruption,  non 
plus  qu'une  idole  de  bois,  ou  de  pierre. 
Voilà  les  belles  raisons  que  Pierre  Viret, 
Farel,  et  Calvin,  disent  en  leurs  sermons,  et 
escripts  publiques,  l'appellant  par  moquerie 
le  Dieu  des  Papistes,  et  Poblie ,  et  à  leur 
exemple  les  gaudisseurs,  en  allant  aux  privez, 
ilz  disent  :  Allons  à  la  messe,  et  d'autres  la 
nommant  l'appellent  la  vesse,  et  semblables 
détestations. 

PASQUIN. 

Mais  que  te  semble  il  de  telles  raisons,  que 
mettent  tant  de  gens  hors  de  l'Église,  voire 
plusieurs  que  Ion  pensoit  et  estimoit  estre 
ridelles  et  bons  Chrestiens? 

PASSEVENT. 

Telles  raisons  et  autres  semblables,  peuvent 
estre  toutes  abbatues  par  un  insolube,  lequel  ny 
Calvin  avecques  son  sçavoir,  ny  Viret  avecques 
son  éloquence,  ni  Farel  avecques  son  zèle,  ne 
pourront  ny  oseront  nier:  ny  leur  impudence 
ne  sera  point  si  effrontée,  ne  si  détestable  de 
nier,  comme  je  pense  :  c'est  que  Jésuchrist  ne 
soit  esté  vray  Dieu,  et  vray  homme  tout  en- 
semble. Ce  néantmoins  luy  estant  petit  enfant, 
il  a  pleuré,  et  de  plus  d'aage,  il  a  enduré  chaud, 
froid,  soif,  faim ,  angoisse  ,  et  à  la  l'.n  mort 
cruelle  et  ignominieuse,  comme  un  autre 
homme,  et  simple  créature.  Aux  Juifz  s'a  esté 

un  scandale,  disant  :  Si  tu  es  fil%  de  Dieu, 
descens  de  la  Croix,  et  nous  croirons  à  toy. 
Et  aux  Gentilz  cecy  a  esté  tenu  pour  follie, 
disant  :  Le  Dieu  des  Chrestiens  a  esté  crucifié 
comme  un  brigand.  Ergo  Calvin,  et  tous  tes 
adérans  et  compaignons  :  conclues,  que  vous 
estes  pis  que  les  Juifz  et  infidelles,  et  que  ne 
furent  jamais  Hebion,  ny  Nicolas,  du  temps 
Sainct  Jehan  l'Évangéliste,  ny  Arrius  du 
temps  deSainct  Augustin  qui  fust  troiscensans 
après  :  le  diable  t'a  bien  aveuglé,  et  tous  ceux 
qui  croient  à  ta  fause  doctrine,  jà  par  les 
Templiers  quatre  cens  ans  a  suscitée,  et  tout 
à  un  coup  par  feu  abolie,  et  maintenant  par 
toy  et  les  tiens  radressée  :  par  laquelle  con- 
clusion tu  te  coupperas  la  gueulle  de  toy 
mesme,  si  tu  ne  desprises  la  dialectique 
(comme  à  toy  contraire),  et  ainsi  que  tu  as 
accoustumé  de  faire  journellement. 

PASQUIX. 

Je  ne  doubte  point  que  veu  qu'ilz  nient  le 
sainct  Sacrement  de  l'autel,  que  leurs  églises  ne 
soient  pis  que  des  estables  de  pourceaux.  Et 
pource  je  te  prie,  dy  moy  Testât  de  leurs  égli- 
ses, et  comment  ilz  se  gouvernent  en  icelles. 

PASSEVENT. 

C'est  tout  un  comme  dedens  un  collège  ou 
cscolle,  tout  y  est  plainde  bancz,  et  une  chaire 
au  milieu  pour  le  prêcheur,  et  au  devant  d'i- 
celle  les  bancz  plus  bas  pour  les  femmes  et 
petits  enfans  :  et  tout  autour  les  plus  haultz 

pour  assoyr  les  hommes,  sans  différence  des 
personnes:  les  verrines  y  sont  jà  toutes  pres- 
que abbattues,  et  la  pouldre  y  abonde  jusques 
au  col  du  pied,  et  bien  espesse. 

PASQUIN. 

Font-ilz  là  quelque  prière  ou  oraison  en  com- 
mun, ou  en  particulier?  Et  comment  ilz  font 
leurs  oraisons,  s'ilz  ont  quelques  images  du 
crucifix,  de  la  vierge  Marie,  ou  de  quelque 
sainct  :  là  où  ils  puissent  dresser  leur  veue  ? 

PASSEVENT. 

Tu  demandes  s'ilz  prient  en  commun  ou  en 
particulier,  non  :  mais  tout  incontinent  qu'ilz 
sont  entrez  dedens  l'église,  chacun  prend  garde 
de  choisir  place  et  s'assoir,  comme  dedens  une 
escolle,  et  là  attendant  que  le  prêcheur  soit  en 
chaire.  Et  incontinent  que  le  prêcheur  se 
monstre,  chacun  se  met  à  genoilx,  sauf  luy 
mesme  qui  est  de  bout  en  priant,  teste  descou- 
verte, à  mains  joinctes,  et  faict  une  oraison 
composée  à  sa  fantasie,  la  concluant  par  le 
Pater  noster,  sans  A  ve  Maria,  le  tout  en  Fran- 
çois, et  le  peuple  tout  bas  respond  :  Ainsi 
soit-il.  Et  deux  fois  la  sepmaine  (aux  villes 
seulement)  devant  le  sermon  ilz  chantent  un 
Psalme,  ou  une  partie  d'iceluy  tous  ensemble  : 
hommes,  femmes,  filles,  et  enfans,  tous  assis. 
Et  si  quelqu'un  faict  prière  quand  il  est  entré 
dedens  l'église,  il  est  monstre  au  doigt,  et  dé- 
mocqué,  et  tenu  pour  un  Papiste  et  idolâtre. 
Tout  autant  s'il  est  accusé  d'avoir  des  heures, 

ou  chapeletz,  ou  images  en  sa  maison,  ou  soy 
reposer  quelque  jour  de  feste,  tel  incontinent 
est  appelle  en  Consistoire  pour  en  estre  puny. 

PASQUIN. 

Dis  moy  s'ilz  font  sermon  en  chacune  église, 
car  il  m'a  esté  dit  par  gens  dignes  de  foy,  que 
les  couvents  et  abbaye  ont  estes  mis  abas,  et 
en  ruine.  Et  que  c'est  qu'ilz  ont  fait  des  aorne- 
ments  et  images,  qui  estoient  en  icelles  égli- 
ses ? 

PASSEVENT. 

Hz  font  autant  de  cas  des  églises,  que  des 
autres  bastimens,  c'est  bien  assez  qu'ilz  aient 
pour  le  plus  deux  églises  aux  villes,  et  de 
toutes  les  autres  ilz  en  font  des  estables,  gre- 
niers, boucheries,  ou  autres  choses  plus  viles. 
Et  les  images  de  bois  ont  esté  mises  au  feu, 
et  celles  de  pierres  en  édifices  :  et  le  demeu- 
rant ou  elles  sont  égraffinées,  ou  sans  teste. 
Et  les  édifices  des  églises  s'en  vont  petit  à  pe- 
tit au  bas,  et  en  ruine,  car  ilz  disent  que  l'É- 
glise de  Dieu  sont  les  fidèles  :  et  pource  si 
les  murailles  tombent  toutes,  l'une  après 
l'autre,  c'est  tout  un,  pourveu  que  les  Sei- 
gneurs tirent  les  revenuz,  et  que  les  pail- 
lards de  leur  Eglise  soient  paies  de  leurs  pen- 
sions. 

PASQUIN. 

Tu  m'as  parlé  que  ceux  qui  sont  accusez 
avoir  des  heures  ou  chapellets,  ou  des  images 
en  leurmaison,ilz  sont  appeliez  en  Consistoire, 

et  je  ne  scay  que  c'est  que  Consistoire,  ny 
pour  quoy  ilz  l'ont  ordonné,  et  qui  sont  les 
juges  en  iceluy. 

PASSEVENT. 

Consistoire,  c'est  une  justice  tenue  par  le 
Bailly  ou  Chastelain,  avecque  deux  bourgeoys 
de  ville,  et  le  ministre  du  lieu  :  pour  punir 
ceux  qui  contreviennent  à  leurs  ordonnances, 
tant  en  la  ville  que  aux  villages  d'alentour. 
Ce  que  nous  appelions  la  Court  de  l'Évesque, 
ou  de  son  Officiai. 

PASQUIN. 

Je  t'entens,  c'est  le  lieu  pour  punir  les  pail- 
lardises, car  j'ay  entendu  dire  qu'ilz  n'endu- 
rent point  de  bourdeaux  ny  autres  vices  sans 
correction,  ou  punition,  et  pource  ils  veulent 
que  chascun  soit  marié. 

PASSEVENT. 

Je  te  prometz  que  tout  ce  qu'ilz  font  exté- 
rieurement et  en  apparence,  ce  n'est  que  pour 
tromper  et  abuser  le  monde,  et  entretenir 
telle  justice,  et  ceux  qui  l'administrent.  Car 
si  bien  tous  sont  mariez,  les  bourdeaux  sont 
par  les  fossés  de  Genève,  Lausanne,  et  autres 
villes,  sans  les  putains  qui  sont  par  les  ca- 
baretz,  et  maisons.  Mesmement  à  Lausanne, 
la  belle  Marguerite  de  Lorraine,  et  la  belle 
Magdelaine,  femme  du  sonneur  des  cloches,  et 
la   belle   Lingière  de  la  mercerie,  femme  du 

peintre,   qui   se  tient  la  plus  secrète,  et  qui 
par  saint  Françoys,  ne  le  fait  qu'un  à  la  fois. 

PASQUIN. 

Et  comment  ces  vilaines  tiennent  il  leur 
villennie  si  publiquement  dedans  les  villes, 
sans  estre  reprinses,  veu  que  tu  me  dis  que 
ce  qu'ilz  font,  est  tout  pour  tromper  le  mon- 
de? 

PASSEVENT. 

Ne  sçais  tu  pas,  que  à  tout  se  treuve  re- 
mède sauf  qu'à  la  mort?  S'il  te  souvient  de  ce 
que  je  t'ay  dit  de  Calvin  en  Genève  :  tout 
autant  en  faict  Viret  en  Lausanne,  c'est  qu'il 
gouverne  le  haut  et  le  bas  :  et  se  laisse  mieux 
mener  pour  un  disner  ou  soupper,  que  ne 
faict  Calvin,  qui  fait  plus  du  brave  et  tient 
mieux  sa  réputation. 

PASQUIN. 

Et  dy  moy  un  peu  la  vie  de  telles  paillardes, 
si  elles  sont  du  païs,  ou  si  elles  sont  venues 
là,  pour  prendre  la  réformation  Évangelique, 
et  de  quel  lieu  elles  sont  parties:  et  première- 
ment de  la  belle  Marguerite  de  Lorraine  ? 

PASSEVENT. 

La  belle  Marguerite  est  venue  de  Metz,  en 
Lorraine,  de  là  où  elle  s'est  séparée  de  son 
mary,  bien  riche,  pour  s'abandonner  à  un 
Capitaine  François,  qui  l'a  tenue  en  garnison 
en  sa  chambre  neuf  mois.  Et  voiant  que  son 

mari  la  faisoit  chercher  vifve  ou  morte,  luy 
craignant  sa  peau,  la  fist  conduire  par  un  petit 
laquaiz  à  Lausanne  aux  Évangéliques  qui 
tout  reçoivent  (mesmement  s'ilz  sont  riches), 
et  là  retrouva  un  orfèvre  qui  se  dict  son  on- 
cle :  là  où  elle  tient  son  bordeau,  bien  riche- 
ment accoustrée,  tant  en  robbes  de  fin  drap 
noir,  escarlate,  et  violet,  comme  en  demy- 
ceint  d'argent  de  valeur  de  vingt  cinq  ou 
trente  francz,  et  avec  dix  ou  douze  aneaux 
d'or  garnis  de  pierrerie,  à  ses  doigts  :  et  les 
chausses  violettes  ou  rouges  bien  tirées,  avec- 
ques  son  mouchoir  labouré  de  soie  noire,  ou 
rouge,  devant  son  museau,  et  son  livre  des 
Psalmes  ou  nouveau  Testament  bien  dorez, 
dessouz  son  bras,  se  va  présenter  tous  les 
jours  au  sermon,  et  prend  le  lieu  devant  le 
prêcheur,  le  plus  propre  pour  monstrer  son 
visage  bien  fardé.  Et  puis  le  reste  du  temps  à 
qui  en  veut  pour  son  argent.  Et  si  quelque  bon 
personnage  en  parle  à  Viret,  le  grand  paillard  de 
l'Eglise  de  Lausanne,  luy  respond  qu'elle  a 
laissé  son  mary  comme  Papiste  et  idolâtre, 
pour  venir  à  l'Evangile  de  Jésuchrist,  qui 
est  venu  pour  les  pauvres  pécheurs,  et  non 
pas  pour  les  justes.  Et  je  t'assure  que  si  Viret 
n'y  sentoit  prouffit,  bien  tost  la  ville  d'elle,  et 
de  ses  compaignes  en  seroit  nettoiée. 

PASQt'IN. 

C'est  autant  à  dire  que  qui  veult  vivre  à  son 
plaisir,  il  faut  qu'il  ait  la  grâce  des  pail- 
lards de  leur  Église,  que  tu  appelles  les   vé- 

nérables  prêcheurs.  Voilà  de  merveilleux 
Évangéliques,  qui  souz  le  tiltre  de  gens  de 
bien  et  de  saincteté  se  séparent  de  nous, 
et  nous  tiennent  pour  idolâtres,  et  de  leurs 
œuvres  font  pis  que  Diables  !  Je  te  prie, 
briefvement  dy  moy  leurs  marques,  par  les- 
quelles je  les  puisse  en  tout  cognoistreparmy 
tous  autres,  et  moy  garder  d'eux  comme  d'une 
poison  et  peste. 

PASSEVENT. 

Tu  conclus  très-bien,  car  qui  a  la  bonne 
grâce  des  vénérables  paillardz  de  leur  Église, 
tel  peult  tout  faire  et  sans  craincte,  combien 
détestable  soit  le  crime,  comme  mieux  en  en- 
suivant tu  ouyras  des  favoris  et  bien  aimés 
des  ministres  :  pource  que  telz  sont  tenuz 
pour  frères  et  sœurs.  Et  si  un  n'est  aimé  des 
ministres  (combien  homme  de  bien  il  soit)  il 
sera  tenu  comme  un  excommunié,  et  séparé 
de  l'Église  de  telz  hypocrites,  simulés  en 
leurs  parolles,  jamais  ne  parlans  que  de  Jésu- 
christ  pour  mieux  tromper  les  simples,  qui 
à  eux  croient.  Telz  sont  effarés,  arogans, 
mocqueurs,  menteurs,  flateurs,  mesdisans. 
mescroians,  hardis  à  desnier,  larrons,  pail- 
lards, soubsonneux,  et  toujours  à  l'escoute. 
Brief  abondans  en  tous  vices  :  au  demeurant 
les  meilleurs  gens  du  monde.  Telles  sont  les 
marques  que  je  te  baille  de  telz  Évangéliques, 
comme  par  moy  et  autres  expérimentés  j'ay 
sçeu.  Et  pleust  à  mon  Dieu  que  j'eusse  menty, 
et  que  telle  vermine  fust  hors  de  dessus  la 
terre,   et  de   la   compagnie   des  pauvres    et 

simples  brebis  de  Jésuchrist,  lesquelles  jour- 
nellement ilz  ne  cessent  d'affronter  et  déce- 


PASQUIN. 

La  belle  Magdaleine,  et  la  belle  Lingière, 
tiennent  elles  si  grand  estât,  et  réputation 
que  tu  m'as  conté  de  la  belle  Marguerite  de 
Lorraine  ? 

PASSEVENT. 

Nanni  :  car  elles  sont  mariées  et  ont  des  en- 
fans,  qui  leur  abat  le  crédit.  Etpource  la  belle 
Magdaleine  fust  trouvée  sus  le  faict  de  dens 
leclochier  de  la  grand  église.  Et  la  belle  Lin- 
gière fust  veue  sortir  de  l'estable  du  brodeur, 
comme  deux  voisins  dignes  de  foy  virent  par 
deux  foys,  et  le  brodeur  faisoit  semblant  de 
froter  son  cheval  à  chauses  avalées.  Et  du  tout 
estant  adverty  Yiret  comme  grand  paillard 
de  leur  Eglise)  n'en  fit  conte,  pource  que  ce 
sont  des  frères  et  sœurs  bien  asseurez  en  leur 
Loy,  et  seroient  bien  fâchez  de  changer  :  car 
pour  cela  le  brodeur  et  la  belle  Lingière  ont 
habandonné  leur  pais  de  Bourgoigne  pour 
vivre  et  mourir  en  la  liberté  charnelle,  qu'ilz 
appellent  loy  Evangélique. 

PASQUIN. 

Et  dedans  Genève  ne  s'y  trouveroit  il  pas 
quelque  bonne  commaire  aussi  notable  que 
celles  icy?  ou  bien  que  Calvin  soit  si  cruel 
qu'il  met  tous  les  paillardz  à  mort  et  à  sac? 
Car  on  dit    que  incontinent  que  quelqu'un 

faict  quelque  faute  en  son  mariage,  que  la 
teste  lui  est  ostée  de  dessus  les  espaules  sans 
rémission  aucune  :  qui  monstre  Calvin  estre 
bien  sévère  en  sa  réformation. 


PASSEVENT. 

A  fin  de  te  dire  la  vérité,  veu  que  tu  es  si 
curieux  de  sçavoir  la  vie  de  noz  réformateurs, 
il  fust  trouvé  une  fois  sans  les  autres,  la 
sœur  de  Calvin  en  adultère  avecques  un  des 
bourgeois  de  Genève,  auquel  par  çecy  (comme 
de  sacrilège)  my  fust  trenchée  la  teste  dessus 
ses  épaules,  et  la  sœur  de  Calvin  est  demeu- 
rée encore  vivante,  et  sans  punition,  ny  moins 
reprochée,  entre  les  Évangéliques,  et  est  tenue 
aussi  femme  de  bien  qui  fust  jamais  :  et  qui 
diroit  autrement,  il  feroit  compaignie  au 
pauvre  bourgeois  :  ou  bien  Calvin  se  seroit 
privé  de  son  authorité  qui  (comme  grand 
paillard  et  son  propre  frère)  luy  a  donné  son 
absolution  à  peine  et  coulpe,  comme  luy  faict 
à  tous  ses  autres  parens  et  amys.  Et  qui  est 
autrement  en  Genève,  ou  là  veut  demeurer, 
tel  est  séparé  de  leur  Église  et  tenu  pour 
excommunié  à  jamais,  et  persécuté  à  la  mort 
par  quelque  moien  que  ce  soit. 

PASQUIN. 

Je  ne  nvesmerveille  pas  maintenant,  veu 
que  tu  me  les  as  si  bien  marquez  :  si  Genève 
et  tout  le  pais  d'alentour,  a  tant  de  bons  gar- 
nimens  :  qui  la  plus  part  sont  apostatz,  ou 
bannis  pour  quelque   mesfaict,    ceux  à  bon 

droict  pourront  estre  appeliez  l'escume  de  la 
Chrestienté. 

PASSEVENT. 

Calvin,  Farel,  Viret,  et  les  autres  seroient 
bien  fâchez  d'en  avoir  des  autres,  car  le  bien 
et  honeste  vivre  des  autres,  ce  leur  seroit 
grande  honte  et  confusion.  Comme  je  te  veux 
conter  par  un  faict  dedens  Lausanne,  d'un 
maistre  Jaques,  menusier,  et  de  nation  Nor- 
man, que  pource  qu'il  avoit  travaillé  de  son 
mcstier,  pour  Viret,  Bèze,  et  autres  paillards 
de  leur  Église:  et  estant  mis  en  prison  pour 
larron,  soy  recommandant  à  telle  Eglise 
[contre  toute  ordonnance  des  Alemans;  qui 
est  que  qui  desrobe  cinq  soulz,  soit  pendu  et 
estranglé)  nonobstant  fust  délivré  par  la  faveur 
de  telz  vénérables,  qui  n'ont  pas  moins  mérite 
le  gibet,  ou  le  feu,  queluy  :  comme  mieux  en 
oyant  leur  vie,  pourras  comprendre  et  juger. 

PASQUIN. 

Par  plusieurs  fois  tu  m'as  tenu  propos  de 
Farel  :  dy  moy  s'il  est  si  vénérable  personnage 
que  Calvin,  et  de  quel  lieu  il  est  party,  et  en 
quel  lieu  il  a  posé  son  siéger 

PASSEVENT. 

Et  puis  que  tu  désire  sçavoir  de  quel  lieu 
Farel  est  party,  il  est  venu  de  Gad  en  Daul- 
phiné  où  il  estoit  Cordelier  :  c'est  celuy  qui  a 
desvoié  Genève,  et  plusieurs  autres  lieux  de 
la  Religion  Chrestienne.  et  pource  qu'il  est  un 

grand  criard  en  chaire,  et  mesdisant  du  Pape 
et  de  tous  les  prélatz  de  l'Église,  il  est  appelle 
de  tous  les  Évangéliques,  le  père  zélateur,  et 
un  autre  sainct  Pol.  Iceluy  a  dressé  son  siège 
à  Neufchastel  près  Bezançon,  duquel  dit 
Érasme  au  livre  dixhuictième  de  ses  épitres, 
escrivant  au  seigneur  Lienard,  officiai  de  Be- 
sançon, quasi  à  la  fin  de  l'épistre  comme  sen- 
suit  :  Habetis  isthic  in propinquo  novum  Evan- 
gelistam  Pharellum,  quo  nihil  vidi  unquam 
mendatius ,  virulentius,  aut  seditiosius  :  qui 
desmonstre  bien  au  doigt  par  ces  troys  pa- 
roles: menteur,  venimeux,  et  séditieux,  quel 
soit  le  personnage. 

PASQUIX. 

Je  te  prie,  récite  moy  sans  plus  dilaier,  la 
vie  du  vénérable  Viret,  grand  paillard  de  leur 
Église  en  Lausanne,  et  de  son  université  nou- 
vellement fondée,  en  Théologie,  et  aux  langues 
Hébraïque,  Grecque  et  Latine  :  et  quelz  sont 
les  processeurs  en  icelles,  chascun  en  son  de- 
gré, et  ordre?  et  ce  faisant  feras  plaisir  à  plu- 
sieurs gens  de  bien,  et  d'honneur. 

PASSEVENT. 

Afin  qu'il  t'en  souvienne  mieux,  tant  d'eux 
que  des  autres,  desquelz  j'entens  te  réciter 
leur  vie  :  voici  leur  Cathalogue  : 

Pierre  Viret,  et  Jacques  Vailler,  prêcheurs 
ou  ministres. 

Le  Beato  Conte,  jadis  prêcheur,  et  compai- 

gnon  de  Viret,  et  maintenant  médecin,  et 
seigneur  de  Metz  en  Savoye. 

Jehan  Rubite,  Théologien,  ou  lecteur  de  la 
Bible. 

Merlin,  lecteur  en  Hébrieu. 

Théodore  Bèze,  lecteur  en  Grec. 

Eustace,  lecteur  es  Arts,  et  maistre  des 
douze. 

Mathurin  Cordier,  principal  du  collège  des 
enfans. 

Arnauld  de  Chastelneuf  Darri,  Diacre  ordi- 
naire. 

François  Villaris,  Diacre  pour  les  pestilan- 
ciers. 

Barthélémy  Causse,  ministre  de  Lucen 
près  Payerne. 

Claude,  jadis  curé  d'Yvian,  et  maintenant 
ministre  de  grand  court  près  Payerne. 

Thomas  Malingre,  de  Paris,  ministre  d'Am- 
bonne. 

Joachim,  jadis  ministre  de  Thonon. 

Et  trois  honnorables,  qui  vivent  sans  rien 
faire,  l'espée  au  costé,  en  battant  le  pavé  par 
Lausanne,  nourris  de  la  bourse  des  pauvres  : 
qui  ne  servent  qued'accuser  ou  tesmoignertout 
ensemble,  comme  mieux  en  disant  leur  vie  je 
te  diray.  Leur  nom  est  : 

Achats  Albiac,  qui  maintenant  se  faict  nom- 
mer Seigneur  du  Plcxi. 

Dominique  Baulardet,  brodeur. 

Et  grand  Jean  Flamen,  de  Toullon  en  Pro- 
vence. 

PASQt'IN. 

Je  pensois  que  cecy  fust  tantost  achevé,  et 

tu  ne  fais  que  commencer,  ainsi  que  je  vois 
par  ton  Cathalogue.  Leur  Église  est  aornée 
de  vénérables  suppostz.  Or  donc,  commence 
au  premier,  nommé  Pierre  Viret. 

PASSEVENT. 

Pierre  Viret  est  un  filz  d'Orbe  en  Savoye, 
engendré  de  meschans  parens,  et  de  mauvaise 
renommée  :  luy  a  tant  fait  par  ses  menées  et 
trahisons,  que  ce  mois  d'Aoust  dernier  passé, 
mil  cinq  cens  cinquante  quatre,  en  sa  ville 
d'Orbe,  par  plus  de  voix  ont  renoncée  la 
messe,  et  abbatu  un  Couvent  de  bonnes  et  bien 
reiglées  Religieuses  de  saincte  Glère,  et  les 
pauvres  filles  ont  esté  mises  dehors  à  l'adven- 
ture,  et  en  perdition  de  son  costé. 

C'est  celuy  qui  est  estimé  le  plus  éloquent 
et  le  plus  (à  mieux  parler)  bavard  de  toute 
leur  secte.  Et  pour  en  dire  ce  qu'il  en  est,  il 
est  le  plus  médisant  de  tous,  glorieux,  et  moc- 
queur  :  tant  en  ses  escriptz,  que  sermons,  et 
propos  particulier,  tant  contre  Dieu,  que  con- 
tre son  Église,  et  contre  ceux  qui  le  nour- 
rissent. Et  premièrement  contre  Dieu,  je  le 
t'ay  jà  dit,  parlant  du  sainct  sacrement  de  l'Au- 
tel. Contre  l'Église,  il  dit  en  chaire  publicque, 
qu'en  toutes  les  universitez  des  Papistes  il  n'y 
a  que  des  ignorans,  qui  ne  nous  sçavent  res- 
pondre,  et  je  ne  dis  pas  à  un  de  nous,  ains 
qui  pis  est,  à  un  de  noz  jeunes  escoliers  :  ce 
sont  les  argumens  de  Viret  contre  l'Église  du 
Seigneur.  Et  contre  ceux  qui  le  nourrissent, 
il  dit  à  ses  amis  et  à  moy  mesme  qu'il  ne  vou- 

droit  jamais  avoir  affaire  à  Berne  avec  ces 
barbares  Alemans,  qui  peuvent  mesdire  de  luy 
et  d'autres,  sans  estre  entenduz.  Et  s'ilz  prou- 
voient  quelqu'un  (comme  Seigneurs,  et  de  leur 
puissance  absolue)  sans  son  élection  et  de  ses 
compaignons:  Viret  dict  tel  estre  entré  par  la 
fenestre.  Iceluy  a  prins  pour  femme  une 
veufve,  comme  s'ensuit  :  elle  estant  veufve,  et 
chargée  de  deux  ou  trois  petis  enfans,  et 
craignant  ses  beaux  frères,  print  une  bourse 
avecques  cent  francs  de  nostre  monnoye,  et  tous 
ses  anneaux  et  joyaux,  et  s'en  alla  trouver  le 
vénérable  Viret,  qui  ne  fust  pas  négligens  ny 
paresseux  à  la  recevoir,  la  priant  qu'il  luy 
pleust  le  venir  veoir  souvent,  luy  présentant 
corps  et  biens,  et  que  si  elle  venoit  à  son  logis, 
elle  auroit  aussi  bien  sa  leçon,  qu'eust  jamais 
la  Nonnain  de  Calvin.  Et  cecy  dura  jusques  à 
ce  qu'elle  eust  besoing  de  son  argent,  et  alors 
elle  redemanda  sa  bourse  au  vénérable  Viret, 
qui  comme  bien  asseuré  (selon  la  loy)  la  luy 
renia,  et  elle  se  voyant  trompée  de  son  amou- 
reux, et  paillard  de  leur  Église,  auquel  avoit 
abandonné  corps  et  biens,  fist  la  plaincte  à 
ses  parens,  qui  allèrent  pour  trouver  le  véné- 
rable Viret,  qui  le  tout  renia  sans  changer  de 
couleur  (qui  est  toujours  blesme),  concluant 
que  si  elle  luy  avoit  rien  baillé  c'estoit  au  nom 
de  mariage,  et  ainsi  furent  faictes  les  nopces 
de  luy,  et  sa  putain:  de  cecy  en  tesmoignent  le 
brodeur,  et  grand  Jehan,  ses  secrétaires,  et 
eux-mesmes  disent  qu'il  en  fist  autant  à  un 
qui  estoit  allé  à  l'Évangile,  portant  une  bourse 
de  cent  escus,  après  qu'il  eust  bien  desrobé, 

entre  nous  (selon  leur  coustume),  comme  luy 
mesmes  compta  à  Viret,  qui  de  cecy  après 
qu'il  eust  reçeu  la  bourse,  l'alla  accuser  à  la 
justice,  et  après,  en  le  menassant  du  gibet,  luy 
disoit  :  Si  la  justice  m'en  demande,  je  diray 
la  vérité  de  ce  que  j'en  sçay,  et  cecy  oyant  le 
pauvre  malheureux  gaigna  au  pied,  et  sauva 
sa  vie,  et  la  bourse  demoura  es  mains  de  Vi- 
ret,  qui  la  print  sus  sa  conscience. 

PASQUIX. 

C'est  un  brave  brigand,  sans  la  craincte  de 
justice,  il  sert  de  larron,  de  tesmoing,  d'ac- 
cusateur, et  qui  plus  est  deprédicant:  failloit 
il  que  ce  pauvre  malheureux  craignist  tant 
Viret,  seul  tesmoing,  si  le  tesmoignage  des  mi- 
nistres si  n'est  valide,  qu'il  en  vaille  deux? 

PASSEVENT. 

S'il  te  souvient,  je  t'ay  jà  dict  que  les  mi- 
nistres et  prédicans  sont  cause  que  les  Sei- 
gneurs tiennent  tous  les  biens  de  l'Église,  et 
que  tous  bannis,  et  gens  de  meschante  vie, 
sont  les  bien  venus  et  reçeuz  entre  eux,  qui 
est  la  cause  principale  que  telz  vénérables 
paillards  (et  mieux  brigans)  sont  supportez  et 
tenus  secretz  en  leurs  vices,  et  pour  gens  de 
bien:  et  s'il  faut  accuser  ou  charger  un  homme 
ou  femme  de  bien,  ilz  ont  leurs  accusateurs 
et  tesmoings,  et  rapporteurs,  qui  pour  une 
carrelure  de  ventre,  ilz  tesmoigneront  tout  ce 
que  ces  vénérables  vouldront,  voire  qui  sont 
habillez  en  gentilzhommes,  et  qui  portent  le 

velours,  et  sont  estimez,  de  qui   ne  les  con- 
gnoist,  pour  gens  de  bien. 


PASQUIN. 

Je  vois  bien  que  ceux  qui  y  vont  demourer 
ilz  sont  bien  simples  de  soy  desvoyer  ainsi  de 
leurs  biens,  et  amys,  ou  bien  despourveuz 
d'entendement  de  vouloir  vivre,  et  demourer 
parmy  telle  canaille,  en  dangier  de  leur  hon- 
neur, vie,  et  biens,  et  qui  pis  est  de  leur  ame, 
s'il  est  ainsi,  comme  je  croy,  que  tu  dis  estre 
véritable. 

PASSEVENT. 

Si  tu  es  en  doute  que  je  ne  te  die  la  vérité, 
va  le  voir,  ou  y  envoyé,  et  tu  verras  que  je 
ne  te  dis  pas  la  centiesme  partie  de  leurs  mes- 
chancetez,  et  pour  mieux  confirmer  mon  dire 
estre  véritable,  je  te  laisse  penser  combien  de 
temps  ceux  d'Allemagne,  ou  d'Angleterre 
(qui  avoient  reçeu  une  telle  réformation), 
s'ilz  l'ont  long  temps  gardée,  ou  bien  s'ilz  la 
voudroient  de  rechef  reprendre,  et  qui  plus 
est,  demande  à  ceux  de  Salurre,  ou  de  Fri- 
bourg,  cantons  des  Suisses,  et  leur  plus  pro- 
chains voisins,  s'ilz  la  veulent  recevoir  :  ains 
qui  pis  est  contre  eux,  ilz  n'en  veulent  ouïr 
parler  en  leur  conseil,  sur  peine  de  bannisse- 
ment et  confiscation  de  tous  leurs  biens  aux 
proposans. 

PASQUIN. 

Continue  la  vie  du  vénérable  Viret,  car  je 
ne  doute  point,  qu'en  un  tel  vaisseau,  tout 

vice  n'y  abonde,  quelque  chose  que  Ion    me 
die. 

PASSEVENT. 

Luy  est  estimé  de  tous  les  frères  Évangé- 
liques  sainct,  et  au  pris  ou  comparaison  de 
la  vie  des  autres,  et  je  te  laisse  juger  leur 
saincteté,  si  ce  misérable,  pour  couvrir  l'hon- 
neur de  son  amy  Bèze  et  compaignon  au 
butin,  qui  avoit  engrossie  sa  pauvre  cham- 
brière, et  Viret  la  fit  enfanter  à  son  logis,  et 
perdre  la  créature  sans  baptesme,  et  quant  et 
quant  la  renvoya  hors  de  Lausanne,  et  illec 
fut  mariée,  sans  plus  retourner  à  la  ville,  à  fin 
de  ne  parler  du  faict,  ou  de  donner  occasion 
d'en  parler  aux  gens. 

PASQUIN. 

O  quel  malheureux  !  de  faire  perdre  ainsi 
une  créature  sans  baptesme,  et  estre  homi- 
cide d'un  pauvre  innocent,  ô  quel  prescheur 
voilà  ! 

PASSEVENT. 

Combien  que  tel  cas  soit  en  soy  pitoyable, 
ce  néantmoins  Viret  ny  ses  compaignons  n'en 
font  point  de  cas,  ains  preschent  et  tiennent, 
que  ce  n'est  rien  si  un  enfant  meurt  sans 
baptesme.  En  quoy  ilz  nient  le  premier  fon- 
dement de  la  Religion  Chrestienne,  et  je  te 
laisse  maintenant  penser  si  telle  vermine  fera 
conscience  de  tuer  soit  leur  propre  père,  ou 
autres,  de  desrober,  de  faire  faux  tesmoignage, 
d'affronter,  de  voler,  d'empoisonner,  de  pail- 

larder  en  quelque  degré  que  ce  soit,  ou  de 
faire  une  mutination  et  rébellion  à  ses  sei- 
gneurs :  brief  faire  quelque  vice  que  ce  soit, 
sans  rien  réserver.  Iceluy  un  jour  preschant  la 
Samaritaine  dict  par  exemple,  que  c'estoit  entre 
les  Juifz  et  les  Samaritains  :  comme  entre  les 
Papistes  et  nous.  Nous  sommes  comme  les 
Juifz  qui  estoient  les  vrais  adorateurs  et  peuple 
de  Dieu,  et  les  Papistes  sont  comme  les  Sama- 
ritains, qui  estoient  Juifz  et  Gentilz,  et  un  tas 
de  bannis  et  apostatz  :  en  quoy  chacun  de  bon 
jugement  cognoist  que  par  tel  exemple,  luy 
mesmes  se  rompt  la  teste,  et  estre  tout  contre 
luy,  et  une  autre  fois  dit,  que  si  bien  les 
prebstres  et  la  messe  retournoient  à  Lausanne, 
jamais  ilz  ne  seroient  en  telle  estime  qu'au 
paravant,  yeu  que  toute  la  jeunesse  est  jà 
corrompue,  et  par  cela  il  confesse,  que  leur 
Loy  corrompt  la  nostre,  qui  est  la  vraye  et 
sans  corruption. 

PASQUIN. 

Je  vois  bien  que  les  pauvres  malheureux  ne 
sçavent  par  quel  bout  en  prendre,  ny  com- 
mencer, et  tout  cecy  Ion  peult  voir  par  leurs 
cscriptz  mesmes,  par  lesquelz  ils  nient  les 
ordonnances  des  hommes,  et  ilz  en  font  tous 
les  jours  de  nouvelles,  et  plus  que  nous,  les 
unes  contraires  aux  autres,  en  quoy  Ion  voit 
leur  inconstance,  et  volageté  quotidienne. 

PASSEVEHT. 

Ton    jugement   est   plus   que  véritable,   et 

pource  ilz  pensent  tous  les  moyens  qu'il  est 
possible  pour  se  faire  riches,  chacun  de  son 
costé,  comme  Viret  et  ses  compaignons  firent 
après  la  mort  d'une,  qui  estoit  femme  en  son 
vivant  d'un  maistre  Dominique,  ministre  en 
la  Conté  de  Montbéliald,  et  sœur  d'un  faiseur 
de  paniers,  auquel  par  son  testament  elle  luy 
avoit  laissé  tous  ses  biens,  vaillant  soixante 
escus  pour  le  moins,  et  luy  estant  adverty 
secrettement,par  un  nommé  LienardCamuset, 
de  venir  retirer  ses  biens  jadis  de  sa  soeur 
morte  en  Lausanne,  et  luy  estant  venu  de 
vingt  cinq  lieues  de  là,  trouva  Viret  et  ses 
compaignons  estre  en  possession  du  tout,  et 
ainsi  le  pauvre  homme  s'en  retourna  les 
mains  vuides,  et  sans  rien  hérité  :  le  tout 
m'ont  dict  estre  vray  lesdictz  frères  Héretier, 
et  Camuset.  Par  cecy  tu  vois  la  vie  du  véné- 
rable historien  Viret  qui  a  voulu  en  sa  no- 
tomie  de  la  messe,  escrire  la  vie  des  Papes, 
et  par  icelle  abatre  la  messe,  soy  s'oubliant 
de  la  sienne,  comme  énorme  et  détestable,  et 
estant  occupé  tous  les  jours  aux  banquetz, 
tavernes,  et  cabaretz  pour  jaser  et  mesdire  de 
tous  les  bons  Chrestiens. 

PASQUIN. 

Je  ne  doute  point,  que  quand  quelque  sim- 
ple et  bon  personnage  est  arrivé  en  telle 
compaignie  d'Évangéliques,  pensant  que  ce 
soit  comme  on  luy  a  donné  à  entendre  (comme 
faict  le  filz  au  père,  la  fille  à  la  mère,  et  le 
frère  au  frère,  et  à  la  seur),  et  puis  quand  il 

voit  tout  le  contraire,  il  vouldroit  tout  incon- 
tinent estre  hors  du  monde,  se  voyant  estre 
trompé  et  déçeu  d'iceluy,  duquel  plus  il  se 
fioit  en  ce  monde. 

PASSE VENT. 

Je  t'asseure  qu'il  y  en  a  plusieurs,  que  si 
ne  craignoient  estre  punis  de  pardeçà,  ou 
bien  qu'ilz  peussent  eschapper  de  parmy  ces 
voleurs  à  vie  seure,  ilz  n'y  demoureroient 
pas  une  heure,  et  au  contraire  ceux  qui  ont 
faict  leur  levée,  plustost  voudroient  mourir 
pauvrement,  et  vivre  en  leur  misère,  que  de 
retourner  en  Chrestienté  :  qui  est  la  cause 
principale  que  les  bons  et  simples  endurent 
des  meschans  apostatz  et  bannis  de  toutes 
oppressions,  et  pour  toute  récompense,  ilz 
sont  preschez  de  Calvin,  Farel,  Viret,  et 
autres  semblables,  d'avoir  patience  en  tout, 
et  par  ainsi  les  simples  et  bons  Chrestiens 
sont  toujours  dessoubz   telz  meschans. 

pasqcin. 

Si  je  pouvois  sçavoir  ta  demeure,  je  te  di- 
rois  mon  advis  de  cecy,  et  ce  que  j'en  pense, 
et  de  plusieurs  autres  de  tes  articles. 

PASSEVENT. 

Si  ma  demeure  estoit  à  toy  cogneue,  mon 
nom  seroit  bien  tost  annullé,  veu  que  le  vent 
est  incapable,  et  mon  nom  le  passe  :  ergo, 
Pasquin,  as  tu  encores  trouvé  ton  nez? 

PASQUIX. 

Je  ne  bouge  de  ma  place  pour  le  chercher  : 
dy  moy  donc  le  reste  du  Cathalogue  des  véné- 
rables Évangéliques. 

PASSEVENT. 

Vailler,  le  compaignon  de  Viret,  il  a  esté 
prestre  et  maistre  d'escolle  de  Briançon  en 
Daulphiné,  et  maintenant  est  ministre  en 
Lausanne  :  il.  estoit  si  bon  grammairien  le 
temps  passé,  que  maintenant  il  s'est  tout 
oublié,  car  un  jour  en  alléguant  l'histoire 
de  Zachée,  sus  la  parolle  Quadruplum,  il  dit 
le  double,  et  se  voiant  avoir  failly,  il  se 
réabilla,  et  dit  quatre  fois  le  double,  qu 
valent  en  bonne  Arithmétique  huict,  en  lieu 
de  dire  quatre  fois  autant. 

PASQUIN. 

Quel  docteur  en  Théologie,  s'il  estoit  pre- 
mièrement bon  Grammairien,  et  puis  Arismé- 
ticien!  car  s'il  ne  sçait  mieux  soubstraire, 
que  multiplier,  Viret  son  compaignon  le  trom- 
pera à  chasque  fois. 

PASSEVENT. 

De  se  garder  d'estre  trompé,  il  est  tout 
aprins,  et  de  tromper  les  autres,  il  en  est  le 
maistre:  touchant  d'estre  Grammairien  il  est 
excusable,  car  il  ne  parle  plus  Latin  jà  dix- 

huict  ans  a,  qu'il  est  en  l'Évangile,  et  a  fallu 
qu'il  ait  estudié  après  une  vieille  midrouille 
qu'il  avait  entretenue  au  paravant,  et  mainte- 
nant la  tient  comme  sa  paillarde,  sans  pou- 
voir monstrer,  qu'il  l'ait  jamais  espousée  selon 
leurs  ordonnances,  à  laquelle  luy  ou  un  autre 
a  faict  un  enfant,  qui  nourrit  comme  sien,  de 
l'aage  de  quinze  ans,  ou  environ,  pour  lequel 
enrichir  il  ne  mange  pas  son  soûl,  mais  tire 
de  tous  costez,  et  acquiert  en  tous  endroictz, 
mesmement  à  la  ville  d'Aubonne  où  il  a 
vignes,  possessions,  et  maison  à  taverne  à 
l'enseigne  de  la  Grue  :  et  par  ainsi  le  pauvre 
homme,  est  beaucoup  distraict  de  son  estude, 
et  par  conséquent  excusable,  et  d'avantage 
par  l'occupation  qu'il  prend  :  quand  il  fault 
faire  quelque  menée  et  trahison  contre  quel- 
que bon  et  simple  personnage,  car  l'avarice, 
trahison,  et  flatterie,  luy  sont  plus  propres 
que  de  prescher,  car  il  semble  mieux  un  badin 
en  chaire,  que  un  prédicant,  sans  nulle  con- 
tenance, et  moins  de  doctrine. 

PASQUIN. 

Et  le  Beato  conte  est-il  si  sainct  pource 
que  on  l'appelle  Beato,  ou  bien  s'il  c'est  usurpé 
tel  nom?  ce  néantmoins,  veu  qu'il  a  esté  mi- 
nistre et  prédicant,  et  maintenant  est  médecin, 
et  seigneur  de  Metz  en  Savoye,  racompte  moy 
son  histoire  et  sa  sainctcté. 

PASSEVENT. 

Il  est  aussi  sainct   que  son  compaignon  du 

temps  passé  Viret.  Le  premier  miracle  digne 
de  raconter,  il  print  les  tiltres  et  meilleures 
lettres  du  Duc  de  Savoye  son  maistre,  et  s'en 
fuict  aux  Allemagnes;  et  cependant  qu'il  le 
servoit  de  secrétaire,  il  retiroit  toutes  les  re- 
ceptes  qu'il  pouvoit  happer  tant  de  médecins, 
que  des  cirurgiens  de  son  maistre  qui  luy  ser- 
vent maintenant  pour  expérimenter  sur  cha- 
cun. 

PASQUIN. 

Est  il  possible  que  chacun  peult  estre  mé- 
decin, ou  d'autre  mestier,  sans  estre  approuvé 
et  examiné  de  son  art,  ou  vacation  parmy  telz 
Évangéliques?  , 

PASSEVENT. 

Voire,  selon  la  liberté  de  noz  Evangéliques, 
chacun  peult  faire  tel  mestier  que  luy  plaist  : 
car  tous  sont  appeliez  maistres,  combien  qu'ilz 
n'ayent  jamais  aprins  mestier,  et  pource  les 
marchandises  y  sont  de  mesme,  car  telle  est 
la  marchandise,  quel  est  le  maistre,  bien  dis- 
simulée et  corrompue,  comme  l'expérience  en 
porte  le  tesmoignage  à  ceux  qui  achètent 
d'eux. 

PASQUIN. 

Dy  moy  si  le  Beato  conte  a  faict  quelque 
chef  d'oeuvre,  en  expérimentent  ses  receptes 
sus  un  chascun. 

PASSEVENT. 

Il  les  a  très- bien  expérimentées  sur  une 
pauvre  damoiselle,  qu'il  avait   ravie  à  un  des 

gentilshommes  du  Duc  de  Savoye  son  maistre, 
pour  dire  à  Dieu,  et  pour  s'enfuir  à  l'Évan- 
gile, qui  tout  reçoit,  selon  Calvin,  Farel,  Vi- 
ret,  et  les  autres  ses  compaignons  :  et  retrou- 
vant après  quelque  temps,  la  veufve  de  feu 
seigneur  de  Metz  en  Savoye,  à  une  lieue  de 
Lausanne,  luy  estre  plus  propre,  et  pour  cou- 
vrir l'honneur  de  la  dame  jà  grosse  de  luy 
ou  d'autre,  de  cinq  ou  six  mois  (ou  je  pense 
plus  tost  pour  avoir  son  bien)  il  donna  incon- 
tinent à  la  pauvre  damoyselle  une  médecine 
purgative,  qui  luy  purgea  l'ame  du  corps,  en 
récompense  d'avoir  habandonné  son  Dieu,  et 
son  mary  pour  luy,  et  puis  espousa  la  veufve 
de  Metz,  grosse  d'une  fille,  laquelle  du  depuis 
n'en  a  pas  porté  d'autre,  et  ainsi  est  Seigneur 
de  Metz  en  Savoye. 

PASQUIN. 

C'est  un  dangereux  médecin,  veu  qu'il  n'a 
point  pardonné  à  celle  qui  avoit  abandonné 
son  propre  mary,  et  s'estoit  oubliée  de  son 
propre  honneur  pour  l'amour  de  luy  :  celuy 
qui  se  fie  à  un  tel  médecin  fait  à  la  haste, 
monstre  bien  qu'il  ne  se  soucie  de  soy  mesme. 
Et  comment  a  il  abandonné  ainsi  l'office  des 
prédicans,  pour  estre  tel  médecin,  ou  plutost 
empoisonneur  et  meurtrier  de  gens? 

PASSEVENT. 

Luy  se  voyant  aymé  des  Dames  de  Lau- 
sanne, qui  se  faisoient  malades  pour  estre 
confortées  de  luy  comme  ministre,  et  se  crai- 


5o  Passevent 

gnant  de  sa  peau,  jetta  la  Bible  au  femier, 
pour  contrefaire  le  médecin  :  cecy  je  le  sçay 
par  Barthélémy  Causse,  son  grand  secrétaire, 
et  par  grand  Jean  Flamen,  son  maistre  d'hos- 
tel,  et  bien  tost  son  gendre,  ainsi  qu'il  dict, 
et  sème  par  la  ville  de  Lauzanne. 

PASQUIX. 

Si  tel  meschant  Conte,  estoit  si  homme  de 
bien  comme  il  s'est  usurpé  le  nom,  ou  comme 
Ion  voit  les  biens  à  l'entour  de  luy  prospérer, 
qui  de  secrétaire,  est  devenu  ministre  ou  pré- 
dicant,  et  de  prédicant  médecin,  et  de  méde- 
cin Seigneur,  je  pense  bien  que  tel  vénérable 
soit  de  ceux  là,  qui  veulent  vivre  et  mourir 
en  tel  Évangile,  et  seroit  bien  marry  de  re- 
prendre la  messe,  et  de  se  confesser,  et  faire 
restitution  du  bien  d'autruy. 

PASSEVENT. 

Et  pource  il  s'entretient  avecques  les  Sei- 
gneurs de  Berne,  et  les  Bourgeois  de  Lau- 
sanne, à  fin  que  s'il  y  avoit  quelque  change- 
ment (comme  luy  et  ses  compaignons  crai- 
gnent), il  soit  maintenu  et  deffendu  de  ceux 
du  pais,  combien  qu'il  soit  Provensal.  Et 
voyant  de  sa  nature  timide  et  couard,  cela  le 
faict  venir  à  cachettes  ordinairement  à  Lau- 
sanne, et  le  plus  secrettement  qu'il  peut,  ne 
se  fiant  à  personne  qu'à  son  factotum,  grand 
Jean,  qui  tout  rapporte,  faisant  son  naturel 
comme  en  disant  sa  vie  je  te  diray. 

PASQUIN. 

Voilà  un  hardy  Conte,  je  le  tiens  pour  veu  : 
remetz  le  à  l'estable,  et  parle  moy  du  grand 
Théologien  de  l'université  nouvellement  dres- 
sée à  Lausanne,  s'il  maintiendroit  à  un  con- 
cile sa  Théologie  estre  Catholique,  et  bien 
fondée,  laquelle  a  esté  jà  par  plusieurs  con- 
cilies abatue,  et  anichilée. 

PASSEVENT. 

Le  Théologien  de  Lausanne  est  un  du  pais 
%de  Fausceni  en  Savoye,  près  de  Chambéri,  et 
s'appelle  Jean  Rubite  :  iceluy  estoit  prestre 
en  son  village,  qui  a  presque  destruictz  tous 
ses  parens,  pour  apprendre  aux  Allemagnes 
Hébrieu,  Grec,  et  Latin,  pour  mieux  pouvoir 
persécuter  Dieu  et  son  Église,  combien  qu'à 
dire  la  vérité,  c'est  un  monstre,  et  un  badin 
en  chaire,  sans  aucune  grâce,  ny  en  son  par- 
ler, ny  en  ses  gestes,  si  non  pour  chasser  les 
poulx  et  morpions  en  chaire,  tousjours  portant 
la  braiette  deslassée  ou  la  main  dedans,  et 
traînant  sa  robbe  d'un  costé  :  iceluy,  pour 
faire  une  œuvre  plaisante  à  Dieu,  a  prinse 
une  publique  qui  couroit  par  les  rues  et 
fossez  de  Berne,  laquelle  tient  aussi  bonne 
contenance  que  luy  (comme  gens  de  tel  mes- 
tier  sçavent  bien  tenir),  qui  est  entré  en  la 
religion  des  repentis,  et  l'a  voulue  laisser  par 
plusieurs  fois,  voyant  qu'il  ne  pouvoit  faire 
d'une  putain,  une  femme  de  bien,  si  ne  fust 
Viret,  et  Bèze,  ses  grandz  amys,  et  gouver- 


S  2  Passèrent 

neurs,  qui  luy  ont  conseillé  de  porter  cela 
patiemment  aussi  bien  qu'eux,  et  par  ainsi  le 
bon  jenin  endure  tout  patiemment,  pour  l'a- 
mour du  diable  son  grand  Seigneur,  auquel  il 
sert  fidellement. 


PASQUIN. 

Tu  me  comptes  choses  merveilleuses  de  noz 
nouveaux  Evangéliques,  et  réformateurs  de 
toute  la  Chrestienté,  qui  tiennent  plustost  la 
loy  de  Moyse,  que  non  celle  de  Jésuchrist,  en 
tenant  le  divorce  et  séparation  de  mariage, 
pour  l'amour  duquel  (et  usage  d'iceluy)  ilz  se 
sont  principalement  séparez  de  la  Chres- 
tienté, et  ont  renoncé  (la  pluspart  d'eux)  au 
vœu  de  la  chasteté,  pour  estre  mariez,  et 
vivre  en  l'estat  de  mariage,  et  que  encores  en 
iceluy  ilz  trouvent  le  moyen  d'en  abuser  aussi 
bien  que  du  reste  de  la  saincte  Escriture. 

PASSEVENT. 

Il  ne  te  fault  point  esmerveiller,de  ce  qu'ilz 
n'en  foint  point  de  cas,  et  veu  que  je  t'ay  jà 
dict  qu'ilz  ont  la  conscience  large,  et  qu'ilz 
sont  gens  qui  tiennent  paradis  avecques  un 
seul  Credo,  et  à  leur  souhet,  ilz  tiennent  le 
divorce  et  séparation  de  mariage,  comme  un 
article  de  foy,  et  selon  que  bon  leur  semble  : 
c'est  assez  qu'ilz  puissent  trouver  l'occasion 
de  faire  soubsonner  que  leur  femme  soit  de 
mauvaise  vie  et  paillarde,  à  fin  de  vistement 
changer  et  en  prendre  une  autre.  Et  le  moyen 
qu'ilz  tiennent  pour  ce  faire,  est  quand   ilz 

sont  saoulz  de  leurs  femmes,  les  uns  les  en- 
voyant dessoubz  terre,  comme  fit  le  Beato 
conte,  et  des  autres  (et  la  plus  grand  part), 
leur  frottent  les  espaules  tant  de  nuict  que 
de  jour,  avecques  de  la  gresse  de  coterez,  ou 
d'un  bon  baston  à  lict  :  et  tout  ensemble  leur 
houssent  le  rastellier  à  fin  d'estre  plus  lé- 
gières  et  promptes  à  cheminer  et  marcher 
hors  de  leur  maison.  Si  elles  ne  meurent  ce- 
pendant, et  par  tel  ordinaire  de  vivre,  et  si 
la  pauvre  femme  (se  voyant  ainsi  traictée) 
abandonne  tout,  et  s'en  va  hors  de  sa  maison 
sus  quelque  voisin  (comme  le  bon  Évangé- 
lique  désire),  tout  incontinent  le  bon  mary  la 
va  accuser  en  Consistoire  comme  paillarde, 
et  l'ayant  laissé,  et  avoir  couché  hors  de  sa 
maison,  et  sans  autre  délay  Calvin,  Farel, 
Viret,  ou  quelque  autre  prédicant  et  paillard 
d'Église,  par  arrest  diffinittif  de  son  siège 
Consistorial,  déclaire  tel  mariage  estre  séparé 
et  rompu  par  paillardise,  selon  le  vouloir  de 
Dieu  :  et  par  tel  moyen  un  bon  frère  de  na- 
tion Limosin,  changea  trois  fois  de  femme, 
en  moins  de  demy  an  :  et  cecy  m'ont  dict 
estre  vray,  Barthélémy  Causse,  prédicant  à 
Lucen,  et  le  Diacre  de  Vanche,  tous  deux  de- 
meurans  près  Payerne. 

PASQUIN. 

Je  vois  bien  au  plus  près  quelle  peut  estre 
l'université  de  Lausanne,  veu  que  le  Théolo- 
gien est  si  vénérable  vaisseau.  Dy  moy  le 
reste  du  Cathalogue. 

5. 

PASSEVENT. 

Le  lecteur  Hébrieu  est  un  pauvre  garson, 
filz  d'un  marchant  saffrannier  de  Valence  en 
Daulphiné,  qui  se  voiant  jeune  de  douze  ans 
s'en  alla  avecques  les  Évangéliques,  pour  soy 
remonter,  et  a  si  bien  flatté  et  faict  la  court 
qu'il  est  mis  à  la  place  du  maistre  de  Viret 
en  Hébrieu,  et  au  rang  des  gens  de  sçavoir 
et  des  professeurs,  combien  qu'il  ne  sçauroit 
parler  quatre  parolles  de  Latin  sans  se  couper  : 
et  pource  fut  ordonné  de  mon  temps  que  luy 
exposeroit  ses  leçons  en  François.  Ce  néant- 
moins  pour  son  beau  flater,  et  par  le  moien 
et  aide  de  sa  femme  il  continue. 


PASQUIN. 

Tu  me  conte  choses  merveilleuses  du  lec- 
teur Hébrieu  vulgaire  :  si  les  autres  lecteurs 
sont  si  vénérables  que  ces  deux,  voicy  une 
merveilleuse  université  nouvellement  im- 
primée au  pais  jadis  de  Savoie,  non  plus  re- 
nommée. Continue  au  reste  de  ton  Catha- 
logue. 

PASSEVENT. 

Le  lecteur  en  Grec,  est  Théodore  Bèze, 
Bourguignon,  qui  se  tient  selon  son  juge- 
ment le  second  en  l'Église  des  Evangéliques, 
jamais  ne  voulant  dire  qui  est  le  premier, 
pour  ne  mettre  en  discords  les  Souverains 
paillards  Calvin,  Farel,  et  Viret:  il  nage  entre 

deux  eaues,  ou  bien  selon  Aristote  ad  utrum 
libet,  qui  est  à  dire  en  bon  lengage,  à  qui 
plus  luy  baille.  Car  maintenant  il  est  à  Lau- 
sanne, et  tantost  à  Genève  pour  entretenir  un 
chacun,  et  en  faict  d'un  bon  traître. 

PASQUIN. 

Et  pourquoi  Bèze  se  soucie  il  de  Calvin, 
veu  qu'il  a  ses  gages  des  Seigneurs  de  Berne,  et 
qu'il  gouverne  (comme  tu  m'as  dit)  le  véné- 
rable Viret  r  qui  a  permis  enfanter  sa  cham- 
brière en  sa  maison,  et  puis  (qui  pis  est)  fit 
perdre  la  créature  et  évanouir  la  chambrière 
pour  couvrir  l'honneur  de  son  loyal  amy  et 
compaignon  en  tous  butins  de  Bèze. 

PASSEVENT. 

Tu  conclus  très  bien  qu'il  est  tenu  à  Viret, 
qui  a  si  loyallement  travaillé  pour  garder 
l'honneur  de  son  amy.  Et  je  te  dis  qu'il  est 
aussi  tenu  à  Calvin,  qui  est  cause  qu'il  est 
marié  avecques  la  belle  Candide,  parlemoien 
de  laquelle  Calvin  a  tant  faict,  que  Bèze  est 
lecteur  en  Grec  à  Lausanne. 

PASQUIN. 

Je  te  prie,  déclaire  moy  tout  au  long,  le 
mariage  de  tel  vénérable  Bèze,  avecques  la 
belle  Candide,  et  de  quel  lieu  elle  est  partie, 
et  quel  faveur  elle  a  fait  à  son  mary,  veu  que 
Calvin,  a  ainsi  fidellement  travaillé  pour  faire 
mettre  Bèze  lecteur  en  Grec  à  Lausanne. 

PASSEVENT. 

Une  telle  histoire  mérite  bien  estre  démenée 
tout  au  long  :  veu  qu'il  se  tient  le  second  en 
leur  Église  :  pour  monstrer  qu'il  ne  vault  pas 
mieulx  que  le  premier,  quel  qu'il  soit.  Iceluy 
estoit  Prieur  de  Longjumeau,  et  d'ailleurs, 
aiant  en  bénéfices  à  quatre  cens  francs  ou 
plus.  Pour  s'en  aller  à  Genève  mener  sa  belle 
Candide  en  crouppe,  il  les  vendit  très-bien  à 
deux,  argent  content,  qui  par  ceste  cause  les 
ont  perdus  par  justice,  et  pour  leur  récom- 
pense ont  fait  publier  Bèze  pour  excommunié, 
par  les  quarrefours  de  Paris.  Et  luy  bien  chargé 
d'or  et  d'argent,  et  de  reliquères,  avecques 
la  belle  Candide  (pour  laquelle  le  jeu  se  fai- 
soit),  alla  saluer  Calvin  qui  ne  reçoit  que 
telles  gens,  et  ainsi  arriva  à  Genève. 

PASQUIN. 

Il  est  bon  à  veoir  que  tel  second  de  l'Église 
des  Apostatz,  ne  fait  pas  honte  au  premier,  veu 
que  pour  le  premier  tiltre  il  est  un  Simoniacle, 
Sacrilège,  Larron,  et  Affronteur.  Et  je  ne  doute 
pas  qu'il  n'y  ait  quelque  aultre  tiltre  du  costé 
de  la  belle  Candide. 

PASSEVENT. 

La  belle  Candide  est  une  pauvre  fille  de 
Paris  :  mariée  en  la  rue  de  la  Harpe  avecque 
un  maistre  Jean  refaiseur  de  chausses,  et  en- 
cores  vivant,  qui  lui  donna  un  coup  de  cou- 

teau  à  la  fesse  droite  :  l'ayant  trouvée  en  pail- 
lardise, et  pource  qu'elle  avoit  esté  mise  en 
prison,  pour  avoir  dit  en  dansant  avecques 
ses  chalans  dedans  un  cabaret  :  Voilà  un  pe- 
tit sault  pour  les  trespasseç.  Et  ainsi  se  sépara 
de  son  mary  (comme  Évangélique,  le  faisant 
en  charité)  et  s'en  alla  lever  boutique  à  Hu- 
leu,  bordeau  public  de  Paris,  et  là  plusieurs 
qui  sont  maintenant  à  Genève,  et  à  Lausanne, 
l'ont  practiquée,  prouvée  (et  de  cela  s'en  van- 
tent), en  telles  enseignes  qu'elle  estoit  là  ves- 
tue  d'un  petit  corset  gris,  et  Bèze  alloit  là 
comme  celuy  qui  bien  visitoit  les  commaires  : 
ainsi  qu'il  monstre  au  livre  par  luy  composé, 
et  par  Viret  reveu  contre  monsieur  Liset, 
Abbé  de  sainct  Victor  :  qu'il  nomme  Benoist 
Passevent. 

PASQUIN. 

Et  après  qu'il  eut  levée  du  bordeau  la  belle 
Candide,  et  du  lieu  que  tu  appelle  Huleu  :  que 
iist  Bèze  d'un  tel  vaisseau  ?  veu  que  Ion  dict 
un  proverbe  véritable  :  que  d'un  butor  Ion  ne 
fist  jamais  bon  espervier  :  ny  d'une  putain,  fa- 
cillement  une  femme  de  bien. 


PASSEVENT. 

Et  pource  que  Bèze  sçavoit  bien  quelle  beste 
c'estoit,  l'aiant  gardée  en  chambre  aux  faux- 
bougz  Sainct  Germain  près  Paris,  l'espace  de 
huict  ans,  pour  luy,  les  postes,  et  autres  ses 
compaignons,  qui  de  cecy  se  vantent  en  Lau- 
sanne :  durant  lequel  temps  il  composa  ses 

Épigrammes  en  faveur  de  la  belle  Candide  et 
n'oublia  rien,  sauf  quand  il  dict  que  elle  por- 
tait un  crochet  sus  la  poictrine,  luy  devoit 
plustost  mettre  une  aguillette  (qui  est  la 
marque  d'une  putain)  et  Pappellant  Candide  : 
il  la  devoit  nommer  vieille  midrouille.  Et  tout 
ce  qu'il  en  faisoit,  c'estoit  au  plus  loing  de  sa 
pensée. 

PASQUIN. 

r  Et  puis  que  c'est  celuy  qui  a  composé  telz 
Epigrammes,  et  Passevent  contre  monsieur 
Liset,  il  monstre  bien  quelle  marchandise  il 
est.  C'est  un  frère  (comme  tu  as  dit)  à  tous 
endroictz,  et  à  toutes  livrées. 

PASSEVENT. 

Je  te  veux  monstrer  évidemment  que  c'est 
un  homme  double  et  simulé  par  ses  œuvres. 
Après  qu'il  eut  demeuré  trois  ou  quatre  se- 
maines dedens  Genève,  estant  soûl  de  la  belle 
Candide,  et  voiant  leur  Église  abonder  de  telle 
marchandise,  se  disposa  de  la  vouloir  laisser 
pour  en  prendre  une  autre  mieux  à  son  plaisir. 
La  pauvre  Candide,  se  voyant  avoir  affaire  à 
un  chicaneur  et  cauteleux,  se  disposa  d'aban- 
donner corps  et  biens  à  Calvin  (après  tous  les 
autres)  et  se  voyant  jà  vieille  et  ernée  pour  ne 
pouvoir  plus  courir  la  poste,  pria  Calvin  de 
faire  le  mariage  entre  elle  et  nostre  maistre 
& Oscula,  dit  Bèze.  Et  Calvin  fit  le  mariage  jà 
de  long  temps  consommé  entre  Bèze  adultère, 
et  Candide  putain  publique,  qui  maintenant 

se  faict  appeler  Dame  Claude,  bien  puante 
émusquée,  qui  se  vante  que  si  son  amy  d'Os- 
cula  estoit  en  la  Papisterie,  il  seroit  Évesque, 
et  elle  tousjours  Putain. 

PASQLIX. 

Et  que  te  semble  il  du  livre  qu'il  a  fait 
contre  monsieur  Liset,  qu'il  a  nommé  Benoist 
Passevent't  car  il  monstre  en  des  endroictz 
qu'il  est  parfait  Luthérien,  et  en  d'autres  qu'il 
est  bon  Papiste. 

PASSE VENT. 

Je  le  t'ay  jà  dict,  que  c'est  un  chaland,  qui  sçait 
nager  entre  deux  eaues,  et  clocher  à  deux 
costez  :  si  tu  considères  bien  son  livre  contre 
monsieur  Liset,  tu  verras  là  sa  duplicité  :  car 
maintenant  il  loue  les  Luthériens,  et  puis  il 
leur  baille  un  pet  en  leur  barbe.  Par  cecy  tu 
puis  voir  quelle  marchandise  est  parmy  nos 
Évangéliques  et  réformateurs  du  monde,  c'est 
celuy  qui  tout  à  un  coup  a  esté  fait  Mathéma- 
ticien, prest  à  faire  prognostications,  prome- 
tant  Je  continuer  à  l'avenir,  et  ne  disoit  pas 
qu'il  eust  desrobé  une  copie  ou  composition 
pour  ce  faire.  Brief,  s'il  fault  faire  quelque 
menée,  ou  mieux  trahison,  nostre  maistre  de 
Oscula  est  le  premier  (comme  bon  capitaine 
et  second  en  l'Eglise  des  meschans)  à  batre  le 
pavé,  avecques  ses  compaignons  propres  à  ce 
faire,  maistre  Jacque  Valier,  Achatz  Albiac, 
Dominique  Brodeur,  et  Grand  Jean  Flamen  : 
l'un  d'eux  sert  pour  accuser, et  les  autres  pour 

tesmoigner  tout  ce  que  jà  a  esté  déterminé  en 
l'Eglise  de  Calvin  à  Genève,  ou  en  l'Eglise  de 
Farel  à  Neufchastel,  ou  en  l'Église  de  Viret  à 
Lausanne  contre  quelque  simple,  et  homme 
de  bien,  et  sans  reproche,  qui  est  d'eux  persé- 
cuté et  estimé  comme  une  poison  et  peste. 

PASQUIN. 

Il  me  semble  que  l'Église  Romaine,  et  la 
Chrestienté  a  faict  une  belle  dépesche  de  tel 
honorable  personnage,  mieux  que  s'il  eust 
esté  Évesque  comme  sa  putain  se  glorifie. 
L'Église  des  paillards  et  apostatz  en  est  très- 
bien  aornée  de  luy  et  de  ses  semblables.  Or 
qu'elle  les  garde  bien. 


PASSEVENT. 

Je  te  veux  encores  conter  un  acte  faict  de 
toute  l'Église  de  Lausanne,  en  faveur  de  l'ho- 
norable nostre  maistre  d'Oscula,  pour  vouloir 
avoir  un  jardin  qu'ilz  appellent  un  courtil. 
Viret  en  teint  conseil  pour  envoier  à  Berne,  et 
en  firent  escrire  au  Baillif  avecques  leurs 
lettres,  pour  frère  Bèze  et  sœur  Claude,  jadis 
de  luy  et  autres  paillarde,  et  maintenant  par 
l'Église  des  Luthériens  sa  légitime  espouse,  à 
fin  que  le  jardin  fust  délivré  à  frère  Bèze,  et 
à  sœur  Claude:  combien  qu'il  fust  jà  promis 
à  un  autre  et  presque  délivré.  Et  pource  il  se 
vante  (et  le  monstre  par  effect),  qu'il  gouverne 
le  Baillif  de  Lausanne,  disant  qu'il  a  esté  son 
compaignon  aux  estudes  à  Paris,  et  qu'avecques 

un  présent  il  fait  tout  ce  que  bon  luy  semble 
avecques  luy. 

PASQUIN. 

Je  vois  bien  que  c'est  un  faiseur  de  menées  : 
la  Chrestienté  ne  doit  pas  plaindre  ny  pleurer, 
pour  avoir  perdu  une  telle  escume:  mais 
plustost  se  resjouir,  voyant  que  tous  ses  sem- 
blables le  suyvent,  et  sortent  de  la  compaignie 
des  ridelles,  pour  aller  vivre  en  leur  liberté 
charnelle,  et  hors  de  la  compagnie  des  Chres- 
tiens.  Dy  moy,  je  te  prie,  le  reste  d'une  telle 
université. 

PASSEVENT. 

Le  lecteur  es  artz,  est  un  de  l'Isle  en  Flan- 
dres, nommé  Eustace,  qui  de  médecin  à  Ge- 
nève a  esté  fait  du  corps,  et  des  frères  de 
l'Eglise  de  Lausanne,  et  maistre  des  douze, 
que  les  Princes  de  Berne  nourrissent  à  cinq 
testons  le  mois  de  pension,  pour  la  nourri- 
ture seullement  d'un  chacun,  jusques  à  ce 
qu'ilz  soient  pourveus  en  quelque  place,  pour 
prédicans  et  ministres.  Iceluy  est  à  présent 
Recteur  de  l'université  de  Lausanne,  et  con- 
tinuera en  son  office  deux  ans  selon  leurs  cou- 
stumes,  moyennant  qu'il  face  (comme  il  sçait 
très-bien  faire)  ce  que  les  satellites  veullent, 
sur  peine  d'estre  démis  et  banny  de  leur  secte  : 
et  de  ce  il  en  a  belle  paour,  comme  il  a  dict  à 
son  bon  et  ancien  amy  maistre  Geoffroy,  Li- 
braire de  Lausanne,  qui  dit  que  ce  vénérable 
estoit  meilleur  Papiste  et  plus  pitoiable  qu'il 
n'est  en  leur  réformation  Évangélique  :  car  il 

pourroit  voir  mourir  une  personne  pour  un 
voirre  d'eau,  qu'il  ne  s'en  souciroit  pas  beau- 
coup, non  plus  que  les  autres,  sinon  à  usure, 
comme  est  leur  coustume  et  l'ordonnance  de 
Calvin,  mesmement  avecques  les  Papistes 
comme  Idolâtres  et  ennemis  de  leur  Loy. 

PASQUIN. 

Tu  me  fais  bien  esbahy  qu'il  nous  tiennent 
comme  idolâtres  et  infidelles,  veu  que  tant  de 
gens,  et  homme  de  saincte  vie  ont  tant,  et  si 
fidellement  travaillé,  pour  réduire  le  monde  à 
bien  vivre,  tant  par  exemple  de  vie,  que  par 
leur  doctrine,  laquelle  nous  voions  maintenant 
résister  à  tous  adversaires  et  ennemis  de  Dieu 
et  de  son  Église.  Et  que  telz  sont  maintenant 
(la  plus  part  prestres,  et  moines  apostatz, 
avecques  leur  paillardises  si  énormes)  puisse 
réduire  le  monde  à  vivre  selon  leur  Loy  et 
secte  de  brigans,  il  me  semble  impossible  : 
poursuis  au  reste. 


PASSEVENT. 

Je  te  diray  maintenant  la  vie  d'un  vieillard 
comme  un  des  tesmoings  de  Susane,  qui  est 
le  principal  du  Collège,  et  des  Escoles  publi- 
ques, nommé  Mathurin  Cordier,  qui  au  passé 
estoit  prestre  en  l'église  de  Nostre  Dame  de 
Bonnes  nouvelles  de  Rouen.  Iceluy  est  allé 
à  l'Évangile,  avecques  trois  nepveux  et  une 
niepce  (ou  bien  mieux  et  à  la  vérité,  les  nepveux 

à  ses  frères),  et  pour  couvrir  mieux  la  chose, 
l'un  d'eux  se  faict  nommer  Brunet,  et  les 
autres  deux  avecques  la  niepce  se  font  ap- 
peller  Pelaiz. 

PASQUIN. 

Hz  sont  donc'  ses  filz  et  bastards  :  ce  néant- 
moins  se  font  nommer  de  divers  surnoms  pour 
mieux  tromper  ceux-là  du  païs,  et  autres. 
Je  te  prie,  dy  moy  au  long  la  généalogie  d'un 
tel  Cordier,  qui  avec'  ses  cordes  il  ait  tiré 
tant  de  canailles  à  son  Evangile,  et  à  la  vie 
des  apostatz  et  adversaires  de  Dieu  et  de  son 
Église. 

PASSEVENT. 

Je  cognois  que  tu  m'entens,  que  telz  nep- 
veux  sont  les  propres  enfans  et  bastards  à  Ma- 
thurin  Cordier,  veu  que  journellement  il  ne 
cesse  de  conquester,  et  acquérir  maisons  en 
Lausanne,  et  vignes  et  terres  au  dehors  :  le 
tout  à  leur  nom,  et  cecy  il  fait  de  l'argent, 
qu'il  desrobe  sus  le  salaire  des  Régens  du 
collège,  qui  selon  l'ordonnance  des  Princes 
de  Berne,  chasque  enfant  qui  va  au  collège, 
est  tenu  bailler  à  son  maistre  un  solz  de  leur 
monnoye  chasque  mois,  duquel  argent  à 
présent  le  Cordier  en  est  en  différent  avec- 
ques aucuns  de  ses  Regens  :  ce  néantmoins  luy 
en  est  tousjours  jouissant,  comme  une  des 
colonnes  de  l'université  de  Lausanne,  et  un 
des  plus  vieux  paillards  de  leur  ^Église. 

PASQUIN. 

Récite  moy  l'estat  et  vie  de  ses  nepveux  et 
bastards,  et  si  tous  sont  pourveus  par  le 
moien  du  vénérable  Cordier,  leur  oncle  père. 

PASSEVENT. 

Le  plus  vieux  et  aagé,  nommé  Brunet,  est 
ministre  de  Poully,  à  une  lieue  de  Lausanne, 
et  le  second  est  cordonnier  en  Lausanne,  et 
la  fille  est  remariée  en  secondes  nopces  en 
Lausanne  avecques  un  apostat  Carme,  nou- 
vellement venu  en  leur  loy.  Et  le  plus  jeune 
de  nom,  Loys  Pelay,  comme  le  mignon  du 
père  oncle,  estoit  toujours  au  collège  jusques 
à  ce  qu'il  a  voulu  imiter,  et  estre  aussi 
homme  de  bien  que  son  oncle  père  :  c'est 
qu'il  a  engrossie  la  chambrière  du  collège, 
laquelle  a  ainsi  demeurée  en  sa  compagnie 
dedans  le  collège  jusques  à  huict  mois  de  sa 
grossesse  et  portement,  à  fin  de  mieux  ac- 
complir leur  villanie  et  paillardise,  laquelle 
est  passée  (contre  toutes  leurs  ordonnances) 
sans  aucune  punition  ny  peine,  comme  tu 
oyras. 

PASQUIN. 

Ceste  histoire  mérite  bien  longue  et  entière 
déclaration  d'un  tel  jeune  paillard  en  l'Église 
des  Évangéliques,  aiant  commise  sa  villanie 
dedans  le  collège  et  maison  publique,  et 
parmy  toute  la  jeunesse  du  pais,  (et  qui  pis 
est)  sans  aucune  remonstrance  ny  punition  : 

baillant  exemple  aux  autres  d'en  faire  au- 
tant. Dy  moy,  je  te  prie,  comment  le  tout 
c'est  passé. 

PASSEVENT. 

Ce  jeune  vénérable,  est  remis  aux  gaiges 
des  Seigneurs  de  Berne  à  un  escu  par  mois, 
jusques  à  ce  qu'il  soit  pourveu  d'estre  mi- 
nistre et  grand  paillard  de  leur  Église.  Et 
voiant  le  bon  et  diligent  Principal  le  bordeau 
estre  descouvert,  print  un  gros  baston,  et 
après  son  nepvueu  filz,  sans  le  toucher,  pour 
peur  de  luy  faire  mal,  et  ainsi  en  présence  de 
tous  les  escolliers  le  jetta  hors  du  collège.  Et 
luy  se  voiant  bien  tourmenté  de  son  oncle 
père,  s'en  alla  faire  ses  complainctes  à  sa 
sœur  pour  lors  veufve,  et  maistresse  des  filles 
jà  prestes  aucunes  d'elles  à  estre  mariées.  Et 
elle  le  reçeut  en  sa  compagnie  pour  répétiteur 
de  son  escolle,  le  confortant  que  le  semblable 
estoit  avenu  aux  saincts  pères  du  temps  passé, 
comme  à  Judas  le  patriarche,  et  à  David  Roy, 
et  à  d'autres  :  et  le  tout  le  bon  chaland  print 
en  patience.  Et  elle  en  grosse  diligence  parmy 
la  ville,  avecques  les  autres  sœurs  en  Jésu- 
christ,  à  fin  de  trouver  une  nourisse  pour 
l'enfant  que  Dieu  avoit  donné  à  son  frère,  et 
à  la  chambrière  du  collège. 

PASQUIN. 

Je  voy  maintenant  que  telz  vénérables 
Évangéliques  pervertissent  toute  la  saincte 
Escriture  à  leur  asseurée  villanie  et  paillar- 

dise  :  ilz  ne  font  que  chercher  le  moien  pour 
pouvoir  couvrir  leurs  énormitez,  et  pour  trom- 
per (comme  hipocrites)  tout  le  monde,  qui  est 
bien  simple,  et  sot  de  les  croire,  ce  qu'eux- 
mesmes  se  gardent  très-bien  de  faire,  sinon 
en  apparence  extérieure.  Et  quelle  grymace 
faisoit  le  bon  oncle  père,  voiant  que  son 
nepveu  filz  estoit  son  vray  imitateur,  et  qu'il 
estoit  le  temps  jadis  passé  par  le  mesme  che- 
min, et  telle  manière  de  vivre  ? 

PASSEVENT. 

Le  bon  oncle  père,  comme  un  bon  Cordier, 
tendit  toutes  ses  cordes,  soy  souvenant  de  ses 
énormitez  et  vices  passez,  et  que  son  nepveu 
filz  estoit  sa  même  chair  et  sang,  s'en  alla  à 
Viret,  et  Bèze,  comme  amis,  et  principaux  du 
Throsne,  qui  secoururent  voluntiers  à  leur 
bon  amy,  et  frère  en  l'Église  des  paillardz  et 
Évangéliques  de  Lausanne.  Premièrement  ilz 
appellèrent  la  chambrière  et  son  fiancé  (jà  de 
plus  d'un  an  devant)  en  Consistoire,  pour  les 
faire  espouser  :  alors  le  fiancé  respondit  à 
Viret  et  aux  autres,  que  selon  l'ordonnance 
des  Allemans,  tout  mariage  se  peult  séparer 
par  paillardise,  et  que  telle  il  tenoit  sa  fiancée 
jà  grosse  de  huict  à  neuf  mois,  et  ainsi  la  re- 
nonçoit  comme  paillarde  et  putain.  Et  cecy 
fut  faict  par  deux  fois  comme  le  fiancé  mesmes 
m'a  conté  publiquement.  Et  voiant  Viret  que 
tel  moyen  ne  luy  servoit  de  rien  pour  con- 
tenter le  bon  frère  Cordier,  prindrent  des 
ruses  et  cautelles  de  nostre  maistre  d'Oscula, 

dict  Bèze,  qui  employa  tous  ses  amis  pour 
escrire  et  envoier  le  chalant  à  Berne  pour 
avoir  grâce  des  Princes  du  faict,  ce  qu'il 
a  eu,  et  a  esté  réintégré  escollier,  et  aux 
mesmes  gaiges  d'un  escu  par  moys,  comme 
au  paravant.  et  sans  aucune  punition  :  ce  que 
le  faict  maintenant  plus  effronté  que  une  pu- 
tain, ny  qu'un  chien  sans  brayes,  et  cela  luy 
donne  hardiesse,  d'en  faire  davantage  pour  le 
temps  advenir.  Et  la  pauvre  chambrière 
infamme,  s'en  est  retournée  en  la  maison  de 
son  père  tondeur  de  draps  en  Lausanne,  de- 
mourant  soubz  la  maison  de  la  ville,  avecques 
une  paire  de  souliers  neufz  pour  son  paye- 
ment, et  pour  marcher  là  où  bon  luy  sem- 
bleroit,  comme  son  père  m'a  conté  publique- 
ment, et  de  cecy  luy  en  faict  sa  plaincte  tous 
les  jours  à  Viret,  qui  l'exorte  le  tout  porter 
pacientement. 

PASQUIN. 

J'eusse  pensé  que  pour  le  moins  ilz  eussent 
faict  marier  la  pauvre  fille,  ou  bien  que  le  vi- 
lain l'eust  espousée,  et  prinse  telle  qu'il 
l'avoit  faicte  :  mais  en  cecy  je  vois  que  telle 
canaille  faict  de  vice  vertu,  et  de  vertu  vice,  ce 
que  jamais  hérétiques  ny  scismatiques  ne 
firent.  Je  te  prie,  di  moy  ton  jugement  de  cecy. 

PASSEVENT. 

Il  me  semble,  ayant  congneu  leur  meschan- 
ceté,  et  coeur  plein  de  vengeance,  que  le  tout 
a  esté  en  cause,  pource  que  la  pauvre  fille  n'a 

voulu  faire  comme  la  chambrière  à  Bèze,  et 
consentir  de  perdre  et  tuer  son  fruict  pour 
couvrir  son  honneur  et  de  son  villain  paillard, 
qui  luy  promettoit,  en  faisant  sa  paillardise, 
qu'il  la  feroit  espouser  à  son  fiancé,  bon  gré 
ou  mal  gré  qu'il  en  eut,  comme  elle  dit  main- 
tenant publiquement.  Je  te  veux  encores 
conter  un  acte  pour  faire  fin  du  vénérable 
Cordier,  principal  du  collège,  et  pour  mieux 
congnoistre  sa  meschanceté.  Luy  aiant  un  filz 
d'un  ministre  de  don  Pierre  près  de  Lucen 
(qui  se  nommé  Guillaume),  pour  son  pension- 
naire, voyant  le  bon  esprit  de  l'enfant,  et 
pour  soy  venger  du  père,  mist  en  dormant  de 
l'argent  vif  dedans  les  oreilles  de  l'enfant,  ce 
que  l'a  faict  devenir  sourd  comme  un  muet, 
et  le  tout  m'a  conté  son  père,  qui  voudroit 
que  Dieu  eust  appelle  son  filz,  pour  l'amour 
paternelle  qu'il  porte  en  bon  Évangélique. 


PASQU1N. 

Tu  me  racontes  une  merveilleuse  amour  et 
charité  de  leurs  propres  enfants,  et  pource  je 
congnois,  qu'elle  peut  estre  aux  autres.  Il  me 
souvient  qu'en  ton  Gathaloguetu  fais  mention 
des  Diacres  :  dy  moy  leur  office,  et  de  quoy  ilz 
servent,  et  ensemble  leur  vie,  et  conversation 
qu'elle  est. 

P  ASSEYENT. 

Je  ne  te  puis  dire  l'office  de  leurs  diacres, 
sinon  que  je  te  die  celle  ensemble  des  Mi- 
nistres et  Prédicans. 

PASQUIN. 

C'est  ce  que  je  désire  de  sçavoïr,  veu  qu'ilz 
nient  l'ordre  estre  sacrement  en  l'Église  du 
Seigneur. 

PASSEVENT. 

L'office  de  ministre  et  prédicant  est  de 
prescher,  exorter  les  malades,  dénoncer  par 
trois  Dimenches  ceux  qui  se  sont  promis  en 
mariage:  et  cecy  se  faict  devant  le  sermon,  et 
puis  après  le  sermon  d'aministrer  le  mariage, 
le  baptesme,  et  la  cène. 

PASQUIN. 

Pource  que  tu  ne  veux  parler  en  ce  présent 
livre  des  sainctz  Sacremens,  je  te  prie  pour  le 
moins  dy  moy  leur  façon  de  faire  en  leur 
élection  d'offices  et  administration  de  ma- 
riage, de  leur  cène,  et  de  la  manière  d'ense- 
velir les  mortz  :  car  de  leur  manière  de  bap- 
tiser assez  en  a  esté  parlé. 

PASSEVENT. 

S'il  fault  pourvoir  d'un  ministre  ou  diacre, 
tous  les  ministres  et  diacres  d'alentour  s'as- 
semblent un  jour  de  la  sepmaine,  ce  qu'ilz 
appellent  congrégation  de  classe,  en  laquelle 
il  y  a  dix  ou  douze  parroisses  ou  plus,  ou 
moins,  comme  font  en  Chrestienté  les  cha- 
noynes  leur  chapistre.  Et  là,  par  ordre,  un 
d'eux  expose  en  forme  de  lecture  un  passage 

de  la  Bible,  en  un  lieu  public,  là  où  sont 
hommes,  femmes,  et  enfans.  Et  puis  chacun 
s'en  va,  sauf  les  ministres  et  diacres  qui 
élisent  le  plus  favory,  et  grand  flateur,  brief 
le  plus  vicieux  et  détestable.  Et  puis  chacun 
des  électeurs  luy  met  les  mains  sus  la  teste, 
pour  recevoir  leur  sainct  Esprit,  et  ainsi  esleu 
avecques  les  lettres  de  toute  la  Synagogue  est 
envoyé  aux  Seigneurs  pour  faire  le  serment, 
de  ne  dire,  ny  faire  contre  leur  perverse  et 
malheureuse  Loy,  sur  peine  de  la  vie,  ou  de 
bannissement  de  leur  terres  et  pais. 

PASQUIN. 

Voilà  une  merveilleuse  forme  d'élection 
fondée  par  noz  Évangéliques  nouvellement 
imprimez,  tenant  plus  tost  vie  de  bestes  que 
d'hommes.  Dy  maintenant  leur  manière  de 
marier. 

PASSEVENT. 

Ceulz  qui  veulent  faire  selon  le  vouloir  de 
Calvin,  le  grand  Satrapas  de  Genève,  ilz  sont 
comme  s'ensuit  :  le  fiancé  avecques  ses  con- 
viez, chacun  tenant  une  branche  de  rosmarin, 
ou  un  bouquet  en  sa  main,  vont  trouver  la 
fiancée  à  son  logis,  qu'il  attend  là,  avecques 
ses  conviées.  Et  est  accoustrée  comme  de  par 
-deçà,  c'est  à  sçavoir  si  elle  est  veufve,  en  teste 
couverte,  et  si  elle  est  pucelle,  en  tête  desche- 
velée,  avecques  un  chapeau  de  fleurs  en  teste, 
tant  la  veufve  que  la  pucelle,  et  les  femmes 
de  sa  compaignie  chacune  avecques  son  bou- 

quet  à  la  main  ou  au  sein,  et  puis  s'en  vont 
au  sermon  qui  sonne.  Premièrement  tous  les 
hommes  deux  à  deux  au  devant,  pour  faire 
l'avangarde,  et  puis  le  fiancé  menant  à  la  main 
sa  fiancée  pour  peur  de  ne  la  perdre,  et  tout 
au  dernier  suivent  les  femmes  deux  à  deux, 
pour  faire  l'arrière  garde,  et  en  tel  ordon- 
nance s'en  vont  jusques  à  la  porte  de  l'église 
(qu'ilz  appellent  le  temple),  et  puis  chacun 
prent  sa  place,  attendant  que  le  prédicant 
commence,  et  après  le  sermon  le  fiancé  re- 
prend sa  fiancée  par  la  main,  et  la  meine 
devant  la  porte  du  cœur,  ou  degrez  là  ou  sou- 
loit  estre  le  grand  autel:  et  là  est  le  diacre, ou 
le  ministre  en  son  absence,  tout  debout  à  teste 
descouverte,  sa  face  vers  le  peuple,  les  con- 
joinct  par  ses  cérémonies  aussi  longues  ou 
plus  que  les  nostres,  en  protestant  qu'il  ne 
faict  tout  ce  qu'il  faict,  sinon  pour  ratifier 
leur  promesse  (en  présence  de  leur  Église)  jà 
au  paravant  faict  entre  eux,  et  puis  au  mesme 
ordre  tous  s'en  retournent  à  la  maison  du 
fiancé,  et  après  disner,  chacun  se  retire  pour 
faire  place  aux  espousez  pour  deviser  de  leurs 
secretz  privez,  et  ainsi  le  mariage  et  nopces 
sont  consommez  tout  par  ce  moyen  :  et  ceux 
qui  ne  ce  soucient  pas  beaucoup  de  Calvin  ny 
de  ses  compaignons,  font  tout  le  semblable 
que  dessus,  et  davantage  vont  et  retournent  à 
l'église  avecques  un  tabourin  de  Suysse,  ou 
bien  autres  instrumentz,  et  après  disner  dan- 
sent ou  jouent  en  chambre/  et  bien  secrète- 
ment sur  peine  d'estre  appeliez  en  Consis- 
toire, plustost  que  si  ce  faisoit   quelque  vo- 

lerie,  ou  usure,  ou  détraction  du  Pape,  ou 
Empereur,  ou  Roys  de  la  Chrestienté,  des- 
quelz  Calvin  ny  les  autres  ne  cessent  de 
pourchasser  leur  perte  et  ruyne  :  et  qui  veult 
faire  ny  vivre  autrement,  le  tel  n'est  pas  le 
bien  venu  entre  eux,  ny  bon  Évangélique. 

PASQUIN. 

Je  vois  bien  que  ce  qu'on  m'a  dict  est  vray, 
que  Calvin  et  ses  adérans  ont  abbatues  toutes 
bonnes  et  sainctes  ordonnances  de  l'Église, 
comme  non  nécessaires,  ou  ordonnées  par 
les  hommes.  Ce  néantmoins  luy,  par  son  ca- 
théchisme  et  instruction  de  jeunesse,  en  faict 
déplus  longues,  se  luy  et  ses  compaignons 
ne  veulent  conclure  qu'ilz  ne  soient  point 
hommes,  ce  que  la  Nonnain  de  Vielmur,et  la 
Charbonnière,  et  autres  n'admettront  pas  de 
Calvin  ny  des  autres  paillards  de  leur  Eglise, 
combien  que  par  leur  manière  de  vivre,  ilz 
soient  pis  que  les  muletz  ou  asnes  desbastez. 
Je  te  prie,  dy  moy  de  leur  manière  d'ensep- 
velir  quand  ilz  sont  trespassez. 

PASSEVENT. 

Tu  me  proposes  maintenant  un  article  le 
plus  pitoyable  qui  puisse  estre  en  toute  na- 
ture humaine,  car  tout  incontinent  que 
l'homme  ou  la  femme  est  trespassée,  ceux  de 
la  maison  les  font  accoustrer  s'ilz  veulent,  et 
puis  advertissent  leurs  autres  prochains  pa- 
rens  et  voisins  pour  les  accompaigner,  et  ceux 
qui  sonnent  les  cloches  pour  le  sermon  seule- 

ment,  qui  ont  l'office  de  porter  et  ensepvelir 
les  morts,  et  faire  la  fosse  au  lieu  député, 
comme  s'ensuit:  les  deux  députez  susditz 
portent  sus  leur  col  le  trespassé,  comme  entre 
nous  se  portent  les  reliquères  aux  processions, 
couvert  d'un  drap  ou  linge,  puis  suivent  les 
hommes  deux  à  deux,  et  après  les  femmes  en 
mesme  ordre  :  les  uns  rient,  les  autres  pleu- 
rent, et  ainsi  le  vont  jetter  à  la  fossé  sans  rien 
dire,  ny  faire  aucune  cérémonie  non  plus  que 
pour  un  chien,  ou  cheval.  Et  puis  s'en  re- 
tournent tous  ceux  qui  ont  accompaigné 
jusques  au  logis  du  trespassé,  et  à  la  porte 
chacun  dict  aux  plus  prochains,  Dieu  vous 
conserve  en  vie,  et  eux  respondent,  Et  vous 
aussi.  Et  si  hardy  de  faire  quelque  prière  ny 
aulmosne  pour  l'ame  du  trespassé,  sur  peine 
d'cstre  appeliez  en  leur  Consistoire,  et  estre 
tenus  pour  un  Papiste  et  idolâtre.  Qui  monstre 
telle  canaille  estre  inhumains,  et  n'aymer  son 
image  non  plus  morte  que  en  vie,  sinon  pour 
en  tirer  leurs  biens  comme  a  esté  dict  que 
(aict  Viret  à  Lausanne,  et  Calvin  à  Genève, 
et  tous  les  autres  chacun  en  leurs  parroisses. 

PASQUIK. 

Je  congnois  bien  que  ces  pauvres  malheu- 
reux sont  après  quelle  se  soit  énormité,  veu 
qu'ilz  ont  laissé  toute  humanité.  Il  n'est  pos- 
sible que  le  but  et  intention  de  ceux  qui  cher- 
chent telle  liberté  charnelle  (qu'ilz  appellent 
Évangélique)  ne  soit  pour  vivre  en  Épicuriens 
et  Athéistes,  sans  dieu,  ny  pollice  civile.  Con- 

tinue  le  propos  que  je  t'ay  demandé  de  leur 
cène. 

PASSEVENT. 

Par  trois  ou  quatre  fois  l'année  selon  le 
vouloir  des  Seigneurs  et  Princes,  deux  tables 
sont  dressées  en  l'église,  et  chacune  est  cou- 
verte d'une  nappe,  et  puis  au  bout  devers 
main  gauche  sont  à  force  d'oblies,  et  à  l'autre 
bout  de  main  droicte  sont  trois  ou  quatre  tas- 
ses, ou  verres,  et  au  dessouz  des  tables  force 
potz  d'estain.  à  frein,  pleins  de  vin  blanc  ou 
claret  indifféremment.  Et  après  le  sermon  le 
prédicant  descend  de  la  chaire,  et  se  va  mettre 
au  bout  de  la  table,  du  costé  des  oblies,  et  à 
teste  descouverte  tout  debout  en  baille  à  cha- 
cun un  morceau  en  sa  main,  disant  :  Qu'il 
vous  souvienne  que  Jésus-Christ  est  mort  pour 
vous,  et  ainsi  chacun  en  mengant  son  mor- 
ceau d'oblie  marche  à  l'autre  bout  de  la  table, 
pour  prendre  à  boire  de  la  main  d'un  des  Sei- 
gneurs, ou  autre  à  ce  député,  sans  rien  dire, 
et  les  sergents  servent  de  verser  à  boire  à  teste 
descouverte,  et  fournir  des  oblies  s'ils  deffail- 
lent,  et  ce  pendant  un  autre  lit  en  chaire  en 
langage  vulgaire,  teste  descouverte,  l'Evangile 
Sainct  Jean,  depuis  le  commencement  du  tre- 
zième  chapitre,  et  continuant  jusques  à  ce 
que  chacun  ait  prins  son  morceau  tant  hom- 
mes que  femmes,  chacun  en  sa  table  diffé- 
rente, et  les  enfans  et  filles  de  l'aage  de  huict 
à  dix  ans  pour  le  moins,  et  après  que  telle 
collation  est  achevée  chacun  s'en  va  disner 
s'il  en  a,  sinon  qu'il  en  cherche. 

PASQUIN. 

Et  comment  appellent  ilz  cela  Cène,  ce 
qu'ilz  font  devant  disner,  veu  que  tu  m'as  dit 
qu'ilz  font  telle  collation  devant  qu'aller  dis- 
ner ?  je  désire  sçavoir  s'ilz  la  font  en  jeun, 
pour  quelque  révérence  qu'ilz  y  portent  et 
aient. 

PASSEVENT. 

Tu  fais  bien  le  scrupuleux  et  fantastique 
plus  qu'eux-mesmes  :  car  je  demandis  une 
fois  cela  à  un,  si  telle  Cène  se  faisoit  à  jeun, 
qui  me  respondit  bien  rudement,  que  Jésu- 
christ  avait  faicte  sa  Cène  avec  ses  Apostres 
après  soupper,  et  pource  ilz  feroient  mieux 
de  la  faire  après  soupper,  pour  en  boire  d'au- 
tant, et  au  goust  des  oblies,  et  avoir  un 
aigneau  rosty,  à  l'exemple  de  Jésuchrist. 

PASQUIN. 

Tu  m'as  parlé  des  Diacres,  dy  moy  de  quoy 
ilz  servent,  veu  que  les  prédicans  font  le  tout, 
et  s'ilz  sont  de  leur  vie  si  vénérables  comme 
les  prédicans  et  ministres. 

PASSEVENT. 

Hz  font  l'office  d'un  ministre  en  son  ab- 
sence, et  en  sa  présence  ilz  dénoncent  les 
fiancez  tous  les  dimenches,  avant  le  sermon 
seulement,  et  puis  baptisent  et  espousent 
après  le  sermon   de    la   troisième  dénonce. 

Celuy  de  Lausanne  est  un  nommé  Arnaud, 
qui  a  esté  Cordelier  à  Chastelneuf  Darry  en 
Lauregoys,  lequel  pour  satisfaire  à  Viret,  et 
à  ses  compaignons,  il  alloit  de  nuict  desrober 
aux  voisins  (qui  avoient  achetées  les  maisons 
des  prestres  et  cloistre)  les  crampons,  et  gons 
des  portes  etfenestres,  jusques  aux  pierres  tail- 
lées et  propres  pour  édifier  ou  bastir,  et  iceluy 
tue  la  volaille  de  ses  voisins  et  les  faict  mou- 
rir avec  une  racine  d'herbe  pour  les  manger 
ensemble  avec  Viret  et  ses  autres  compai- 
gnons, qui  ayment  bien  à  manger  la  poulie 
comme  bons  souldats,  sans  rien  despendre. 
C'est  celuy  qui  tout  incontinent  que  quel- 
qu'un est  arrivé,  il  le  va  affronter  de  dix 
escuz,  à  rendre  quant  Viret  rendra  la  bourse. 

PASQL'IN. 

En  ton  Cathalogue,  tu  as  faict  mention  de 
deux  Diacres  en  Lausanne  :  dy  moy  de  quoy 
ilz  servent,  veu  que  par  ton  dire  ilz  ont  bien 
peu  de  peine. 

PASSEVENT. 

L'autre  diacre  est  seulement  pour  les  pesti- 
féreux,  et  tout  l'autre  temps  il  se  repose 
comme  de  ce  il  en  a  bon  besoing,  à  fin  qu'il 
puisse  estudier  en  Hébrieu,  ou  en  Grec,  ou  en 
Latin,  ou  en  François,  car  autant  sçait-il  de 
l'un  comme  de  l'autre,  veu  qu'il  est  Proven- 
ceau  de  nation,  et  de  nom  il  s'appelle  Fran- 
çois de  Villaris.  A  iceluy  est  plus  son  propre 
de  tenir  sus  le  bras  son   petit  enfant  qu'il  a 

pour  le  faire  jouer,  qu'il  n'est  de  monter  en 
chaire.  Et  pour  ce  des  gaudisseurs  de  Lau- 
sanne, il  est  appelé  Coulliaudi  :  sa  maison 
(pource  qu'elle  est  séparée  des  autres)  elle 
sert  de  spelonque  pour  les  voleurs  et  compai- 
gnons  de  grand  Jean  Flamen,  son  beau  frère. 
Et  Coulliaudi  trouve  tout  bon  et  ferme  les 
yeux,  pour  veu  qu'il  ait  à  mâcher  et  à  boire. 

PASQUIN. 

Voicy  de  merveilleux  suppotz  en  l'Église 
des  Evangéliques.  Il  reste  encores  à  réciter  la 
vie  de  ces  deux  ministres  du  païs  de  Payerne, 
et  des  autres  deux,  et  de  ce  grand  Jean  Flamen. 
Je  te  prie,  ne  t'oublie  point  de  les  raconter 
bien  au  long,  et  mesmement  celle  de  ce  véné- 
rable Barthélémy  Causse,  qui  s'est  si  bien 
faict  à  congnoistre  tel  qu'il  est,  en  escrivant 
contre  le  Bouclier  de  la  Foy. 

PASSEVENT. 

Barthélémy  Causse  est  filz  d'un  qui  en  son 
vivant  refaisoit  les  chausses,  et  puis  devint 
sergent  des  tailles  pour  prendre  les  gaiges  et 
double  paiement  tout  ensemble  des  pauvres 
gens  d'Albi.  Cestuy  cy,  après  qu'il  a  esté  Cor- 
delierde  l'Observance,  pour  dire  à  Dieu,  des- 
roba  un  habit  tout  neuf  à  son  gardien  à  Rieux, 
en  Gascongne,  et  s'en  fuict  à  Sainct-Antonin  en 
Rouergnc,  avecques  ceux  de  la  grand  manche, 
et  puis  s'enfuit  en  Languedoc  sans  habit,  et 
là  apostat  tint  escolle  quatre  ou  cinq  ans, 

preschant  chacune  année  (sans  aucune  licence 
ny  absolution  du  Pape)  la  quaresme,  une  fois 
habillé  en  habit  de  Jacopin,  une  autre  en  ha- 
bit de  Carme,  et  une  autre  fois  en  habit 
d'Hermite,  ou  d'une  autre  religion:  et  durant 
ces  quatre  ou  cinq  ans  il  alloit  et  venoit  à 
Millau  pour  la  practique  qu'il  avoit  faictc, 
par  le  moyen  d'aucuns  Luthériens,  et  luy 
troisième  avecques  un  Guillaume,  enfant  de 
Rouen,  pour  lors  chantre  et  serviteur  du  Ré- 
vérendissime  Cardinal  d'Armignac,  et  main- 
tenant est  chantre  en  Lausanne,  et  avecques 
un  autre  qui  à  présent  est  entre  nous  semant 
sa  poison,  et  fause  doctrine,  en  faisant  du  mé- 
decin :  et  ainsi  chacun  de  ces  deux  prindrent 
une  des  Religieuses,  et  Nonnains  de  la  grande 
abbaye  de  Millau  :  le  chantre  print  une  ti- 
gneuse,  qui  ne  faict  enfant  sinon  quand  elle 
est  fort  malade  ainsi  qu'elle  dit  :  le  médecin 
print  une  folle  glorieuse,  qui  voudroit  estre 
parée  en  princesse  :  et  alors  la  dame  Abbesse 
avecques  bon  jugement,  voyant  avoir  perdu 
deux  de  ses  Nonnains,  pensa  à  leur  compaignie, 
et  à  celle  du  vénérable  Causse,  et  l'envoya  à 
la  maison  de  son  père,  pour  estre  en  plus 
grande  seureté  d'elle,  et  luy  escrivant  de  la 
tenir  bien  serrée  :  et  ce  pendant  le  vénérable 
Causse  asseuré  paillard  (selon  leur  loy  Évan- 
gélique)  alloit  et  venoit  à  l'Abbaye,  et  entre- 
tenoit  la  bonne  Abbesse,  jusques  à  ce  qu'il 
sçeut  qu'estoit  devenue  sa  favorie  Ysabeau,  et 
tout  incontinent  qu'il  sçeut  qu'elle  estoit  en 
la  maison  de  son  père,  tout  incontinent  avec 
grosse  diligence,  luy  fist  tenir  de  ses  lettres, 

luy  donnant  assignation  à  une  telle  nuict,  en 
laquelle,  elle  se  faignant  avoir  flux  de  ventre, 
alloit  et  venoit  aux  privez  avecques  celle  qui 
l'avoit  en  garde,  jusques  à  ce  qui  s'en  fachea, 
et  à  la  lin  se  voyant  seule,  et  voyant  en  bas 
le  chaland  qui  la  guetoit,  se  jetta  par  une 
fenestre  sus  luy,  en  luy  faisant  un  pet  à  cœue 
dessus  le  nez,  le  coucha  à  la  renverse,  et  luy 
craignant  que  une  haquebute  eust  lasché, 
gaigna  au  pied  avec  sa  gaudinette  vestue  d'un 
petit  corset  blanc,  à  jambes  nues,  et  puis  s'en 
fuirent  dedans  un  bois,  et  la  demourèrent 
trois  jours,  et  trois  nuictz,  pour  consommer 
leur  mariage  :  et  ce  pendant  le  pauvre  père 
d'un  costé,  et  le  prévost  des  mareschaux  de 
l'autre,  avecques  une  vingtaine  de  chevaux,  les 
cherchoient  pour  en  faire  la  depesche.  Ce 
néantmoins  ilz  arrivèrent  à  Genève,  recep- 
veurs  de  telle  marchandise,  et  saluèrent  le 
grand  paillard  Calvin,  qui  de  cecy  leur  bailla 
l'absolution,  et  de  telle  histoire  ilz  en  font 
leur  passetemps  et  risée,  et  le  semblable  font 
tous  les  autres,  chacun  se  vantant  de  leurs 
levées,  et  les  moyens  qu'ilz  ont  tenuz  en  leur 
apostasie. 

PASQUIN. 

Je  panse  qu'en  tout  le  monde  ne  se  trouve- 
rait une  semblable  histoire  ou  cronique  d'un 
tel  moyne  de  plusieurs  Religions.  Tu  me  fais 
souvenir  de  la  Chimère  des  Soffistes,  qui  n'est 
que  par  imagination.  Je  m'esmerveille  com- 
ment  Calvin  ny    les  autres  ont  reçeu  un  tel 

monstre,  larron,  et   ravisseur  de  femmes,  en 
leur  compaignie,  et  ainsi  à  la  descouverte. 

PASSEVENT. 

Je  tins  une  fois  tel  propos  que  tel  ravisse- 
ment ou  autres  semblables  péchez  ne  dévoient 
pas  estre  ainsi  supportez.  Et  il  me  fust  res- 
pondu  que  c'estoit  pour  venir  à  l'Évangile, 
n'est  ce  pas  une  belle  apparence,  ou  couver- 
ture de  saincteté?  Et  de  ce  que  tu  t'esmer- 
veilles  que  Calvin  reçoit  telle  manière  de  gens, 
je  te  respons,  que  seroit  il  de  la  Religion  de 
Calvin  sinon  fumée,  si  telle  manière  de  gens 
estoient  hors  de  sa  compaignie,  et  luy  mesmes 
le  premier?  Et  pource  il  presche  ordinaire- 
ment que  les  voleries  et  affrontemens  qu'ilz 
nous  font,  sont  sans  péché,  veu  qui  nous  tien- 
nent comme  idolâtres  et  païens  tout  ainsi  que 
firent  les  enfans  d'Israël  aux  Egyptiens,  n'est- 
ce  pas  bien  appliquer  la  saincte  Escriture  à 
bon  sens  ?  Et  pour  retourner  à  la  vie  du  véné- 
rable Causse,  quand  il  fust  arrivé  à  Genève, 
pour  son  mestier  il  fust  bateur  de  presse  à 
l'Imprimerie,  et  voyant  que  cela  luy  estoit  de 
trop  grosse  peine,  il  se  mist  tourneur  de  bro- 
che par  les  hostelleries  et  cabaretz  de  Genève, 
et  se  disposa  de  retourner  en  l'ÉglisedeJésus- 
Christ,  comme  luy  mesme  m'a  conté,  s'il 
n'eust  prins  conseil  de  sa  putain  membre  du 
Diable,  qui  de  cecy  le  garda,  luy  gaignant  la 
vie  par  hault,  et  par  bas,  tant  qu'à  la  fin  fust 
Diacre  à  Vanche,  et  puis  ministre  de  Lucen, 
là  où  il  est,  servant  de  notaire,  advocat,  con- 

seiller  :  brief  c'est  un  maistre  aliborum  qui 
de  tout  se  mesle,  comme  un  audacieux,  et  ar- 
rogant, ainsi  qu'il  monstre  bien  au  livre  qu'il 
a  composé  contre  le  Bouclier  de  la  Foy,  et 
comme  est  le  propre  de  tous  les  Luthériens. 

PASQUIN. 

Je  ne  doute  pas  qu'un  tel  vénérable  ne  face 
des  contractz  bien  cornus,  veu  que  pour  une 
putain  il  ait  abandonné  sa  loy,  et  maintenant 
résiste  à  icelle  par  escritz.  Dy  moy  la  vie  de 
son  compaignon. 

PASSEVENT. 

Voicy  en  peu  de  parolles  l'escume  du  pot. 
Iceluy  estant  curé  d'Yvian  près  le  lac  de  Lau- 
sanne, disoit  la  messe  parrochialle  après  qu'il 
estoit  soûl,  et  tenoit  sa  putain  en  la  grange, 
et  maintenant  en  lieu  de  femme,  et  se  voyant 
congneu  du  peuple,  pource  qu'il  avoit  def- 
fendu  porter  à  une  procession  le  corpus  do- 
mini,  il  se  desfît  de  son  bénéfice  secrettement, 
et  print  les  reliquères,  et  passa  le  Lac,  et  se 
sauva  en  Lausanne  avec  sa  marie,  n'oubliant 
rien  sauf  que  de  dire  à  Dieu  à  son  peuple, 
car  si  le  peuple  l'eust  sçeu,  il  l'eust  plustost 
envoyé  à  Genève  sans  bateau  au  long  du  Lac, 
et  à  fin  qu'il  y  fust  allé  entre  deux  eaues  et 
plustost. 

PASQUIN. 

Je  congnois  assez  et  me  tiens  pour  asseuré 
que  le  meilleur  n'en  vault  rien.  Poursuis  au 

reste  de  ton  Cathalogue,  pour  monstrer  au 
monde  quelle  marchandise  est  entre  telz  ré- 
formateurs. Dy  moy  les  miracles  de  ces  autres 
deux  ministres  Thomas,  et  Joachim,  et  s'ilz 
sont  meilleurs  que  leurs  compaignons. 

PASSEVENT. 

Thomas  malingre  a  esté  Jacopin  à  Paris  : 
et  pource  qu'il  fut  des  premiers  et  alloit 
avecques  l'armée  des  Princes  de  Berne  quand 
ilz  conquestërent  le  pais  de  Vau,  et  pour 
sa  rescompense  de  la  peine  qu'il  avoit  prinse 
pour  dogmatizer,  luy  fut  donné  le  lieu  de  la 
ville  d'Yverdun,  selon  qu'il  demanda  pour  son 
salaire.  Et  là  demeura  jusques  à  ce  qu'il  eust 
engrossie  sa  chambrière,  en  gros  scandale  de 
tout  le  peuple  :  et  pource  il  en  fut  démis  de 
prédicant.  Mais  luy  remonstrant  aux  princes 
de  Berne  le  vieux  service,  et  comment  il 
avoit  esté  des  premiers  qui  avoit  combatu 
pour  deffendre  leur  loy,  il  fust  mis  prédicant 
selon  son  vouloir  à  Aubonne,  où  il  est  main- 
tenant, et  pource  il  en  est  bien  ennuie,  et 
affligé  de  tous  ses  compaignons,  tant  qu'il 
voudroit  estre  en  un  désert  :  et  là  finir  ses 
jours  si  n'estoient  ses  enfans,  comme  luy 
mesme  m'a  conté,  présent  le  Bachellier  et 
Diacre  du  lieu.  Et  pource,  Pasquin,  tu  peuz 
voir  comment  ilz  finissent  leur  vie  malheu- 
reusement, tant  que  la  plus  grand  partie  d'eux, 
comme  désespérez  et  transportez  de  leur  en- 
tendement, sont  blesmes  et  transis,  et  sans 
repos  et  contentement  de  leur  conscience.  Et 

Joachim,  jadis  ministre  en  Thonon,  qui  a  esté 
aussi  Jacopin,  lequel,  aiant  sa  femme  en  cou- 
che, et  voiant  qu'il  ne  se  pouvoit  contenir 
(selon  leur  langage),  il  engrossit  sa  cham- 
brière, sans  ce  qui  luy  avoit  fait  au  paravant, 
et  pour  cela  fust  déposé  de  son  office,  et  mis 
en  prison  trois  mois,  pour  se  refroidir.  Et 
maintenant,  quand  quelqu'un  luy  demande 
de  son  fait,  luy  respond  que  la  villaine  de 
chambrière  luy  a  donné  tel  enfant,  lequel  il 
veut  nourir  pour  l'amour  de  Dieu,  n'est-ce 
pas  un  bon  ausmonier  ?  Et  pour  estre  brief, 
je  ne  te  dis  rien  de  tous  ceux  qui  ont  estes 
exécutés  et  mis  sus  la  roue,  pour  leurs  vices 
et  énormités  depuis  vingt  ans  en  çà. 

PASQUIN. 

Tu  as  fait  mention  de  deux  bateurs  de  pavé, 
qui  servent  de  compaignons  à  Bèze,  comme 
chef,  pour  faire  une  meschancetéou  trahison  : 
dy  moy,  je  te  prie,  leur  commission  et  charge 
qu'ilz  ont  de  leur  Église. 

PASSEVENT. 

En  parlant  de  ces  deux  icy,  je  toucheray  de 
la  manière  de  vivre  de  ceux  qui  veulent  estre 
tenus  pour  nobles  et  gentilz  hommes,  qui  sont 
ceux  qui  ont  esté  gros  Prélatz  ou  Curez  en 
Chrestienté,  et  qui  ont  bien  fait  leur  levée 
premier  que  partir.  Telz  portent  l'espée  au 
costé,  et  leurs  femmes  portent  le  chaperon 
de  velours  tous  les  jours  :  l'un  se  fait  appeler 
monsieur  de  la  Baulme,  l'autre  monsieur  de 

la  Ribaudière  ou  Rippaudière,  qui  tient  sa 
maison  pour  faire  les  assemblées  contre  ceux 
de  la  ville  et  du  pais,  et  autre  gens  de  bien 
et  sans  reproche,  tant  que  ceux  de  Lausanne 
et  de  Genève,  voiant  si  grand  nombre  de  cha- 
perons de  velours,  disent  en  se  mocquant,  De 
quel  ordre  est  ce  noble  icy,  ou  ceste  Damoi- 
selle  f aicte  à  la  haste  et  derrière  un  buisson? 
Car  l'un  de  ceux  de  Lausanne,  nommé  Achatz 
Albiac,  qui  maintenant  se  fait  nommer  mon- 
sieur du  Plexi,  qui  a  esté  nourry  trois  ou 
quatre  ans  de  la  bourse  des  pauvres  de  Lau- 
sanne, ou  bien  de  ce  que  son  frère  Charles 
print  des  Reliquères  de  Sainct-Denis  en  France, 
où  il  estoit  moine  et  secrestain,  et  maintenant 
la  pluspart  du  temps  est  un  de  ceux  qui  gar- 
dent la  bourse,  et  a  acheté  maison  en  Lau- 
sanne qui  sert  de  bordeau  à  Viret,  Bèze, 
et  autres  en  la  cité,  et  celle  de  Dominique 
Brodeur  en  la  ville,  et  pour  mieux  ce  faire, 
ilz  font  un  banquet  aux  paillards  de  leur 
Église,  et  là  est  appelée  la  sœur  pour  laquelle 
telle  feste  se  fait  :  alors  ils  reçoivent  planière 
rémission  et  absolution  de  tous  leurs  péchez 
sans  rien  réserver,  et  ceux  qui  ne  font  les 
banquetz  aux  paillards  de  leur  Église,  sont  sé- 
parez comme  sismatiques. 


PASQUIN. 

Puisque  telz  sont  les  flateurs  et  rapporteurs 
de  Viret  et  ses  compaignons,  leurs  femmes  ne 
leur  font  ils  pas  quelque  plaisir  en  bonnes  et 
matronnes,  l'honneur  toujours  sauve  ? 

PASSEVENT. 

Cela  est  tout  remis  en  la  main  de  la  vieille 
bastarde,  femme  à  Dominique  Brodeur,  ma- 
querelle  de  son  mary  et  de  ses  serviteurs  et 
autres,  qui  incontinent  que  quelqu'une  est  ve- 
nue, elle  fait  tout  son  effort  de  la  séduire  et 
mettre  à  perdition  et  honte.  C'est  celle  qui 
conduit  et  maine  le  throsnede  toutes  les  sœurs, 
les  menant  au  marché  toutes  ensemble,  pour 
mieux,  et  pour  plus  asseuréement  pouvoir 
desrober  les  pauvres  et  simples  villageois,  et 
paisans,  nomméement  les  femmes  à  Vaillier, 
à  Bcze,  à  Plexi,  à  son  frère,  au  Chantre,  au 
Painctreson  voysin,  àViou  et  sa  fille,  au  cous- 
turier  de  Meaux  et  sa  fille,  et  à  Camuset,  et  à 
Boudin,  et  autres  qui  se  mettent  toutes  ensemble 
à  l'cntour  d'un  pannier  :  l'une  prend  un  ou 
deux  fourmages,  l'autre  prend  du  beurre, 
l'autre  une  poulaille,  et  l'autre  des  pommes, 
ou  poires,  ou  chastaignes,  et  s'esquartent  l'une 
en  çà,  l'autre  en  là,  et  le  pauvre  paisant  de- 
meure à  garder  son  pannier  tout  seul,  et  puis 
s'en  vont  partir  leur  butin  à  la  maison  du 
Brodeur.  Et  elle,  comme  plus  experte,  et  la 
plus  vieille  au  mestier,  cache  les  clous  de  gi- 
rofle dedans  sa  bouche,  comme  une  gainon, 
et  les  espingles  et  aguilles  en  son  sein.  Et  tel 
est  le  commun  vivre  de  telz  Évangéliques. 

PASQUIN. 

Je  voy  bien  que  tu  fais  ton  devoir  de  mon- 
strer  au  pauvre  monde  aveuglé,  telle  canaille 

malheureuse  estre  cause  de  sa  ruine  et  perdi- 
tion :  qui  veut  réduire  l'homme  à  vivre  en 
toute  liberté  charnelle,  contre  toute  Philoso- 
phie naturelle,  [et  pis  que  les  Barbares,  et 
gens  sans  Loy,  ni  police  :  poursuis  oultre. 

PASSEVENT. 

Je  fais  ma  conclusion,  comme  je  t'ay  pro- 
mis, d'un  Jean  Flagmen  de  Toulon  en  Pro- 
vence, qui  estant  au  service  du  Prieur  de 
Cappe  à  Marseille,  empoisonna  un  du  service 
du  Conte  de  Tandes,  et  pource  fut  mis  en 
prison,  laquelle  rompue  se  sauva  avecques  les 
Évangéliques  à  Lausanne,  et  là  faict  son  mes- 
tier  quand  il  peult,  et  se  vante  estre  bien  tost 
riche.  Iceluy  va  de  taverne  en  taverne  habillé 
en  gentilhomme,  l'espée  au  costé,  pour  af- 
fronter quelqu'un  qui  porte  bonne  bourse, 
avecques  la  permission  de  Viret  grand  pail- 
lard de  leur  Église.  Tant  qu'un  jour  il  assail- 
lit un  qui  venoit  pour  le  Roy  nostre  sire  des 
Suisses,  et  luy  dict  qu'il  estoit  un  espion  du 
païs,  et  par  un  autre  de  sa  ligue,  fit  dire  que 
le  jeudy  passé  il  avait  levée  une  bourse  pleine 
d'or  en  sortant  du  sermon,  ce  qui  fust  sus  le 
champ  prouvé.  Et  si  le  pauvre  homme  ne  se 
fust  souvenu  qu'en  telle  heure  il  estoit  à  son 
logis,  et  là  jouoit  au  tablier  avecques  un  des 
Seigneurs  du  conseil  de  Lausanne,  ce  qui  fut 
prouvé  par  son  hoste,  et  autres  :  ce  néantmoins 
le  tout  fust  faict  avecques  injures,  et  coups 
de  poings,  le  voulant  en  toute  violence  et  par 
force  mener  en  prison,  pour  tel  fait. 

PASQUIN. 


Je  m'esmerveille  comment  les  Seigneurs,  et 
gens  du  païs,  endurent  ces  extorsions  de  telle 
brigandaille,  ramassez,  et  bannis  de  tous 
quartiers,  et  de  tous  païs. 


PASSEVENT. 

Je  t'ay  respondu  jà  plusieurs  fois,  que  c'est 
assez  de  faire  la  court  aux  Prédicans,  et  leur 
dire  après  le^  sermon  qu'ilz  sont  un  Sainct 
Paul,  ou  un  Esaïe,  ou  un  Hiérémie,  et  un  qui 
a  esté  envoie  de  Dieu,  pour  deffendre  et  ré- 
former son  Église,  et  pour  deffendre  la  vérité. 

PASQUIN. 

Mais  je  te  demande,  Passevent,  as  tu  point 
veu  ni  ouy  dire  que  quelqu'un  d'iceux  vilains 
hérétiques,  en  souffrant  mort  ait  point  faict 
de  miracles  ?  ou  bien  plustost  as  tu  ouy  dire 
qu'il  en  soient  faictz  en  leur  païs  à  leur  grosse 
confusion? 

PASSEVENT. 

Touchant  du  premier,  nanny  :  qui  est  un 
autre  grand  argument  de  leur  meschante  et 
mescréante  foy  :  car  de  tous  ceux  qui  ont  esté 
en  grand  nombre  jusques  à  maintenant,  qui 
se  sont  faitz  mourir,  sont  tous  bruslez  aussi 
facilement  que  paille,  et  la  plus  grand'  part 
comme  enragés,  monstrant  un  désespoir  de 

salvation.  Mais  des  miracles  faictz  en  leur 
païs,  et  à  leur  grosse  confusion,  je  t'en  diray 
trois  dignes  de  perpétuelle  mémoire.  Le  pre- 
mier est,  que  celuy  qui  proposa  et  fust  cause 
que  la  pierre  et  table  du  grand  autel  de  Sainct 
Pierre  (qui  est  la  grand'église  de  Genève) 
fust  posée  au  gibet,  et  que  sus  icelle  à  jamais 
fussent  décapitez  les  malfaicteurs  en  détesta- 
tion  de  la  saincte  Messe  :  et  puis  par  ses  mef- 
faictz  luy  même  fust  le  premier  auquel  fut 
tranchée  la  teste  sus  ledit  autel,  combien  qu'il 
fust  un  des  gros  Seigneurs  du  conseil  de 
Genève. 

Le  second  est,  que  quand  au  commen- 
cement les  vénérables  prédicans  et  paillards 
des  Luthériens,  Farel,  et  Viret,  preschoient 
secrètement  et  en  cachettes  par  Genève  (comme 
ilz  font  maintenant  par  toute  la  Chrestienté), 
et  un  jour  de  Nostre  Dame  se  faisoit  une 
procession  par  la  ville  de  Genève,  et  se  por- 
toient  plusieurs  reliques  de  Sainctz  (comme 
est  la  coutume  de  Chrestienté)  et  mesmement 
de  la  benoiste  vierge  Marie  :  une  bour- 
geoise, et  des  principalles  de  la  ville,  se 
print  à  s'escrier  et  mocquer  des  prestres, 
et  de  la  benoiste  dame  :  et  le  lendemain 
fust  en  gros  travail  et  peine  d'enfanter,  et 
de  tous  désespérée  de  sa  vie,  fist  son  enfant 
mort,  et  sans  macule  aucune  et  en  son  terme. 
Et  puis,  cela  veu,  confessa  publiquement  son 
péché,  qu'elle  avoit  proposé  que  son  fruit  ne 
seroit  jamais  baptizé  par  main  de  prestre, 
comme  il  ne  fut. 

Le  troisième  miracle  est,  qu'une  fois  allant 

deux  depuis  Genève  jusques  à  Lausanne,  se 
leva  un  orage  de  temps,  et  quant  l'un  d'eux 
fit  le  signe  de  la  croix,  et  son  compaignon  cecy 
voiant  se  print  à  mocquer  de  luy,  en  disant, 
Tu  chasses  les  mouches  d'alentour  de  ton  ne\ 
(comme  est  leur  usanse  de  parler,  et  tost  après 
tonna  une  autre  fois  et  la  foudre  luy  tomba 
dessus,  et  son  compaignon  demeura  sain  et 
sauf,  qui  cecy  raconta,  comme  le  tout  est  pu- 
blic en  la  ville  de  Genève.  Ny  par  cecy  comme 
obstinés  se  retournent  à  Dieu,  mais  persé- 
vèrent pis  que  Pharaon  à  persécuter  son  Eglise 
de  tout  leur  pouvoir. 

PASQUIN. 

Ce  n'est  pas  ainsi  comme  de  noz  premiers 
pères  les  Apostres,  Martirs,  et  autres  desquelz 
nous  avons  la  vraie  foy  de  nostre  Seigneur, 
et  tesmoniage  de  la  vraie  foy,  qui  ont  faietz 
plusieurs  miracles  morant  voluntairement,  et 
s'offrant  au  martire  pour  le  grand  espoir  qu'ilz 
promtement  attendoient  de  la  fruition  céleste 
parleur  foy  et  par  leur  mort.  Car  aucuns 
d'iceux  ont  veu  leurs  âmes  estre  transportées 
aux  cieux  avecques  grande  armonie,  comme 
leurs  légendes  nous  démonstrent. 

PASSEVENT. 

Combien  que  pour  sauver  leur  damnable 
opinion  ilz  disent  que  Dieu  ne  fait  plus  de 
miracles,  et  qu'il  n'en  est  de  besoing  :  ce  que 
est  faucement  dit.  Car  il  en  fait  tous  les  jours, 
et  si  je  ne  cregnois  trop  longuement  te  tenir, 

je  t'en  raconterois  beaucoup  qui  ont  esté  faictz 
en  plusieurs  lieux,  spécialement  entre  les  mes- 
créans  de  la  foy  de  Jésuchrist,  despuis  peu 
de  temps  en  çà  :  telle  que  les  bons  fidelles 
catholiques  tiennent.  Et  si  je  ne  doute  que  si 
leur  foy  estoit  vraie,  et  la  nostre  faulse,  qu'en 
leur  mort  Dieu  ne  fist  miracle,  pour  démons- 
trer  que  leur  foy  fust  la  meilleure  et  plus  par- 
faicte  pour  nous  convertir.  Comme  ont  fait 
noz  prédécesseurs,  ausquelz  plusieurs  se  sont 
convertiz  sur  le  champ.  Mais  ces  villains  apos- 
tatz,  tous  tant  qu'ilz  ont  esté,  ny  en  leur  vie 
ny  en  leur  mort  ne  firent  jamais  un  seul  mi- 
racle, sinon  péchés  énormes  et  détestables.  Qui 
fait  grandement  présumer  contre  leur  faulse 
foy  et  doctrine  estre  toute  contraire  à  celle  de 
Jésuchrist,  des  Apostres,  et  des  sainctz  Doc- 
teurs. 

PASQUIX. 

Et  de  quelle  sorte  de  gents  plus  facillement 
et  légièrement  laissent  la  vraie  loy,  pour  en- 
suivre telz  vénérables  Évangéliques  ? 

PASSEVENT. 

Hz  sont  la  pluspart  religieux  et  religieuses, 
simoniacles,  et  prestres,  contrevenant  à  leur 
profession  et  vœu,  et  autres  luxurieux,  gour- 
mands, ambitieux,  avaricieux,  et  bancquero- 
tiers,  faussaires,  patricides,  et  murtriers  et  gens 
vicieux,  pour  plus  amplement  et  libéralement 
pouvoir  accomplir  leur  concupiscence  char- 
nelle, et  mauvais  vouloir. 

PASQUIN. 

Je  te  demande,  Passevent,  attendu  qu'ilz 
sont  telz  que  tu  dis,  Apostatz,  jetteurs  d'habit 
et  froc  de  religion  sur  le  buisson,  et  des  au- 
tres prestres  et  religieuses  pour  estre  înces- 
teusement  mariés  et  mariées,  et  accomplir 
leur  paillardise,  Simoniaclespour  vendre  leur 
bénéfices,  et  gaudir  dudit  argent,  avari- 
cieux  pour  occuper  le  bien  de  l'Église  et 
monastères,  gourmans  et  yvrongnes  pour 
manger  chair  en  tout  temps,  et  pour  non 
jusner  le  quaresme  et  autre  temps,  et  tant 
d'autres  meschans  gens,  desquelz  leur  vie  se- 
roit  trop  longue  à  raconter  :  qui  pensent  que 
ne  faisant  nul  bien  ny  pénitence  de  leurs  pé- 
chez estre  sauvez  ? 

PASSEVENT. 

Ouy  :  car  ilz  se  tiennent  estre  saulvez  à  la 
persuasion  de  leur  prédicans,  qui  disent  que 
nous  serons  tous  sauvez  en  la  passion  de 
nostre  Saulveur,  et  qu'il  n'est  nécessaire  autre 
chose  qu'un  Credo. 

PASQUIN. 

Hz  sont  bien  loing  de  leur  compte,  et  bien 
abusez. 

PASSEVENT. 

Plus  qu'ilz  ne  pensent  avec  leurs  sentines 
de   toutes  erreurs,    et  leurs  énormes  et  inri- 

nis  péchez,  piscine  réprobative  de  toute  vertu. 
Et  ces  grands  maux  dont  ilz  sont  cause, 
comme  ruine  de  tant  de  beaux  temples  et 
monastères,  dissolution  de  tant  de  beaux  col- 
lèges, ruines  des  hospitaux.  Et  avoir  prohibé 
et  renié  le  Sacrement  de  confession  et  ses  par- 
ties, d'extrême  unction,  et  finalement  le  sainct 
Sacrement  de  l'autel,  le  purgatoire,  et  pres- 
ques  le  baptesme,  et  toutes  leurs  sérémonies, 
Et  qui  dénient  la  prière  et  intercession  des 
Sainctz,  la  justification,  les  mérites,  et  le  li- 
béral arbitre,  blasphémateurs  des  Sainctz, 
spécialement  de  la  vierge  Marie  et  de  tous 
les  ministres  de  Jésuchrist. 


PASQUIN. 

Je  voy  bien  évidemment  que  telle  généra- 
tion serpentine  (si  bien  ilz  ont  régné  quelque 
temps),  ce  néantmoins  avecques  gros  troubles  et 
séditions  entre  eux,  elle  ira  bientost  en  ruine  : 
veu  que  de  tous  costez  leurs  entreprises  con- 
tre Dieu  et  son  Église,  vont  toutes  à  néant,  et 
en  fumée  avecques  tous  autres  hérétiques  : 
moiennant  l'aide  de  Dieu,  auquel  j'espère 
qu'il  le  fera. 

PASSEVENT. 

Pour  mettre  fin  à  mon  dire  pour  le  présent 
avec  toy  :  qu'ilz  ont  régné  quelque  temps,  je 
n'appelle  pas  régner,  un  qui  est  toujours  en 
guerre  en  soymesmes,  comme  sont  telle  ca- 
naille, les  uns  Anabaptistes,  les  autres  Suin- 
glistes,  les  autres  Luthériens,  les  autres  Mé- 

lanthonistes,  les  autres  Calvinistes  et  les  autres 
Zébédéistes  :  les  autres  Libertins,  et  la  plu- 
part de  tous  Athéistes  et  sans  Dieu,  comme  se 
voit  au  vivre  commun  du  monde,  que  depuis 
que  telle  brigandaille  s'est  levée,  les  espritz 
se  sont  addonnez  à  faire  faulses  monnoies, 
rongner  icelles,  faire  sacrilèges,  et  affronte- 
mens  :  brief  tout  vice  et  simulation  a  abondé 
sans  crainte  ny  de  Dieu,  ny  du  monde,  qui 
démonstre  bien  l'ire  devine  estre  desploiée.  Et 
pource  nostre  devoir  est  de  prier  Dieu,  qui  luy 
plaise  donner  la  paix  et  union  entre  les  princes 
Chrestiens,  à  fin  de  mettre  chacun  en  son  païs 
tel  ordre,  que  telles  assemblées,  et  congréga- 
tions secrettes  de  telz  Libertins  (ennemis  de 
toute  Seigneurie  et  Échonomie),  soient  aba- 
tues  :  et  puis  tous  ensemble  mettre  à  feu  et 
à  sang  telle  secte  de  Bannis,  et  pleins  de  tous 
vices,  à  l'honneur  de  Dieu  et  triumphe  de  son 
Église.  Amen. 


TABLE  DES  MATIERES 


Achat;  Albiac,  seigneur 
du  Plexi ,  page  3j. 
Tient  bordeau  à  Lau- 
sanne pour  Viret,  Bèze 
et  autres,  84. 

Arnauld,  diacre  de  Lau- 
sanne, 3j,  76. 

Daptesme  (cérémonies  du), 
10. 

Baulardet  (  Dominique  ) , 
dit  Dominique  Brodeur, 
37,  84,  85. 

Beato  Conte,  seigneur  de 
Metz  en  Savoye  :  ses 
miracles,  47,  48. 

Bè\e  ('Théodore  de),  lec- 
teur en  Grec  à  Lau- 
sanne, 37,  54,  55. 
Etoit  prieur  de  Longju- 
meau  et  d'ailleurs,  56\ 
Vend  ses  bénéfices  ar- 
gent content,  56.  Bien 
visitoit  les  commaires, 
57.  Lève  du  bordeau  la 
belle  Candide,  57.  Ses 
épigrammes  en  faveur  de 


la  belle  Candide ,  qu'il 
devoit  plutôt  nommer 
vieille  midrouille,  58. 
Son  livre  de  Benoist 
Passevent  contre  mon- 
sieur Liset,  57,  58,  5g. 
Son  mariage  avec  Can- 
dide, 55,  58.  Est  le 
premier  à  battre  le  pavé 
pour  persécuter  les  gens 
de  bien,  5g.  Engrossit 
sa  chambrière,  et  faict 
perdre  la  créature  sans 
baptesme,  42. 

Biens  des  Églises,  2 1 . 

Bourse  des  pauvres,  10, 
16,  21. 

Calvin  (Jean),  gros  pail- 
lard de  l'Eglise  de  Ge- 
nève, 4.  Sa  vie,  6.  Com- 
ment il  s'en  alla  de  la 
Chrestienté  ,  7  5.  Ses 
amours  avec  une  non- 
nain,  6.  Il  l'engrossit,  et 
la  donne  en  mariage  à 
monsieur  de  Rocayrols. 
jadis    chanoine    d  Albi 


Table  des  Matières 


95 


qui  prend  la  vache  et  le 
veau,  6.  Veut  enchar- 
bonner  la  Charbonnière. 
i3.  Ses  tournées  en 
Chrestienté,  14.  Sa  sœur 
trouvée  en  adultère,  34. 
Sa  cupidité,  ~3. 

Candide  (La  belle  ,  maî- 
tresse de  Théodore  de 
Bèzc,  55,  5j,  58. 

Cathalogue  des  Evangé- 
liques,  36. 

Causse  (Barthélémy),  an- 
cien cordelier,  7*7.  En- 
lève une  nonnain  de 
l'abbaye  de  Millau.  y8, 
7p.  Est  reçu  à  bras  ou- 
verts par  'Calvin.  -<,. 
Sa  nonnain  lui  gaighe 
la  vie  par  hault  et  par 
bas.  Su.  Est  diacre  à 
Vanche,  puis  ministre 
de  Lucen,  80.  Son  livre 
contre  le  Bouclier  de 
la  Foy,  81. 

Cène  (cérémonies  de  la). 
74,  7S. 

Charbonnière  (La),  jeune 
nonnain  de  Millau  en 
Rouergue,  /3.  Calvin 
veut  l'enlever  au  Char- 
bonnier, /  3,  14- 

Claude,  jadis  curé  d'Y- 
vian,  3j,  81. 

Claude  (Dame),  nom  pris 
par  Candide ,  devenue 
femme  de  Théodore  de 
Bèze,  5o,  60, 

Consistoire  :  ce  que  c'est, 
Cordiez  (Mathurin),  prin- 


cipal du  collège,  jadis 
prestre  en  l'église  Bon- 
nes nouvelles  de  Rouen, 
37,  62.  Est  allé  à  l'E- 
vangile avecques  trois 
nepveux  et  une  niepee 
(les  nepveux  à  ses  frè- 
re- .  b2,  63.  Ce  qui 
arrive  à  la  chambrière 
du  collège,  64,  65. 

Cos/î/wesdesprédicans,  3. 

Couillaudi.  surnom  donné 
à  Villaris  par  les  gau- 
disseurs  de  Lausanne, 
77- 

Diacres,  leur  office,  68, 

Divorce  et  séparation  de 
mariage,  52,  53. 

Election  d'offices ,  6g  , 
70. 

Eustace,  lecteur  es  Arts, 
37,  61. 

Farel ,  gros  paillard  de 
l'Eglise  de  Neufchastel, 
4,  35,  36.  Ce  qu'en 
dit  Erasme,  36. 

Flagmen  (  grand  Jean  ) , 
3~.  Batteur  de  pavé,  8 6. 

Geoffroy,  libraire  de  Lau- 
sanne, 61. 

Huleu,  bordeau  public  de 
Paris,  57.  Théodore  de 
Bèze  en  lève  la  belle 
Candide,  57,  58. 

Imprimeurs  pour  les  Evan- 
géliques  :  au  nombre  de 
six  pour  le  moins  à  Ge- 
nève, à  deux  ou  trois 
presses  chascun,  21. 


96 


Table  des  Matières 


Joachim,  ministre  de  Tho- 
non  :  engrossit  sa  cham- 
brière, 83. 

Lingière  (la  belle),  33. 

Livres  des  Evangéliques  : 
comment  ils  pénètrent 
en  Chrestienté,  20,  21. 

Magdaleine  (la  belle),  33. 

Malingre  (Thomas),  3 y. 

Marguerite  de  Lorraine 
(la  belle),  3o.  Son  por- 
trait, 3i. 

Mariages,  70.   . 

Merlin,  lecteur  en  Hé- 
brieu,  3y. 

Messe  (  plaisanteries  sur 
la),  25. 

Métiers  :  sont  libres  chez 
les  Evangéliques,  48. 

Ministres  et  Prédicans  : 
leur  office,  6  g. 

Miracles  faictz  à  la  grosse 
confusion  des  hérétiques, 
8~. 

Nonnains,  6,  7,  8,  i3, 
78. 

Oblies,  74. 

Oscula  (Maistre  d'),  so- 
briquet donné  à  Théo- 
dore de  Bèze,  58,  5o, 
60,  66. 

Paillards  de  l'Église  des 


Evangéliques  :  Calvin, 
Farel,  Viret,  etc.,  4. 
Vont  à  cheval  dedans  et 
dehors,  4,  5.  Pourquov 
ils  sont  tous  maigres, 
blesmes  et  défaictz,  8. 
Pis  que  muletz  ou  asnes 
desbastez,  72. 

Rubite  (Jehan),  grand 
Théologien  de  Lausanne, 
3y,  .u, Ce  qu'il  fait  en 
chaire,  5z, 

Seigneurs  de  Genève  :  ont 
tout  happé  des  biens  et 
revenus  des  églises,  21, 
22.  Maintiennent  les 
prédicans  en  leurs  mes- 
chancetés,  23,  87. 

Sépultures,  72. 

Sermons  des  Évangéli- 
ques, 16. 

Signe  de  la  croix  :  mo- 
querie   d'un    hérétique , 

Vailler  (  Jacques  ) ,  prê- 
cheur, 36. 

Villaris  (François),  diacre 
de  Lausanne,'  37,  76. 

Viret  (Pierre),  gros  pail- 
lard de  l'Eglise  de  Lau- 
sanne, 4,  36.  Son  livre 
de  la  Notomie  de  la 
messe,  24.  Sa  vie,  38 
à  44. 


M 


25382U  - 


u-C_ 


o  Bibliothèque 
vtrsité  d'Ottawo 


The  Librory 

University  of  Ottow 

Date  duc 


rv 

• 

2 

oo 

LU 

LU 

^ 

2 

M 

l-( 

m 

-°\ 

>Û 

a 

t-4 

o 

CMI 

o 

m 

a 

CM 

a 

û. 

"CN 

a 

-o 

• 

r 

»- 

-O  1 

2 

2 

fo| 

«■ 

a 

LU 

"o 

(M 

_i 

> 

«• 

LU 

LU 

ï  • 

O» 

X 

U> 

*- 

«^ 

X 

a 

a 

00 

o 

a. 

